
Не мога да не започна от там, че този текст е много личен. Това със сигурност по някакъв начин променя стилистиката на изложението и характера на включените наблюдения и анализи. Мога да си призная съвсем откровено, че всъщност, не аз, а темата избра мен. Как стана всичко това? Няма да е пресилено, ако кажа, че докосването ми до театралната лаборатория на Стоян Камбарев по време на репетициите на “Три сестри” в театър “София” ме зарази с онази необяснима магия и любопитство, чиито корени са настоящите ми занимания с театрална теория и практика. 

  И така, годината беше 1997, аз работех в театър “София” като разпоредител. Бях студентка в Софийския университет, която много обича театъра. Четях театрални книги, текстове, интересувах се от режисьорската професия. В театър “София” дойде Стоян Камбарев да поставя “Три сестри” от А. П. Чехов. Помолих го за разрешение да посещавам неговите репетиции. Бях шокирана от  скромността му и охотата, с която се съгласи. От тогава почти не пропуснах репетиция. Започнах да си водя дневник. Наблюдавах как работи този изключително харизматичен творец,  попивах всичко и каквото успеех, записвах. Бях щастлива, че съм се превърнала в част от кухнята на един голям режисьор. Реших, че ще кандидатствам в НАТФИЗ на всяка цена. 

   Репетициите на “Три сестри” бяха моята голяма школа. На следващата година аз бях вече студентка по Театрознание, когато Стоян Камбарев се върна в театъра, за да продължи пътя към своята Голгота “Три сестри”. Естествено, аз отново се включих в процеса на репетициите.  Този път Стоян (оттогава вече можех да го наричам така) ме помоли да стана част от екипа и да играя. 
Мисля, че спокойно вече може да се говори за “театърът на Стоян Камбарев” като за отделен, самостоятелно обособен тип театър със своите специфики. Времето, което измина (толкова бързо!), от последната постановка - “Три сестри” (премиера 13.10.1998г) доказа уникалността и ценностите на театъра, който правеше Стоян Камбраев. Така и не се появиха последователи. Спектаклите “Януари”, “Черна дупка”, “Майката”, “Три сестри” се превърнаха в едни от най-важните театрални събития на 90-те. Те не само получиха заслуженото уважение от страна на критиката, на колегите от гилдията, на публиката, участваха в почти всички престижни фестивали у нас, но се вписаха успешно и в картината на театрална Европа. Успехите на „Три сестри”,  при гастролите в европейските страни и участия в големите фестивали, ми дават право да поставя този театър не само в контекста на българския театър през последното десетилетие, но и в глобалната картина на европейския театър.

        Методът на изследването следва хронологията на спектаклите. В първите две глави, които се опитват да проследят пътя на Стоян Камбарев и да открият влиянията върху изграждащия се режисьорски стил, принципът на изложение и анализ е индуктивен. Тъй като не съм била свидетел на русенския период на режисьора, се наложи да направя възстановка на спектаклите чрез различни видове театрални източници. Вероятно е да съм привнесла собственото си въображние и представи, както и да съм се предоверила на информаторите си. Това е рискът при всяко едно теренно проучване и опит за реконструкция на нещо, от което има останали само  отпечатъци.  Желанието ми да погледна на творчеството на Стоян Камбарев по-цялостно и неедностранчиво, като включа събитията в някаква логическа верига, не би могло без известна доза субективизъм от моя страна. Субективизъм, продиктуван от моето уважение и благогогвение пред таланта на този режисьор. Не бих могла да бъда безпристрастен наблюдател. Още повече, че съм участник в един от спектаклите. Погледът отвътре, надявам се, има своите привилегии. 

      Изборът на използвания материал сам по себе си е също субективен акт. Изворната база, върху която стъпва изследването, има специфичен характер. Тя се състои от източници от различен вид – съществуващата библиографска литература за спектаклите на Стоян Камбарев (по-голямата част, от която е старателно събрана в книгата “Огледала”); библиография за Анатолий Василиев; видеоархив със записи на спектакли на Стоян Камбарев от Русе, Варна и София; специално проведени интервюта със сценографите Виолета Радкова и Никола Тороманов, с актьора Косьо Станев в периода 2002-2003г.;  репетиционният дневник на спектакъла “Три сестри”; записките на актьора Тодор Близнаков (Вершинин в “Три сестри”), правени по време на репетициите; записки от личния архив на Стоян Камбарев. 

Още тук ми се иска да отбележа в аванс водещото в театъра на Стоян Камбарев, а именно – хиперреализмът и детерминиращата функция на пространството.                          Необходими са няколко уточнения. Под “пространство” ще се разбира не само сценографията в спектаклите, а и вътрешните пространства – в актьора, персонажа, зрителя, както и метафизическите измерения на едно “външно” пространство. Идеите за това ново разбиране на пространството Стоян Камбарев черпи от теорията на Анатолий Василиев за “Новата реалност на пространството”. Връзката между театъра на Василиев и търсенията на Стоян Камбарев е важна за разбирането на откритията, които Стоян Камбарев прави в последните си спектакли и най-вече в “Майката” и “Три сестри”. Началото на тези търсения е поставено още в Русенския период на режисьора в спектакли като “1+1=1”, “Музика от Шатровец”, “Женитба”. Въпреки, че не съм имала възможност да ги гледам на живо, ще се опитам да реконструирам техните специфики, допирните точки между “късните” спектакли на Стоян Камбарев и първите “опипвания” в една режисура на пространството. 

Реконструкция на творческия път

                                            Началото
В периода 1983 – 1990 Стоян Камбарев работи в Русенския драматичен театър.  Веднага след завършването си във ВИТИЗ “Кр. Сарафов” заедно с група свои състуденти той отива в този театър по разпределение. През 1985 г. (едва втора година от работата на  Стоян в Русе) той получава награда за режисура. Това е годишната награда за млад режисьор на Съюза на артистите в България, дадена на Стоян Камбарев за режисурата му на спектакъла “Редници” от Алексей Дударев.  За тези седем години в ДТ “Сава Огнянов” Стоян Камбарев поставя 12 спектакъла, които видимо променят Русенския театър и оставят трайна следа в неговата история. Изключително ползотворната работа в този провинциален театър се състои не само в създаването на успешни постановки, харесвани от публиката и оценявани от критиката, но и във формирането на едно ядро от млади и талантливи актьори. Благодарение на младите и амбициозни дебютанти се създава благоприятна и готова за експерименти и открития среда от съмишленици.   Заедно с тях  Стоян Камбарев прави своите големи открития за новото мислене за пространството и работата с актьора за постигане на хиперреализма. 

Трудно ми е да опиша климата на работата на екипа около Стоян през тези години – не съм била свидетел, нито съм гледала това, което са постигнали той и неговите “съзаклятници” - сценографът Виолета Радкова, композиторът Михаил Шишков, дебютиращата Бойка Велкова, верните актьори Косьо Станев, Любомир Фърков, Николай Ангелов (Микей), Мариан Савов, Венцислав Петков и невероятната и предана прима на театъра народната артистка Елена Стефанова. Но знам едно – тези хора са се променили благодарение на работата си с този режисьор. Бойка Велкова и днес продължава да твърди, че дължи формирането си като актриса на Стоян Камбарев. Косьо Станев, който отдавна вече не играе, споделя, че е направил големите си роли в спектаклите на Стоян. Виолета Радкова получава награда за сценография в спектакъл на Стоян.  Започнали работата си по време на апогея на големия Слави Шкаров, Стоян Камбарев и неговата група създават другия “голям период” за Русенския театър. За съжаление, реформаторски неволи, местни интриги и политически борби, чести директорски смени, текучество в трупата са причините за мълчанието през последните години около този иначе традиционно добър извънстоличен театър.

                      Въздухът на Русе
 Стоян Камбарев е имал шанса да работи във време, което е било с висок градус и благодатна почва за театрални  открития. Не без значение е и съучастничеството на Елена Цикова, която е директор на театъра за известен период. По-късно двамата се срещат отново в Сатиричния театър.  Това е било време на конформизъм и страх, но и на опозиционност, която е присъща на характера на Стоян, но тогава е била част от въздуха, който са дишали. А въздухът в Русе, както знаем, не е бил много чист. Отиващ си тоталитаризъм в комбинация с безмилостно затъване в неясното блато на перестройката. Хора, които се обявяват за промяна, а продължават с жестоките усилия на давещи се да спасяват неясно какво и да пречат на всичко ново. Никак не са били леки годините, в които Стоян и неговата група са работели. Не искам да го казвам като успокоение, но именно тази неспокойност, трескавост, опозиционност, преодоляването на безброй пречки, са били онзи необходим “въздух” благоприятствал за раждане на новото. Ето какво казва Елена Цикова за младия тогава режисьор:
“Но страданието бе неговият комфорт…Трябваше да се проумее неговата откритост до степен на самоизтезание, за да може да се постигне някакъв действителен диалог с него –  било в живота, било в работата. (Макар, че именно при него е невъзможно те да се отделят.) Затова лесно настройваше срещу себе си хората, с които работеше...” (1) 
 Стоян демонстративно слага край на пребиваването си в Русе като се обявява в защита на Елена Цикова, която напуска поста си на директор на театъра, заради непрофесионални клевети по неин адрес и обвинения за неизпълнение на директорските задълженията. Тогава Стоян пише ожесточена статия в нейна защита в два последователни броя на “независимия опозиционен седмичник” в. “Възраждане” /бр.7 и 8 от 1990 г./. Директорският скандал е само повод за този трагичен опус, наречен “Великата Русенска стена”, в който Стоян прави безмилостна критика на русенските управници, псевдо интелигенцията на града, малодушието на гражданите, продажната журналистика и т.н. Статията е уникална не само със своята професионална, гражданска и човешка позиция и доблест, но и с формата и стила си. Структурирана е като пиеса с действащи лица, експозиция, завръзка, конфликти, кулминация, антракт, развръзка, епилог. Изкушавам се да цитирам последните изречения от епилога, които описват атмосферата, за която говоря, и показват достойнство, на което трябва да свалим шапка.

“…Тоталитарната система успя да ни вкара в кошари, за да ни владее по-пълно: области, градове, творчески съюзи, измислени класи и прослойки, национализъм, шовинизъм. Но и ние й позволихме. Изводът не е мой, а на Солженицин. Ако съм болен от рак, причината не е само външна – вирусна. Виновен съм и аз – нервирам се, пуша много, пия много кафе, живея нездравословно. Аз помагам на болестта. А сме болни Системата, Страната, Градът и ние. И Градът трябва сам да си помогне, в него има умни и честни хора, техният колективен разум, талант и съвест могат да намерят лекарство срещу болестта. Стига да поискат.” (2) 

Говоря за духа на времето, за ситуацията, за средата, в която са правени спектаклите на Стоян. И за съмишлениците. Когато групата започва постепенно да се разпада, той си тръгва. Отива в София. Не, че е било естествено. Не, че е било необходимо да се доказва в столицата. В Малък градски театър “Зад канала” намира нови съмишленици. И нови предизвикателства. И нови бариери.
Но да се върнем отново в Русе през 80-те. За работата си  със Стоян един от най-верните му актьори Косьо Станев разказва следното:
“Започнахме почти заедно в Русенския театър. Участвах във всички спектакли на Стоян…И не само участвах. Бяхме едно поколение. Мислехме…Търсехме заедно и работехме. Светът около нас шепнеше и ние се чувствахме длъжни да превърнем този шепот в език. Чувствахме се хора, чрез посредничеството на които реалността се самоосъзнаваше, за да се самоосъди и самопреобразува. Стоян направи първата си постановка – “Солунските съзаклятници”…” (3)  
            Във възрастта на “Солунските съзаклятници”
Първата постановка на Стоян Камбарев в Русе е и неговият професионален дебют (1984 г.). Изборът на пиесата на Георги Данаилов е малко или много метафоричен. Героите в нея са младежи, изпълнени с плам и готовност за действие, крайни, вдъхновени, емоционални, импулсивни. Актьорите и самият режисьор са почти в същата възраст. Самите те, дебютанти в професионалния театър, са изпълнени с желание за работа, за доказване, за бунт. Още тук се оформя групата на Стоян – Любомир Фърков, Косьо Станев, Мариан Савов, Даниела Горанова, Бойка Велкова, Галина Миланова. Заедно те правят много спектакли. Учат се един от друг, откриват нови театрални закони, изработват си свой театрален език. Стоят до късно в театъра, а работата им продължава и навън, извън сградата, в задимените русенски кафенета. Трескаво обсъждат репетицията, опитват се да разберат своите персонажи, да уловят верния тон, да намерят автентично поведение. 

Още тук, в първата си постановка, Стоян Камбарев прави своите сериозни заявки за стил. Остава верен на автора, но в никакъв случай не се опитва да онагледява текста и да се остави да бъде детерминиран от него. С общите усилия на оформилата се  група от младите актьори и сценографа Виолета Радкова (първата им съвместна работа), “Солунските съзаклятници” успява да създаде един уникален и вълнуващ свят, колкото конкретен и регионален, толкова и обобщаващ и метафоричен. Голяма е заслугата на ползотворното сътрудничество с Виолета Радкова, с която Стоян прави почти всичките си русенски спектакли. Сценографията е максимално изчистена, без ненужни битови детайли. Едно голямо и “празно пространство”, населено от светлини и сенки, от тела и духове. На фона на този условен свят,  режисьорът лесно прави ретроспекции и скокове във времето и пространството. По-късно това се превръща в негова  запазена марка.  Идеята за едновременност на случването, на събитията, на причина и следствие, както и идеята за паметта на пространството, за метафизичността в съществуването,  в спектакъла “Солунските съзаклятници” са все още търсения, опипвания с трепета и вълнението на първооткривателстване. В най-зрелия камбарев спектакъл на русенска сцена “Миналото лято в Чулимск” от Вампилов тези идеи изкристализират най-ярко. Между първата (1983г. – “Солунските съзаклятници”) и последната (1990г. – “Миналото лято в Чулимск”) постановка на Стоян Камбарев в Русе има естествена връзка. И, ако със “Солунските съзаклятници” той се опитва да създаде своята азбука, с “Чулимск” той вече пише манифести с нея. 
В разговорите ми с Виолета Радкова тя ми разказа за съвместната им работа и сподели, че “Солунските съзаклятници” е много любимо  нейно представление, именно заради вълнението на първото общуване с тази група, както тя ги нарича “нахъсани и амбициозни младежи”. 
 “Сценографията – огромно, черно, звездно небе. Беше направено от една особена материя, в която имаше дупки , а през тях пробиваха лъчи светлина, наподобяващи звезди. Имаше полиетилени, зад които се играеше, за да изглежда като през воал… Интермедията  представляваше огромна черна дъска, върху която пишеха с тебешир – героите решаваха задачите си. Георги Данаилов много хареса спектакъла и сподели, че си е представял героите си точно така – да излизат от тъмното и да се връщат пак там. По същото време Красимир Спасов беше направил много силен спектакъл по същата пиеса в София.
Смъртта представляваше една безкрайно красива жена (Бойка Велкова – б.м.), облечена в бяло, с много дълъг шлейф – десетина метра, като булка (под влияние вероятно на “Ах, този джаз”). Тя обикаляше цялата сцена и нежно ги прибираше в шлейфа-платно. Този финал  имаше много противници…” (4)
              “Редници” – награда за млад режисьор
    Да, “нормално” е да среща противници. Подобно отношение съпътства работата на Стоян Камбарев до напускането му през 1990 г. Оценките, на това, което прави, са били сложни, неясни. Ту са го харесвали, ту са го критикували. Но Стоян никога не е бил зависим от мнението на критиците и гилдията за себе си. Още тогава. Случвало се е за негов спектакъл да не се появи нито една рецензия, нито една статия, както и обратното – да се вдигне голям шум около негова постановка. А това става, когато той започва да печели награди. Първата такава е през 1985г. за “Редници” от Алексей Дударев . (За периода си на работа в Русе, Стоян Камбарев получава общо три награди). Но какво значение имат наградите, когато оставаш неразбран! Дръзко и нахално, категорично и безкомпромисно Стоян руши стереотипи, щампи, клишета. Рутинният театър трябва да умре! Това е неговото верую. Не на събитийната логика, не на персонажа като организатор на действието, не на причинно-следствените връзки! Условност в името на хиперреализма! 
Смелите пространствени решения не се възприемат лесно от критиката. В “Редници” Стоян работи с Нейко Нейков, с когото по-късно отново се среща в Сатиричния театър, където правят заедно “Любовникът” на Пинтър (1992г). Сценичното решение е поместено между полуразрушени антични колони. Някои моменти от действието са решени като ритуален театър. Тези “условни” сцени откровено дразнят критиката, защото рушат логиката на психологическите сцени. Обвиняват Стоян в маниерност и отчужденост. 
“Един по-обикновен декор би предрешил по-естественото, неагресивно звучене на условните сцени, чийто избор в края на краищата е допустим заради мащаба на темата.”  (5)
                “Женитба”. Оригиналът.
Голямото събитие в творческата кариера на Стоян Камбарев, след натрупания вече опит на русенска сцена, е “Женитба” (1986г) по Гогол. Това е спектакъл, който е много близък до по-късните “Завръщане у дома” (1991),  “Януари” (1995), та дори и до “Майката” (1995) и  “Три сестри” (1998). “Женитба” заслужава едно по-голямо внимание и по-задълбочено вглеждане в принципите на камбаревата режисура. Големият успех на постановката е повод тя да бъде направена и в София, в Народен театър за младежта (1989). Това е софийският дебют на Стоян Камбарев. По всичко личи, обаче, че русенската постановка е по-добра. Откритията си екипът прави на русенска сцена, по-късно само ги пренася. Първата “Женитба” е оригиналът, втората е римейк. 

Ще се спра по-подробно на първата постановка по гоголевата класика на Стоян Камбарев.

   “Женитба” в Русе е като широкоекранно кино. По-мащабно и въздействащо пространство в сравнение с “Женитба” в Младежкия. Сценографията е разрез на стая в къщата на Агафя, развиваща се в перспектива към дъното. На нива, с по едно стъпало…”  (6)  

                        Сценографията

В първоначалния си замисъл сценографията е представлявала огромен шкаф в маслено зелено. Всяка вратичка на чекмедже е “отваряла” отделна стая. Действието е трябвало да върви успоредно, кинематографично, в отделните “чекмеджета”. Този шкаф е трябвало да представлява разрез на къща на два етажа. Подобно решение Стоян се е опитвал да използва за “Музика от Шатровец” от Константин Илиев, но се е отказал. Явно още тук го е привличала идеята да покаже едновременността на случването на събитията. Хронологията е измислица за удобство на зрителя. За да е по-лесно следенето на разказа. В живота, обаче, нещата не са така подредени. Такова антихронологично и антипоследователно решение се оказало твърде революционно не само за зрителите, но и за екипа. Това изисква от актьорите невероятна концентрация, а от режисьора – насищане на събитията, повишаване на интензивността на случването. Което ще рече – трябва да се допише Гогол! А как да допишеш такава драматургия? Откъде такова самочувствие и опитност! Това уникално решение така и не вижда бял свят. 
И така, най-неочаквано преди да се пусне проектът за “къщата-шкаф” за изработване в ателиетата, Стоян се отказал от него. Причината била, че му хрумнало друго решение. Споделил, че вижда цялото действие на едно място. Къщата е една. Не две – на Подкальосин и на Агафя, а една!
 Възникнал проблемът как тази къща да е хем на единия, хем на другия. Тогава Стоян си признал, че видял спусната желязната завеса на сцената и това го поразило. Това е противопожарна завеса, която не позволява да се пренесе огъня съответно от залата към сцената и обратно. Тази завеса се нарича “гилотина” и се превръща в голямото вдъхновение на Стоян. По-късно той  използва гилотината на Варненския театър за решението си на “Майката” (по “Васа Железнова – 1910” от Горки). Противопожарната завеса има малка вратичка в единия край. Спуснатата гилотина оформя тясно пространство от аванса – това е преддверието на дома на Подкальосин, антре, коридор, преходно помещение. Преходните пространства също стават много любими за Стоян. По-късно той  използва  подобно решение   в “Завръщане у дома”, но най-мащабно развитие на идеята за преходност до степен на хипербола има в последния спектакъл на Стоян Камбарев “Три сестри”.
Успоредно на рампата са подредени по големина огромно количество мъжки обувки,  с различен размер, приготвени за лъскане. В единия край на аванса стои слугата Степан и лъска чифт след чифт, докато Подкальосин му говори. Естественият портал на сцената, богато декориран със скулптурна украса и позлата, адекватно се вписва  в това “дворянско” преддверие. Подкальосин (Косьо Станев) се е изправил в рамката на вратата, отзад идва светлина, той се вижда като силует, застанал между два свята. Кой е светлият свят отзад?
Вдига се гилотината. Попадаме в дома на Агафя. Къща, която прилича на  клетка за птички. Дървени греди с разстояние помежду си образуват решетест таван, от който се процежда светлина и разсича в растер всичко, попаднало отдолу. Фактурата на дъските е олющена боя, с полепнали перца, с петна, като бивше бяло, малко плесенясало, като дъска на съблекалня на края на плажа. Всичко е дървено. И подът – също. Жените ходят направо по чорапи – дебели, вълнени, домашни чорапи. Движат се тихо, безшумно, като призраци. От двете страни има въртящи се около оста си врати, подредени назад към дъното в перспектива. 
Въртящите се врати са изключително функционални. Служат за бърза смяна на декора, за невидимо появяване и изчезване на актьорите, на декор и реквизит, освен това са безшумни и ненатрапчиви. Трябва всичко бързо да се изчиства. Когато са отворени, през тях минава насечена странична светлина. Страничното осветление прави изображението графично, и много по-естествено, отколкото горното. Такъв тип осветление  е  запазена марка на тандема Радкова/Камбарев. 
В дъното е входната врата и единственото прозорче, което е осветено отвън и от него се вижда върха на най-горното клонче на едно дръвче. Истински прозорец, а не маркиран. (Такова прозорче с цъфнало дръвче има и в “Майката”, но мащабите там са далеч по-големи, както и внушението е по-страховито!) Тук, в “Женитба” за пореден път се появяват  естествени материи, естествени звуци, реалистично осветление – все елементи на стила Стоян Камбарев, запазени и развити в следващите му спектакли. Чува се потракването на лъжичките и влаченето на краката на Фьокла (Елена Стефанова), обута в груби мъжки ботуши. (Описанието на спектакъла “Женитба” е направено по запазения видеозапис и разказите на Виолета Радкова, Иван Самоковлиев, Косьо Станев, Бойка Велкова. Материалите са запазени в архива.)
За мащаба на детайлите. Автентичната знаковост

Агафя (Бойка Велкова) е младо наивно момиче, а не стара мома, както твърдят клишетата! Облечена е в басмяна рокля с воланчета, млада и хубава. Тя е наивна малка птичка, затворена в своя кафез, която чака да дойде купувачът. Костюмите не са театрални, а реални. Не са стилистично обединени от някаква концептуална идея, а са конкретни, за всеки персонаж според съответното решение и характер. Автентични до такава степен, че ако влезе някой отвън да се виждат капчиците от дъжда по дрехата. Това са обикновено носени костюми, обигравани, оживени, с полепнал по тях минал живот. От гардероба! Такъв принцип на костюмография Стоян Камбарев използва във всичките си спектакли.  
Изключително важно става да се намерят такива елементи в костюма, които да олицетворяват персонажа, неговия характер, функциите му. Например Фьокла и нейните ботуши.  Тя е бачкатор, работник, подвижна брачна агенция, вечно уморена от тичане напред-назад, като седне и хапне, заспива. Фьокла е една отегчена сватовница. Тя е като уморен войник, който няма време за почивка. Обратно на нея Арина Пантелеймоновна (Миланка Петрова) е фръцла, която носи тафта, за да покаже колко е специална и да привлича вниманието върху себе си. Първите женихи, които пристигат в къщата, я вземат за Агафя Тихоновна. 

Ефектни и знакови са някои “абсурдни”  елементи в декора и реквизита. В средата на действието, в разгара на сватосването се появява люлка за бебе, количка. Обяснението е идеята на Стоян Камбарев, заимствана от “Миналата година в Мариенбад” на Алън Роб-Грийе, за съществуването на всички времеви измерения синхронно – минало, бъдеще, настояще (за този филмов роман ще стане дума по-късно, той е от изключително значение за идеологията на театъра на Стоян Камбарев). Дори се появява дете, което е вече е пораснало! Елементите на сценографията са натоварени знаково, но в същото време са автентични и битови, взети “от самия живот”. Например във втората част на спектакъла се появяват пет различни по големина и вид масички, които се събират и покриват с бяла покривка. Всеки може да се досети, че така се прави, когато се налага бърза сватба с подръчни материали без особени приготовления, когато някой много бърза да се ожени. В “Женитба” сватовниците много бързат да оженят Агафя и Подкальосин, за да вземат своя дял от сделката, да приключат с размотаването, което очевидно се е проточило твърде много. В тази втора част се налага естествено забързване на ритъма.
С нарастването на ритъма на спектакъла и напрегнатостта в действието Стоян вкарва един любим негов трик - преминаването на слугинажа. Това задължително трябва да става  при интимни или скандални сцени.  (Любимият израз на режисьора за такова решение е “Припикаване на ситуацията”) Появява се мъж в бял фрак; поп, който сяда на масата и започва да се храни; някакъв човек с детенце; гости. За тези преминавания се използват сценични работници, технически персонал,  не/актьори. Така се постига форма на автентичност на представлението.  Това го има в почти всички спектакли на Стоян. А в най-развита степен – в “Три сестри”. Вторият план има за цел да постави под въпрос първия. Така, както е в живота. Нима някой може да каже кое е по-важно целуващата се двойка влюбени на пейката в парка или чистачът, който събира боклуците около тях?! 
                   Симфония и полифония
Уникалното в този спектакъл е постигането на ансамбъл в актьорската игра. Въпреки блестящите изпълнения на Косьо  Станев, Елена Стефанова, Любомир Фърков, Бойка Велкова, (бих могла спокойно да изброя и всички останали), никой от тях не доминира над останалите. Всеки е съсредоточен в детайлите на живеенето на собствения персонаж, като не изпуска и партньорството с останалите. Нито една роля не е възможна без сътрудничеството и прецизността на изпълнение на другите роли. Още тук в “Женитба” Стоян Камбарев изгражда един железен принцип на строене на спектакъла – симфоничност на актьорския ансамбъл и полифоничност при изграждане на действието.

Необходимата оркестрация на ансамбъла и конструирането на двата плана на действието изтласква  режисурата в спектаклите на Стоян Камбарев над всичко останало. Неминуемо режисурата доминира във всички негови спектакли. Това го казват и критиците, анализиращи “Женитба”:
“Женитба” от Гогол в режисурата на Стоян Камбарев е представление, което спада към лабораторните процеси в работата на Русенския драматичен театър. “Женитба” е преди всичко режисьорски спектакъл. В него има заложена една мисловна постройка, която актьорите доказват, без да имат възможност да развият нещо ново в своята индивидуалност. Изведената философия на спектакъла се опира не само на пиесата, но и на други произведения на Гогол, Достоевски, Кафка.” (7)  
       Неразбраният “1+1=1”. За ползата 
      и   вредата от   критическото писане
Голямото преобръщане, “вододелът”, както го нарича самият Стоян Камбарев, в мисленето и правенето на театър настъпва със следващия спектакъл в Русенския театър – “1+1=1” по едноактните пиеси “Любов” от Людмила Петрушевска и “Картината” от Виктор Славкин (1987).  Много малко оставени следи има от този спектакъл. Той е имал много кратък живот. Причините не са в неговия неуспех или неразбиране. Играел  се е в мазето на Младежкия дом в Русе. Проблемът да спре да се играе е бил чисто технически и “пазарен”. Този спектакъл не е имал собствен дом. Вярно е, обаче, едно – той успява да предизвика шум и да  привлече вниманието върху “нахалната” режисура на Стоян Камбарев. “1+1=1” е изключително силно повлиян от работата на Анатолий Василиев, режисьорът, който Стоян нарича Учителят. 
“Мисля, че първото представление, направено под влияние на Василиев е “1+1=1”.(“Любов” на Петрушевска и “Картината” на Славкин). Аз играх в “Картината” и си спомням безкрайно дългите разговори за Василиев и неговия спектакъл “Серсо”. Говорехме си за пространственото състояние на енергията, на звука и т.н…Стоян много говореше за Василиев и в театъра, и в частни разговори, защото нашата работа продължаваше и извън театъра. Когато правеше пиеса денонощно се говореше и се работеше…” (8)  
          Тук, в това представление се задействат механизмите на камбаревия театър, изпробвани в досегашните му спектакли на Русенска сцена и доразвити в следващите. Около “1+1=1” се създава една уникална ситуация на отричане и неразбиране на това, което още в следващата постановка става  режисьорска идеология. Изкушавам се да цитирам единствената запазена статия за този спектакъл. Парадоксално е, че това, което е видяно като дефект, грешка, недостатък на режисурата, всъщност се оказва в последствие, че е неин основен принцип. 

“В русенската постановка Стоян Камбарев “ограбва” сценичните герои, като налага едно преднамерено виждане за тях. Вместо хора с индивидуална чувствителност и обективно присъствие той показва порцеланови фигури или пластмасови изделия, за да докаже тяхната несъстоятелност. Празни мисли, празни хора, маски, с които се прикрива същността, невъзможно общуване – с тази констатация режисьорът сякаш иска да спори с времето, което налага подобно поведение. Но дали постига това? От гледна точка на зрителя – не, защото го е лишил от възможността да го разбере. Действието на сцената протича нелогично, актьорите играят с неоправдано напрежение и външна статичност. Затова и образите на техните герои остават неясни и загадъчни. Последователно на сцената се натрупват противоречия, които замъгляват смисъла на представлението.” (9)      
Един от основните принципи на камбаревия театър е “полифоничността” – натрупването на различни гласове, съзнателното рушене на подредеността, на хармонията, създаването на противоречия. В “1+1=1” това е подкрепено и от драматургията на двамата талантливи представители на “новата вълна” на руската драматургия. Петрушевска пише документално, неукрасено, автентично. Подобно на италианските неореалисти, тя като че ли поставя скрита камера и наблюдава това, което попада в нея. Без коментар, без развитие, без въпроси “Как” и “Защо”. В обектива й попада обикновеният човек, незабележителният, малкият човек. Близка до Гоголевата гротеска, Петрушевска предпочита жестокостта на документализма, отколкото напудреността на добре скроената комедия. Подобно на нея и Виктор Славкин търси необичайното в делничното, в обикновените житейски ситуации. Понякога сюжетите изглеждат донякъде абсурдни, но зад всичко това стои дълбока житейска правда. Както е при Гогол.

       Драматургията – изборът гради стила 

Съвсем  естествен и логичен ми се струва изборът на тази драматургия от Стоян Камбарев, и то веднага след Гоголевата “Женитба”. Като че ли виждаме какво се случва с оженените вече Агафя и Подкальосин в “Любов” от Петрушевска. Изборът на Славкин също не е случаен – това е драматургът на Анатолий Василиев! Каква по-добра възможност да разбереш гения Василиев от това да вникнеш в пиесите, които прави. Кажи ми каква драматургия поставяш, за да ти кажа какъв режисьор си! За Стоян повече от естествено е да постави Гогол, Петрушевска, Славкин, Вампилов, Бекет, Пинтър, Радичков, Горки, Чехов, Достоевски. Между тези автори има вътрешно сходство и логическа последователност. Например - Гогол е генералната репетиция за Пинтър.  Горки – подготовка за Чехов. Чехов – за Достоевски. Могат да бъдат направени по-смели паралели – Гогол до Радичков. Констатин Илиев (“Музика от Шатровец”) до Горки. Както често се казва за писателите, че цял живот  пишат един роман, същото може да се каже и за режисьорите – цял живот те поставят един спектакъл. Кой е този спектакъл за Стоян Камбарев? Какъв е? Кои са отличителните му черти?

                     Случаят “Междучасието”

Драматургичният  избор не винаги е бил плод на вътрешна потребност. Случвало се е да има и компромиси. Това не значи, че се прави нещо, което не е засягало търсенията и вълненията на режисьора. Не, просто пътят е бил обратен. Не от текста към представлението, а от представлението към текста. В Русенския период на Стоян Камбарев има един такъв парадоксален казус. Случаят “Междучасието”. Автор на пиесата е Кънчо Стойчев. Забравеният, почти безизвестен днес драматург се отказва от авторството си на пиесата през 1988г. след постановката на Стоян Камбарев и получените награди за представлението на Националния преглед на детско-юношеския театър в Търговище. Този път Стоян получава от “младата” критика (в лицето на Камелия Николова) сериозна подкрепа за стореното от него. Дебютната пиеса на Кънчо Стойчев е несъвършена и затова екипът се заема да я обогати. От огромно значение в случая е работата на Вилоета Радкова в изграждането на пространството. 

“С голяма изобретателност тя оформя откровено натуралистична материална среда на постановката, която не търпи лоша театралност и наподобяване на душевни преживявания, а тегли към искреност и вътрешна ангажираност на актьорското присъствие.” (10)
“Междучасието” е спектакъл, специално подготвен за прегледа. Елена Цикова /директор на театъра по това време/ поканва Стоян Камбарев, който по това време е в родния си град Пловдив, за да направи този, не толкова добър, но младежки текст. Пиесата е репетирана от друг режисьор, в стил “соцреализъм” – циментови тръби, които се събират и там учениците се крият да пушат. Работата на режисьора “Х” не е била успешна, затова някой е трябвало да я оправи. Стоян се захваща с тази нелека задча и започва работата върху текста на чисто. С ново решение! Сюжетът на пиесата разказва за десетокласници, които бягат от час и се крият да пушат в едни заден двор. Спектакълът на Стоян Камбарев е имал изключителен успех - тинейджърите на Русе са идвали сами на представлението, и то по няколко пъти. На финала запалвали запалки и пеели заедно с актьорите  песента от мюзикъла “Коса”. 
Към текста на Кънчо Стойчев екипът си позволил да добави текстове от тетрадката на Ралица (дъщеря на В. Радкова) от английската гимназия. Успели да влязат в тийнеджърското мислене по най-прекия път. (В програмката са включени три домашни от тетрадката на Ралица.) За сценографското решение много им помогнали наблюденията върху вътрешните дворове на Русе, които обикаляли дни наред, за да претворят на сцената една наистина автентична среда. Един такъв двор е построен на сцената. Театрално копие на реално съществуващ и днес русенски заден двор. В тази “автентична” среда поставили двама мълчаливи свидетели – старецът (Коста Димов) и бабата с плетката. Всичко било изработено до най-малкия детайл така, както е в живота - вратата  обрасла в бръшлян, варелите, балкончето, чиято врата е зазидана със забравената детска количка и топка, тенекиената барака, дуварът, улуците, керемидите, пейката с поникнала на нея трева, волейболната мрежа. Подобно на “Женитба” и тук вратата е в дъното, само че е три метра висока, а светлината идва отвън. Мащабите са преувеличени.  Получава се така, че не се вижда края на къщата във височина. Според терминологията на Василиев - архитектурният обем не се побира в сценографския обем на сцената-кутия и е срязан. Това създава илюзия за реално пространство.

“Осъществяването на подобен “интензивно реалистичен” постановъчен замисъл разчита много на актьорите.”  (11)               

И тук актьорите на Стоян Камбарев изграждат безупречен ансамбъл, което е важно достойнство за спектакъла. И така, спектакълът на “младия режисьор” надхвърля драматургията като я обогатява, задълбочава, универсализира. На такъв жест авторът трябва да е благодарен. Спектакълът се превърнал в хит, благодарение на режисурата, въпреки, че авторът се разсърдил заради промените в текста. Днес името на Стоян Камбарев е сред имената на най-големите ни режисьори. Къде се нарежда името на Кънчо Стойчев?

         “О, щастливи дни” с Елена Стефанова

              “Тя е висша самоорганизираща се отворена система” (12)           
 Никой режисьор не би могъл да постави “Хамлет”, ако няма подходящ актьор за тази роля. Същото е и с “О, щастливи дни” на Бекет. Нещо повече. Можеш да поставиш тази пиеса като обяснение в любов към някоя много талантлива актриса. Говоря за другата любов – тази между режисьор и актьор. Тя е далеч по-необяснима от другата. Мисля, че между Стоян Камбарев и Елена Стефанова е имало такава любов. Та кой актьор може да се похвали със специално написан за него опус от режисьора! Връзката между уникалната  актьорска природа на Елена Стефанова и таланта на Стоян Камбарев е като сблъсък на две вселени. Хубавото е, че след всеки взрив се ражда нов свят. 

“Нека допуснем сега, че репетираме с Елена Стефанова “О,щастливи дни” на С. Бекет (което наистина вероятно ще се случи)…Очертава се една стряскаща перспектива – актрисата на пръв поглед има възможност да разгърне не повече от 10% от възможностите на своята психофизика. Но само на пръв поглед. Природата на Е. С. е достатъчно богата и мощна, за да се примири с предлаганите й окови. И аз съм убеден, че останалите 90% ще се промъкнат по някакъв начин на бял свят. ... знам само, че цялото й човешко и актьорско същество ще се промъкне, ще се просмуче през пукнатините на стягащата я земя. Някак си филтрирано, по новому рафинирано и изискано, по новому реално и убедително.”   (13)                     

      “О, щастливи дни” в Русенския театър е щастлива среща на модерен текст, мощна актьорска индивидуалност и оригинална режисура. Начинание, подхванато не без голяма доза риск от Стоян Камбарев и то във време, когато българският театър все още наваксва закъснелия си “абсурдистки” период. Да не забравяме, че големият “абсурдистки” спектакъл “В очакване на Годо” на Леон Даниел по това време още не се е състоял.  Нещо повече, режисьорът Стоян Камбарев смело се противопоставя на Бекет и дори спори с него. Един от режисьорските ходове в спектакъла е преобръщането на ремарките. Всички авторови указания (а ние знаем, че те заемат почти половината пиеса) са изпълнени наопаки. Например изискването за изграждане на “илюзия за безбрежна гладка равнина” е разчетено като изграждане на крайно, затворено, тясно пространство. (Сценография – Красимир Вълканов) 

Сценографията пренася действието в музей. Уини е музеен експонат, който Уили на финала загражда с въженце, като особено ценен. Перфекционизмът на режисьора по отношение на постигане на желаната цел е бил твърде голям. Вероятно заради огромното си доверие към Елена Стефанова Стоян си позволява да  я поставя в рискови ситуации. За да е по-голям ефектът от финалното потъване/изчезване на Уини, под сцената е построен тесен тунел, който извежда актрисата зад кулисите. Това давало възможност на актрисата по-лесно да се потопи в усещанията на нейната героиня. На едно от представленията на “О, щастливи дни” Елена Стефанова останала в тунела, където припаднала. Това било като шок за партньора й (Иван Самоковлиев – Уили), за режисьора, за целия екип, който присъствал. Какво направила Елена Стефанова като се свестила? Отишла да се поклони пред публиката. 

Желанието на Стоян да доработва представлението, да го променя, да изпробва нови и нови неща си остава негов навик още от този период. Това непркъснато създава много куриози. Ето един от тях, който ми сподели актьорът Иван Самоковлиев (Уили). Преди 30-то представление на “О, щастливи дни” и то по време на софийския му гастрол, Стоян и Елена Стефанова репетирали цял ден, продължили в гримьорната, представлението вече закъснявало, актрисата искала да се облече, но Стоян продължавал да я напътства. Така представлението закъсняло с 15 минути.

         Изпитанието “Музика от Шатровец”
Този спектакъл е първият пробив в мисленето за пространството по категорично нов начин. Сценографията, дело отново на Виолета Радкова, или по-скоро на тандема Камбарев-Радкова, е динамична, а не застопорена и почти непроменяема. Промените в пространството на спектакъла се извършват за секунди, а ефектът е като смяната на кадрите в киното. Киното – тази тайна страст на всеки театрален режисьор! Причината Стоян да харесва киното е възможностите на седмото изкуство  да показва едновременност на действието, многоплановост на събитията и  значително по-голяма обективност на изображението.
Сценографията на “Музика от Шатровец” е революционна за времето си, а и за досегашната работа на режисьора. Принципите на пространственото решение дават начало на идеите, родили по-късно “Януари”, “Черна дупка”, “Майката”, “Три сестри”. Да започнем от фактурата! Любимият на Стоян Камбарев дървен материал – в естественият му цвят. Цветът на целия спектакъл е кафяв, керемиден, дори червилата на актрисите са били в този цвят.  Внушението, което се цели с цветовот решение е усешането за топлина, уют, но в същото време и грубост, недодяланост. (Вижте например “Три сестри”!) Дървото е най-автентичният сценографски материал! Както се оказва и любим на режисьора. И така, груби дървени греди, огромни подвижни стени, които се движат като капаци на ретро-камера. 
Това смело решение се породило от някакви стари снимки, които Стоян намерил. Показал ги на сценографката и решили да ги раздвижат като на аспектомат. Бъдещият спектакъл трябвало да изглежда като огромна машина на времето, която съживява по някакъв странен начин тези стари снимки. Видът на отделните “кадри” е отново отворена кутия, в перспектива. Най-отгоре чигите са направени като огромни носещи греди (облечени са), по тях се движат стени-кулиси през определено разстояние и откриват различни места на действие. Движат се по релси. Първата стена е на височина 4 метра, следващата на 3,50, следващата на 3, и т.н в дълбочина назад. Първата стена е плътно дърво, отгоре до долу, с вратичка (като желязната завеса в “Женитба”) - това е пространството пред кръчмата на Коно. В ляво са разположени огромни прозорци, осветявани отстрани, когато трябва да играят екстериор и обратно, осветявани отвътре, когато трябва да бъдат интериор.Плоскостта се плъзга по релсите и масичките за кръчмата се появяват за миг. Получава се сцена в стил картина на Мърквичка. Миг след това масичките се скриват, отваря се ново пространство, актьорите преминават от другата страна на прозорците, надигат чаши, кипи някакъв живот, от който само нещо се дочува, нещо се мярва. Гледната точка е улицата, където пристига каруца, чието трополене се чува съвсем реално. Притичват влюбени двойки, някакви минувачи, тече реален живот. А в каруцата е раненият партизанин. 

Имало е над 15 промени на декора по време на представлението. Движението на плоскстите помага да се получат различни нива и обеми. Отваря се и подземието, оформят се различни игрални площадки, всяка от които съществува в текста на Константин Илиев.

В един момент от работата, когато ателиетата вече са изпълнявали декора, Стоян  най-неочаквано решава да промени сценографията. Повтаря се случаят с “Женитба”. Този път той отново иска разрез на къща. Статичен декор. Новото му решение било  странно и  определено крачка назад от първоначалния замисъл. Какво се е случило, за да реши режисьорът толкова кардинално да промени пространствената си идея, днес можем само да гадаем.
Вероятно нещо в работата с актьорите е осуетило първата идея. Те може би са се съпротивлявали или са достигнали неща, които изискват статика. Не е ясно... А може би се е появил страх, че това пространство не може да се овладее.  В легендарната постановка по “Музика от Шатровец” на Любен Гройс (1974, Благоевград), която Стоян не бил гледал, декорът е бил статичен - разрез на къща, направена от дебели греди, която е стояла много масивно, без бутафория, с истински груби дървени греди. Новата сценография би повторила това решение в някаква степен, но за щастие се върнал първоначалния замисъл. (Представлението на Гройс е обрало овациите на V-ия преглед на българската драма и театър през 1976г., това на Стоян – също, но през 1989 г., на VIII-ия преглед.
           Заслугата за връщане на първия вариант е до голяма степен на Елена Цикова. Сценографката е отказала категорично да промени решението. Дошло време за монтировъчна на първия декор. Стоян мълчал. Още не бил взел решение. Виолета Радкова решила да го победи, използвайки следния коз - помолила осветителите да поставят прожектори зад прозорците (любимото странично осветление на Стоян). Качили се на балкона да гледат. Техниците загасили цялото осветление и оставили само страничното, отблясъците на което удряли отсрещната страна, светлината лизвала по някой и друг обем и така се откривало нещо наистина живо. Тази демонстрация окончателно победила колебанията на режисьора. 
 Това е версията за случая на сценографката. За да съм по-сигурна в хипотезите си и по-близо до истината попитах за същото Косьо Станев, който изпълнява ролята на Майка плаче в спектакъла. Ето какво ми каза той:.
“Стоян се отказа от къщата на два етажа, защото струва ми се, че щеше да го затрудни невъзможността да създаде плътен и смислен поток на живот и присъствие на героите и на двата етажа. Горният – кръчмата и дома на кръчмаря и долният – скривалището на партизанина. По драматургия сцената с партизанина е само една, а в кръчмата има много действие и много повече живот. Стоян искаше да направи пълнокръвен живот и на горния етаж и на долния. Долу – това беше “Съпротивата”, и Стоян искаше да покаже какво става там, докато животът горе си тече. Цяло село се опитва да скрие един партизанин, но се оказва, че не може. Защо са толкова неадекватни, наистина ли става въпрос за предателство или за национална черта? Пряко никой не го предава, но и никой не успява да го скрие. 

Но нямаше текстове. Чудихме се какъв живот да вкараме на долния етаж. И, което е по-важно, то ще излиза напред. Просто драматургичният материал явно не се поддаваше на подобна постановъчна интервенция, а и, струва ми се или почти съм сигурен, Константин Илиев категорично отказа да дописва текстове, които Стоян искаше от него (текстове за действието долу, в мазето). И тогава се отказа от този вариант. Отиде на този хоризонталния, но динамизиран вариант.”  (14) 

 Спектакълът на Стоян Камбарев е имал успех. Бил е признат, но е предизвикал и много въпроси. Главно около формулирането на вида театър, който режисьорът прави. Някои го наричат “кинематографичен”, други – “метафизически реализъм”, трети – “хиперреализъм”. Стоян предпочита да го нарича реализъм, с всичките уговорки около термина.  Защо “реализъм”? Защото стремежът на неговият театър е да прилича максимално на живота – с цялата му жестокост, нелепост, безмилостност, нелогичност. В живота се случват едновременно няколко неща, извършват се няколко действия синхронно. Кое от тях е по-важно се определя от субективния поглед. Това, което “реализма” на Стоян Камбарев търси, е обективността на случването. В театъра това се постига много трудно, защото е необходимо едновременното изграждане на няколко сюжетни линии, както и едновременното им представяне, случване на сцената. Това изисква максимална концентрация от всички актьори – и тези, които изпълняват “главните” роли, и тези, които изпълняват “второстепенните”. За Стоян това деление никога не е съществувало. Той е в състояние да се занимава с едно обикновено преминаване на “второстепенен” персонаж в продължение на пет репетиции, а на монолога на “главния” да не обърне почти никакво внимание. Естествено такова поведение от негова страна създава редица проблеми с актьорите. Имало ги е. Има ги и в следващите спектакли на Стоян. Това става обичайна атмосфера на неговите репетиции. Огромното усилие, което се налага той да прави, е да мотивира за работа еднакво убедително и статиста и прима-актрисата. Такова отношение към случващото се на сцената, при което не се прави градация на събитията, а се акцентира на тяхната относителност, изисква от режисьора да изработи до филигранност всеки детайл и най-вече да изгради всички възможни линии и да следи за тяхното развиване. Всичко като че ли се случва в един паноптикум, само че ние сме лишени от мястото на Бога, който може да наблюдава цялото синхронно – да вижда в началото края и обратното. Режисьорската работа се състои в това да оркестрира полифонията. 

За щастие текстът на Константин Илиев се оказва удобен за тези принципи на камбаревия театър. Ето какво казва режисьорът за нея:

“Музика от Шатровец” е полифонична пиеса, една от малкото, в които се водят една, две до три сюжетни линии. Музикалният принцип действително присъства в структурата на пиесата и затова съм изкушен да работя върху текста като партитура.” (15)
             Изведен най-убедително в този спектакъл  полифоничният принцип се превръща в основен интерпретативен ход на режисурата на Стоян Камбарев. 

         “Миналото лято в Чулимск” и Алън Роб-Грийе

Последният спектакъл на Стоян Камбарев в Русенския театър е “Миналото лято в Чулимск”. В него витае духът на нещо, колкото познато, толкова и ново, различно, трудно определимо. Темата е ясна – животът на скучаещи и апатични безделници в един сибирски град. А въпросът, който пиесата  задава, е - възможна ли е любовта сред грубостта на едно перманентно неудовлетворение. По това време Александър Вампилов е много популярен автор. Стоян Камбарев взема тази “завършена” драматургия и я поставя през призмата на един много малко познат, или по-скоро не толкова популярен у нас автор – Алън Роб-Грийе. Той е един от основателите на течението на “новия роман”, един от авторите, които променят пластиката във френската проза. Вампилов е познавал добре текстовете на френския автор. Съществуват някакви, макар и трудно доловими, алюзии между “Миналото лято в Чулимск” и “Миналата година в Мариенбад”. Приликите не само в заглавието. Те не са и на текстуално ниво, нито на тематично. Става въпрос за мисленето относно сложността на човешкото съзнание, за неясната игра между спомени, желания, реалност, видения, сън. Роб-Грийе поставя революционно въпроса за относителността на паметта, а оттам и на действителността, оповаваща се на тази памет. 

“Спомените, които си възстановяваме, далечните земи, бъдещите ни срещи или дори миналите епизоди, които всеки подрежда в главата си, променяйки произволно тяхното протичане, всичко това съставя нещо като вътрешен филм, който непрекъснато се върти в съзнанието ни, щом престанем да обръщаме внимание на онова, което става около нас. Докато в други мигове всичките ни сетива регистрират този външен свят, който истински и неоспоримо се намира пред очите ни. Така цялостният филм на нашето съзнание допуска едновременно и равноправно, както реалните фрагменти, предлагани от настоящия миг чрез зрението и слуха, така и минали или далечни, или бъдещи, или напълно измислени фрагменти.” (16)

          Когато се обляга на Роб-Грийе, Стоян не прави директни цитати, нито се опитва да пренесе някакъв трик от филмовият вариант (режисьор Ален Рене). “Миналото лято в Чулимск” се ражда от пространствено-времевата философия на “Миналата година в Мариенбад”. Кинороманът задава важни въпроси, чиито отговори касаят поведението на персонажите от пиесата на Вампилов. Какво имам предвид. 

         Например, какво значи да си на 2000 версти от най-близкия цивилизован населен пункт. Човек усеща ли реалността, в която живее. Централният персонаж Шаманов идва от големия град, който е на 2000 версти и попада в някакво селце, където има една къща, в която се сервира водка и ядене, едно хубаво момиче, някакви полуидиоти, събрани на това място и нищо друго. А той е от хайлайфа и е попаднал тук насила. Все едно, че е в лагер. Реално ли живее в този живот или живеейки в него, той непрекъснато живее с връзката с онзи другият живот – в големия град?! Тук, в кръчмата на Чулимск просто му подхвърлят лъжицата, а той е свикнал да яде с три чифта прибори. Не става въпрос за разглезеност и преструвки. Не. Могат ли да се забравят навиците? Можеш ли да изтриеш миналото си? Може ли да се живее двойнствено – в реалността и в миналото едновременно? 

           Персонажите в Мариенбад непрекъснато се питат били ли са тук, на това място, в този странен, бароков хотел, какво се е случило преди. Миналото непрекъснато изплува, ту безкрайно достоверно, ту абсолютно относително, дори съвсем непознато. Подобно нещо се случва и с Шаманов. Неговото минало се просмуква в жестовете му, в съзнанието му, в халюцинациите му. Той е хем тук, хем някъде другаде. Тази негова странност го прави привлекателен за Валентина. Той нито е толкова красив, нито е толкова мил. Той е просто различен. Човекът от града. В цялото му поведение прозира миналият живот. Градски живот. Без да е поза, без да е съзнателно. А градът,  многообразието, което предлага, са примамката за всеки от нищите обитатели на Чулимск. Особено за момиче като Валентина.

           Двойствеността – това е пресечната точка между киноромана на Грийе и спектакъла на Стоян Камбарев. Вампилов го е доловил, а Стоян се е опитал да го развие на сцената. Тази тема и въпросите, които си задава при срещата с този текст  вълнуват режисьора и в следващите му спектакли. Между този спектакъл и Пинтър, например, остава само една крачка. “Миналото лято в Чулимск” е важен етап от пътя на Стоян Камбарев, защото подготвя появата на “Завръщане у дома”, “Любовникът”, “Януари”, “Черна дупка”, “Майката”, “Три сестри”.

“Като прочетохме текста на Мариенбад решихме да вкараме откъс. Никой не  разбра, че единият монолог не е на Вампилов, а е на Роб-Грийе. Спектакълът имаше два финала. Единият беше, когато момчето стреля по мен и аз казвам монолога от Грийе и потича кръв от сакото. И втори вариант - със затъмнение. Тогава сменях сакото и сцената започваше отначало с диалога между Шаманов и момчето, когато той втори път стреля, но не ме улучва и всичко си продължава. Това беше единствената директна и нагла препратка към Грийе.”  (17)    

Този стоп-кадър от финала на спектакъла е бил изключително ефектен, защото оставя у зрителя размисъл, а не готов отговор и развръзка. Важна е относителността, теорията на вероятностите, а не посоченото с пръст. Това се превръща във символ-верую на Стоян Камбарев до края на неговия творчески път. 
                Жертвоприношения с Пинтър

След напускането на русенския театър Стоян Камбарев идва в София. Тук той започва работа като щатен режисьор (1991-1994) в Малък градски театър “Зад канала” с постановка по Харолд Пинтър. Попаднал в нов театър, с нова трупа, неминуемо режисьорът търси и нови предизвикателства. А те започват със смелият избор на драматургия, който прави. След Гогол, Петрушевска, Славкин, Константин Илиев и Вампилов, Стоян Камбарев вече е подготвен за среща с Пинтъровият свят. Още повече, че има опит с абсурдистка драматургия, поставяйки успешно “О, щастливи дни” на Бекет в Русе.

Без да преувеличавам мога да кажа, че постановките на Стоян Камбарев по текстове на Пинтър са едни от най-успешните интерпретации на този сложен и двойнствен свят на английския драматург. Това не е само мое мнение. Казват го и критиците, казва го и самият Пинтър след посещението си в България (1995).  Той е възхитен от спектакъла на Стоян Камбарев “Завръщане у дома” в Малък градски театър “Зад канала”. Спектакълът се играе над 100 пъти, в продължение на пет сезона.

Тази постановка на Стоян Камбарев по Пинтър, както и останалите, които той прави от същия автор (“Рожден ден”, “Любовникът”),  е много в духа на едно изследване на драматургията на англичанина, което режисьорът добре познава и ползва при анализите си. Става въпрос за статията на Жана Андре Нелсон със заглавие “От театъра към жертвоприношението в театъра на Харолд Пинтър”, публикувана в книжка втора на “Театрален бюлетин” от 1987г. Основната теза там е, че нарушеният порядък в отношенията между хората в едно общество трябва да бъде възстановен чрез жертвата на някой от обществото. Необходимото насилие в името на реда. Паралелите, които прави Нелсон, с  практиките и ритуалите на примитивните общества (или така наречените традиционни общества) доближават пинтъровия театър до търсенията на театралната антропология. Това е една от малкото драматургии, която е изцяло повлияна от кризата на социалното в съвременния свят и чиято цел е критика на това социално, но показана през призмата на някаква частна и на пръв поглед обикновена история, забулена от двойственост и недоизказаност. 
В драматургията на Пинтър има много от любимите на Стоян Камбарев принципи на “строене” на разказа, а именно – отсъствие на логически връзки, рушене на причинно-следствената обвързаност на мотив-действие, липса на ясни и категорични послания, тайнственост и неяснота около персонажите – кои са, какви са, откъде идват, илюзорност на случващото се, относителност на думите, двуплановост. Още в “Женитба” и в “Миналото лято в Чулимск” Стоян фокусира вниманието си върху тези неща. Нека спомена и особено занимателното за него вглеждане в незначителни неща, детайли,  което е възможно благодарение на полифоничността в изграждане на действието. 
Духовен брат на “Завръщане у дома” (1991) е по-късният “Януари” (1995, Сатиричен театър). Въпросите около сложността и относителността на битието, появили се при работата с Пинтър,   “тормозят” Стоян и той продължава да търси отговори не къде да е, а  в Радичковия свят. Пространствено двете постановки много си приличат. Има едно категорично разделение на света вътре в затвореното пространство и света навън. Сценографски това е решено с използването на стена, която е едновременно  интериорна и фасадн. Чрез едно завъртане на кръга (“Януари”) вътрешното се трансформира във външно. Така се получават два вида пространство – конкретно (битово) и абстрактно (отвъдно). Режисьорът се интересува как външното влияе на вътрешното. Как една затворена ситуация може да се напусне или взриви? Ето един от възможните отговори:
“Пространството, в което героите на Пинтър разменят ядовитите си реплики и погледи е едно тясно пространство, оградено от стени, издигнати като прегради, едновременно защитни и неопределими. И все пак не всички герои са защитени. Един от тях неминуемо преди края на пиесата е изхвърлен, елиминиран, убит, отвлечен, или доведен до някакво състояние на парализа и робство.” (18) 
Самият Пинтър в пиесите си (а и във филмите си) се интересува много от въздействието на затвореното пространство. Занимава го въпросът как клаустрофобията на едно затворено съществуване деформира поведението на хората. Изхождайки от този “пространствен” проблем в пинтъровата драматургия, Стоян Камбарев се опитва да разшири мащабите му и да изследва влиянието на небитието - царството на пределната свобода, върху затвореното и несвободно битие. Режисурата въвежда в спектакъла духовете на умрелите Макгрегър и Джеси. Те са единствените, които са легитимирани да прекрачват границата между тук-и-сега и там-отвъд. Появата на тези персонажи е своеобразен коректив на случващото се в затвора на “дома”. Завръщането на мъртвите много прилича на онази история от “Януари” за тенеца, който се връщал, за да си довърши работата и да види близките си. Невидимото (за реалните персонажи) присъствие на същества от друго измерение, на метафизичното в битието е характерен мотив и в следващите спектакли на Стоян Камбарев. Освен в “Януари”, това е широко разгърнато в  “Черна дупка” (1994, ДТ “Стоян Бъчваров”, Варна), където цялата втора част на спектакъла се занимава с метафизичното присъствие на Силян в отсамния свят.  Отново става въпрос за нарушен порядък, за възстановяване на подредбата и морала на един грешен свят чрез необходимата жертва. 

Темата за жертвата изключително много занимава Стоян, както в пинтъровите спектакли, така и в постановките му след това. Това е особено силно изведено в “Майката” - един спектакъл за духовното насилие и обезверяване. Изследването на темата за жертвата започнало със “Завръщане у дома” продължава да задава много въпроси, надхвърлящи драматургичния свят на Пинтър и прехвърлящи се в един неподозирано жесток Горки. И двата спектакъла се занимават  с питането за причините да се породи необходимостта от жертва, как се избира самата жертва, как се извършва “убийството” и т.н.  Разказвайки пинтъровата съвременна притча за завръщането на блудния син, режисьорът като че ли  не се интересува толкова от празника, колкото от това, как празника се опорочава и се превръща в нещо друго. Нещо като канибалистична оргия. В спектакъла на Малък градски театър по Пинтър това е показано някак плахо, докато във телевизионния вариант на “Завръщане у дома” оргията е кулминацията на извратеността на човешкото в пинтъровите герои. Колективното насилие се трансформира в колективно убийство/изнасилване на избраната жертва. Същото се случва и в “Рожден ден” (Сатиричен театър) - убийството на Стенли. Същото е и в “Майката” – отравянето на Прохор, самоубийството на Липа. Същото е и в “Три сестри” – дуелът на Сольоний с Барона. Но дали жертвоприношението действително възстановява  реда? Или е илюзия? 
В Малък градски театър “Зад канала” Стоян Камбарев поставя “Ревизор” от Гогол, “Времето и стаята” от Бото Щраус, “Пилешка глава” от Шапиро. Но важното събитие в работата му в този театър си остава “Завръщане у дома”. Това е спектакъл, който е главно звено във веригата, която се опитвам да подредя. Брънка, без която не бих могла да обясня камбаревият театър и идеята за “режисура на пространството”. Не искам да омаловажавам останалите спектакли, направени в този театър, но те са по-скоро необходимите отклонения, отбивки от пътя, където колата трябва да бъде спряна, прегледана, картата на непозната местност да бъде преразгледана, преди отново да се тръгне в неизвестното в търсене на пътя към…
   “Завръщане у дома” и “Януари” са етапни спектакли в творческият път на Стоян Камбарев. Те са нещо като проходите Витиня и Петрохан. Без тях не би могло да се стигне нито до “Майката”, нито до “Три сестри”. Пред режисьора се изправя планина от въпроси и неизвестни. Как да я премине? Като се опита да мине през нея, а не като я заобиколи.
                                За хората и вълците

  “Януари” по Радичков в Сатиричния театър е продължение на търсенията от “Завръщане у дома” по отношение на пространственото разделение тук/там, вътре/вън, физика/метафизика, реално/иреално. Заедно със сценографа Светослав Кокалов Стоян Камбарев създава една преди всичко кинематографична среда (продължение на търсенията от “Музика от Шатровец”). Пространството на сцената е разделено на няколко вида по два основни принципа. Първият е делението интериор – екстериор. Кръчмата е вътрешното, затворено, тясно, топло, сигурно и защитено пространство на тук-и-сега, на живота. Външното  е зимата, преспите, студът, пътят, вълците, непознатото, страшното, света на хаоса, там-отвъд, смъртта. Първият свят е населяван от хората, а вторият от фантастични същества. Духове? Тенци? Материализирани страхове? Вълци?  Другият принцип на структуриране на сценографията е горе – долу. Тенците влизат в кръчмата през комина, седят на покрива, нагоре води стълба. С помощта на черни кулиси и плоскости в определени моменти пространството се кадрира – свива и разширява. Сценографията е като един голям жироскоп, който фокусира действието там, където е най-наситено с енергия. 

“Януари”  е един от “най-метафизическите” спектакли на Стоян Камбарев. Необяснимите същества от света на въображението се материализират и режисьорът ни ги показва. Те приличат на фигурите от картините на Бош. В спектакъла те  са решени като гигантски кукли, приличат на фантастични животни с огромни крайници. Те се държат съвсем като хората – пушат цигари, пият, танцуват. За пръв път режисьорът вкарва в тялото на драматичен спектакъл елементи от кукления театър. Нещо изключително нехарактерно за неговия “реалистичен” театър. Това не е преднамерено решение. Самият спектакъл го е поискал. Как иначе да покажеш света на фантазията? Кое е най-сигурното средство? Куклата като знак не е привилегия само на кукления театър. Куклен принцип Стоян използва и по-късно в “Майката” в резултат на появилата се необходимост от обиграване и съживяване на предмети. Във варненския спектакъл това е полилей-чудовище – жива играчка, но и уред за изтезания. Нещо метафизично, от което нищите обитатели на дома се страхуват.

В много от спектаклите си Стоян въвежда метафизичното като присъствие чрез звука. На финала на “Януари” радиото се включва само. По време на действието непрекъснато се чуват странни шумове и звуци – трион, блъскане, почуквания, кукуригане на петел, свистене. Това придава особена загадъчност на атмосферата в кръчмата. Звуците идват отвън. Пространството на непознатото и страшно “вън” присъства вътре чрез звука. Този метод режисьорът използва в почти всичките си спектакли. Метафизичното има свой звук, който присъства като знак, за да го замести или да го предизвести. Например в “Завръщане у дома” всеки път, когато “мъртвите” Джеси и Макгрегър се появяват, се чува шум от камион. Когато в “Три сестри” става въпрос за починалата майка (II действие, сцената между Маша и Вершинин), се чува свистене в комина. 

Фантастичното присъства реално в живота на човека. Непрекъснато се раждат все нови и нови митове и хипотези за извънземни, за полтъргайсти, за духове, за вампири. Любопитството и страхът към онова, което е отвъд, подклажда въображението на хората. 90-те – времето, в което се появи  “Януари” на Стоян Камбарев,  бяха пропити от всякакви манипулации по отношение на метафизичното. Да си припомним цялата истерия около Кашпировски, бума на екстрасенсите, появата на домашният дух “Кики”, успеха на  вестници като “Феномен”, предавания за паранормалното, обществени дискусии и т.н. Стоян Камбарев си дава сметка за това как по нов начин може да заживее Радичковият свят:
“Мисля, че този текст вече може да се опре на нещо, което е влязло в бита на съвременния човек, на усещането му за онова, което е вън от реалността и същевременно е частица от тази реалност.”  (19)
Двуплановото сценографско решение на спектакъла дава възможност на режисьора да проследява паралелния живот на хората в кръчмата и фантастичните същества навън. Поведението и на едните и на другите започва много да си прилича. Хората, постепенно започват да приличат на зверове, а те пък, от своя страна – на хора. Ситуацията, в която са попаднали Велико, Сусо, Ангел, Исай, Лазар, Гаврил, Пощаджията и Турлака, ги поставя на изпитание на духа и човешкостта. Колкото повече те губят от нея, толкова по-сериозна става заплахата. Злото, егоцентризмът и инстинктът за самосъхранение  надделяват у тях и те озверяват. Спектакълът се занимава с процеса, в който това се случва и цели да изследва причините за това как човек за човека се превръща във вълк. “Homo homini lupus est.” 
               Бележки:

                                                   Анатолий Василиев

                          Корени на камбаревия театър

Преди да изясня основното влияние върху театъра на Камбарев, а именно спектаклите и теорията на Анатолий Василиев, ще се опитам да проследя другите нишки, които изграждат сложната тъкан на така наречените “влияния”.

Изходната точка е теорията на Станиславски и психологическият театър. Камбаревият театър се основава на разбирането на Станиславски за психология на персонажа, но отива отвъд това разбиране, преодолява го и скъсва напълно с причинно-следствените връзки между мотив и действие. В работата си с текста, Стоян следва изискванията за съставяне на биография на персонажа. Често, обаче, намерените решения и характеристики в периода “на маса” се изпробват и буквално се взривяват, когато актьорите се качат на сцената и попаднат в тайнствената бездна на пространството. Всяка намерена прегледност в логиката на образа и поведението му по време на аналитичния етап се подлага на съмнение. Натуралистичността като принцип на изграждане на пространството, на средата и на атмосферата на сцената, поставено като изискване в системата на Станиславски, в театъра на Стоян Камбарев е преосмислено по нов начин. Въпреки наличието на документални и натурни елементи има, пространството и атмосферата на сцената са по-скоро абсурдни и сюрреалистични. Това се получава чрез промяна на мащабите, чрез използване на принципите на кино-кадъра, чрез съчетаването на несъчетаеми елементи, и най-вече чрез промяна на законите на движение. Поведението на персонажите само на пръв поглед изглежда натуралистично. 

Стоян Камбарев се доверява изключително много на текста, но водещ при него остава приматът на пространството, за разлика от Станиславски, където текстът доминира над всички останали компоненти на спектакъла. В някаква степен може да се каже, че Стоян прави “неолитературен театър” /понятието е на Камелия Николова/, но само като противопоставяне на другите видове театър – физически, визуален, експресионистичен, антропологичен и т.н. Отношението към текста е двойствено. Текстът се разрушава и конструира отново, но на базата на неговото оживяване в конкретното пространство. Постановъчният текст или така нареченият “текст на представлението”, според терминологията на Ан Юберсфелд (1), се изгражда в резултат на влиянието на пространството. Пространството всъщност съдържа историята на пораждането на текста. Празнините в литературния текст се запълват от случайни, нелогични, но автентични актьорски реакции. Стоян Камбарев въвежда в работата си принципа на случайността и теорията на вероятностите, което е повече от удар срещу прегледността и логиката в театъра на Станиславски.

Линеарното, причинно-следствено и пронизано от “сквозное действие” разгръщане на спектакъла е заменено от полифонично, синхронно и “алогично” протичане на действието (2). Водещо е не кулминационното събитие, както е при Станиславски, а изходното – това, което се е случило преди първата реплика, преди първата поява на персонажа. Предисторията детерминира историята. Стоян Камбарев се ръководи от принципа на преобръщане, на инверсия (термин на Василиев), на “via negativa” (термин на Гротовски) (3). В началото трябва да се съдържа края. Детайлът вместо картината. Вторият план вместо първият. Епизодичните персонажи вместо централните. Действието без реплики, вместо репликите без действие. Търсене на конфликта вътре в човека, а не в сюжета.

В едно интервю на Ина Божидарова, публикувано в сп. “Театър” (4) Стоян Камбарев казва, че в България никой не познава добре и не работи фундаментално по системата на Станиславски. Повечето режисьори, които изповядват този тип театър, правят някакво средноаритметично уподобяване на Станиславски. Стоян Камбарев не развява това знаме. В опитите си да се самоопредели, а неговата саморефлексия е толкова силна и сугестивна, колкото са и спектаклите му, той казва:

“Познавайки добре Гротовски, Василиев, техните текстове и постановки, изкушен и от други театрални системи, аз твърдя, че няма нищо по-велико и непостижимо от това простичко и мръсно нещо, наречено реализъм. Много често в желанието си за бърз успех и мълниеносна кариера напоследък, и това е един друг лош навик, се вземат на въоръжение сериозни театрални системи и се употребяват по начин, който бих нарекъл да се забива пирон с микроскоп, само и само весело и жизнерадостно да се подскача върху трупа на психологическия театър.”

Скъсвайки с причинно-следствената мотивировка на персонажа за извършване на едно или друго действие, както и стъпвайки върху законите на случайността, театърът на Стоян Камбарев се доближава до театъра на абсурда. Не случайно в драматургичния избор на режисьора често присъстват автори абсурдисти или такива, които пишат в подобен стил. Каляването с Пинтър и Бекет, заниманията с Радичков, Гогол, както и работата върху Горан Стефановски са все примери за любопитството към изследване на живота отвъд думите. Територия, която е тъмна и опасна, и изисква невероятни усилия и смелост да търсиш логиката на необяснимото, да провокираш естествени реакции в неестествени ситуации и обратното, да издигнеш в култ неуместното, да атакуваш навиците, щампите, средствата, уменията и виртуозността. В световния театър има само няколко режисьори, които притежават такава смелост – Арто, Гротовски, Брук, Василиев. 

Опитът на Стоян Камбарев  по отношение идеите на Гротовски датира още от времето, когато той е актьор в “СУ 113+”. Групата около Любо Дековски открива гениалния полски режисьор и изследовател за българския театър. Техен е приносът за преводите и публикуването на текстовете на Гротовски. В голяма степен експериментите на този студиен театър стъпват върху принципите на театъра на Гротовски. Заниманията са главно с начините на контролиране на енергията и постигане на силна експресия.   Стоян Камбарев се научава да владее изкусно енергията и да я съвместява с общия енергиен поток на ансамбъла – нещо, което по-късно ще се опитва да приложи в работата си с актьорите. Типът театър, който изповядват и правят в “СУ 113+”, се самоизчерпва с течение на времето. Сигурно това е причината за желанието на младия кандидат-режисьор Стоян Камбарев да се потопи и атакува отвътре психологическия театър. Опитът във ВИТИЗ и първите години в Русенския театър са насочени преди всичко върху постигане на добър и честен психологически театър. Голямото преобръщане става сред срещата с Василиев. След нея Стоян Камбарев прави опити да преодолее психологическия театър, да отиде отвъд неговите предели. Трудно е да се намери понятие и да се определи този тип театър, който е отвъд психологическия. Но методът за постигането му е нещо подобно на формулираната от Гротовски “диалектика на подигравка и апотеоз”, както и търсенето на “синтез, получен чрез разпад”. Отправната точка е отново психологията, но пътят е друг – обратен. “Via negativa”. 
                       Влиянието на Анатолий Василиев

Срещата на Стоян  Камбарев с театъра на Анатолий Василиев оказва огромно влияние върху него. Спектаклите, които гледа в Москва, теорията на руския режисьор за пространството, самата личност на Василиев се превръщат не само в източник на вдъхновение, но и в опора на собствените му опити за промяна в мисленето за театър. Удивителна е приликата в биографиите и творческия път на двамата режисьори. Стоян го възприема като свой учител заради постигнатия и доказан опит на театралните търсения и експерименти в областта на пространството, заради успешното преодоляването на психологическия театър, както и заради новите методи за работа с актьора. Всичко това съвпада и с неговите собствени опити. В много от интервютата си, по време на репетиции, в режисьорските си експликации и на сцената той непрекъснато се позовава на теорията на Василиев. Тя се превръща за него в театрална библия. От нея заимства терминология и основни принципи за мислене и усвояване на сценичното пространство. 

“Това се случи през 1986 г. Тогава гръмна Чернобил. Тогава се случиха и срещите ми с Анатолий Василиев, а също и с неговите спектакли, които успях да гледам в Москва. Разбира се, случили са се още сто неща, но оттогава, вече 10 години, аз се държа по съвсем друг начин като режисьор.”  (5)   

Преди да разгледам по-подробно основополагащия текст на Анатолий Василиев “Новата реалност на пространството” ще се спра на някои важни факти от живота на двамата режисьори и ще се опитам да покажа причините за особената мистичност и значимост на режисьора “гуру”.

        Макар и рядко, представления на руския колос все още могат да бъдат видяни, въпреки, че през последните години той е съсредоточил заниманията си главно в театрална теория и лабораторна работа, подобно на своя колега Йежи Гротовски. И  Стоян Камбарев може би щеше да достигне този етап, в който правенето на театър се изчерпва и се замества от любопитството и особената мистичност и привлекателност на експеримента. Днес по руските сцени вече поставят учениците и последователите на Василиев. Около него винаги е имало един кръг от посветени, които го съпътстват при всяка негова проява. Неговите репетиции приличат на езотерично тайнство, където той е главния жрец на незнайни божества. Лекциите, репетициите, срещите на Василиев винаги се провеждат  в особени пространства, в атмосферата на приповдигната ритуалност.  

Анатолий Василиев е ученик на Мария Осиповна Кнебел и Андрей Попов. М. О. Кнебел е, както той я нарича, “последният мохикан” от плеядата на Станиславски. Пъпната връв на неговото творчество го захранва директно от корените на психологическия театър. Връзката е повече от естествена. Той познава този театър из основи и това му дава възможност да го променя, да открива слабите му места, да търси перспективите му за развитие, да постига по-голямата му обективност, да се бори за по-силното му въздействие и правдивост. Анатолий Василиев не е революционен авангардист, който отрича досегашното, а напротив – стъпва върху него и го доизгражда, но по принципно нов начин.  Прави го със съзнанието, че психологическият театър има предел. 

Когато е на 40-годишна възраст Василиев има не повече от 10 спектакъла зад гърба си,  като в това число влиза и дипломният му спектакъл. Изключително непродуктивен режисьор, работи бавно, обича да експериментира, създава лабораторен процес по време на репетициите си.  Стоян също е непродуктивен. Ако не е бил обвързан с щатни  задължения в Русе, Малък градски театър “Зад канала” и Сатиричния театър, спектаклите му щяха да бъдат далеч по-малко на брой. Той също е влюбен в репетицията - според него спектакълът не се прави за публиката. Тя е само свидетел, необходимост от споделяне на откритията и преживяванията. 

”За него репетицията беше смисъл и цел на съществуването, а този безсмислен акт – представлението – болезнено умъртвяване.” (6)  
Според Василиев театърът се дели на два основни вида: “производствен”, какъвто е бродуейският театър - с разпределение на известни актьори и точно регламентирани срокове (защото спектакълът е продаден още на първата репетиция), театър на незабавния успех; и “непроизводствен” – с дълга подготовка и възможност за лабораторна работа, без да се знае кога ще се появи представлението и с реалната възможност такова въобще да няма - “театър на риска”. 

В професията Василиев влиза късно. Преди да завърши ГИТИС, той е учил химия и дори е дипломиран химик. Стоян Камбарев е дипломиран инженер. Завършил е ВМЕИ.  В родния си град Ростов на Дон през 1967 г. Василиев поема ръководството на студентска театрална студия, създадена от Евгений Корнилов – декан на Журналистическия факултет в Ростовския университет. Студията се наричала “Мост” и е преследвала главно самодейни цели. Стоян започва заниманията си с театър в студентския театър “СУ 113+”, ръководен от Любомир Дековски. Тук той добива самочувствие и опит на актьор, който в последствие се оказва изключително полезен. Среща се с хора, които по-късно стават водещи имена в нашия театър.  Заниманията на Василиев в студията “Мост” били за бъдещия режисьор онзи необходим мост към професионалното обучение и професионалните занимания с театър. Първият спектакъл, който той поставил в студията, носил метафоричното заглавие “Мостът може да се премине”. На обсъждането на спектакъла Василиев се запознал с Виктор Славкин – тогава още млад писател, който се опитва в драматургията. По-късно те отново се срещнали, само че в друга студия – тази на Арбузов в Москва. Третата им среща е, когато Василиев е вече стажант-режисьор в Московския художествен театър “К. С. Станиславски”. Тогава Славкин донесъл в театъра новата си пиеса “Соло за часовник…” Пиесата се харесала в театъра и въобще авторът бил приет. На Василиев му се паднало да постави друга пиеса на Славкин - “Възрастната дъщеря на младия господин”. От тогава започва тясното и ползотворно сътрудничество между режисьора и драматурга. /Стоян Камбарев също посяга към текст на Славкин – едноактната пиеса “Картината”, Русе, 1987 г./ Другият, който неизменно съпътства творческата работа на създалия се тандем, е художникът Игор Попов. Този екип ще създаде емблематичните спектакли “Серсо” и “Васа Железнова”. /Стоян нарича спектакъла на А.В. “Васа Железнова” епохален и признава, че се влюбил в текста на Горки след като го гледал в тази му интерпретация/

Тези два спектакъла са били истински събития в руския театрален живот. Стоян Камбарев е имал щастието да ги гледа в оригинал и да се запознае със самия Василиев в  най-плодотворния му и активен период. Тогава той е на върха. За него се говори и извън Русия. По силата на неговите спектакли и театрални открития той се нарежда до Гротовски и Брук. Уви, в България, са малцина тези, които са имали шанса да се докоснат до него и да го разберат. Видеозапис на спектакъла “Серсо” е бил прожектиран у нас. Самият Василиев е идвал в България по покана на Стоян Камбарев и Любомир Костов. Срещата е била изключително камерна. Ако днес, трябва да направим равносметка за това, което е можело да произтече от нея, трябва да признаем, че шансът е бил проигран. Личното любопитство и вдъхновение на Стоян Камбарев сами отварят пътя му към Василиев. За него тази среща не е единствена. 

Първият публикуван  у нас текст на Василиев е в превод на Стоян Камбарев и Любомир Костов, и това е основополагащата статия “Новата реалност на пространството”. Публкикацията е в кн.6 на ТБ.  Текстът е последван от разговор на Любомир Костов с Василиев със заглавие “Режисурата – авторска професия”. Всъщност публикациите за руския режисьор почти се изчерпват с това. Следват няколко преводни текста от чуждия печат, главно отзиви за негови спектакли, и фрагментарният текст “63” (сп. “Театър”, 1991, кн. 6). 

За Василиев в България се знае малко. А и тези, които знаят, едва ли биха могли да кажат “Аз съм изключително повлиян”. Стоян Камбарев е единственият последовател в истинския смисъл на думата. Макар, че е завършил режисура при проф. Димитрина Гюрова, той си остава задочен ученик на Василиев.  

“Мисля, че на най-основните мисли, които и в момента ме движат, ме е навел Василиев – чрез разговорите, които сме имали, чрез неговите текстове, които съм превеждал, при което ми се е налагало да разгадавам какво стои зад тях, чрез спектаклите му, които съм гледал. Недоумявам защо Василиев не е намерил у нас своето подобаващо място, за разлика от Брехт и Гротовски, след като той вероятно е следващият.” (7)     
                        Кой е Анатолий  Василиев?

По силата на своя характер той е обречен да бъде “дисидент”. Този човек е в постоянна война с времето. Тази война е безнадеждна, но точно от тази безнадеждност той черпи сили за своето съществуване. Той е битник по идеология, характер и виждане за живота. Дори външният му вид е такъв. Той разрушава в името на съзиданието. Всеки негов спектакъл се докосва до бъдещето, но не чрез словото, не чрез призиви, а в освобождаването от настоящето. Всеки негов спектакъл е блестяща театрална игра. Единственото, в което не играе, това е  жестокото му отношение към живота, не скривайки нищо от него за нас, пред нас, в нас. Докосналите се до неговата харизматична личност актьори твърдят, че който не се бои да тръгне след него, ще преживее смъртта заедно със своя герой и ще достигне най-дълбокото в себе си, и после ще се оттласне от там. Не е ли близко това до “пронизването” на Гротовски?!

          Театърът на Василиев се занимава с търсенето на онази уникална ситуация, когато актьорът става посредник между небето и земята. Само при тези условия заниманията с театър си струват, а самият театър изпълнява истинското си предназначение. Театърът като тайнство. Актьорът като шаман. 

Когато става въпрос за персонажа, вниманието на А.В. се съсредоточава в търсенето на вътрешния живот. Още през 60-те той престава да се занимава с т.нар. основно събитие в ролята. А.В. замества това понятие от системата на Станиславски и руската школа с друго – изходна позиция. Вместо да се търси целта, към която се стремят персонажите, се търси началното събитие, изходната позиция на действието. Василиев нарича това “обръщане на пирамидата”. Резултатът, който се постига при този метод, е провокиране на интересите, постъпките и думите на актьора по такъв начин, че се събужда подсъзнателното чувство. Пътят се преобръща – от подсъзнателното към съзнателното. Това става чрез етюди. С помощта на изходното събитие и при вярно редуване на ситуациите и когато има постигнати правилни действия  в етюдите, актьорът вече действа предусещайки финала, предчувствайки го, но без съзнателно да си дава сметка за него. Това А. В. нарича “инверсия”. От тук нататък може да се говори за изграждане на композиция на вътрешното, на вътрешен пейзаж на ролята.

В терминологията на А.В. съществуват две понятия “театър на борбата” и “театър на играта”. Театърът, който прави той, е съчетаването на двата типа. При игровия театър водещо е въображението, а при “театъра на борбата” – сумата от емоционалния и жизнения опит. При съчетаването им се получава синтез между откритията на  Михаил Чехов и метода на Станиславски. Основният творчески метод на Василиев се основава на интуицията. Действията трябва да са продиктувани от знания, получени и придобити отвътре. 

“Онова, което ние наричаме природа (предмет) на театъра – действие или енергия – може да се разполага и да бъде или в психиката, или в словото. Това са различни театри, различни култури, различни театрални епохи. /Станиславски  и психологическите отношения, М. Чехов и импровизацията/…” (8) 

В началото Василиев започва с прилагането на психологическия реализъм, където много близко са разположени актьорът и ролята. Той търси начини да отрази човека такъв, какъвто го вижда и какъвто е той самият.  С времето, обаче,  започва да търси дистанцията между ролята и изпълнителя, казано с други думи – между персонажа и личността. През 1990-та,  когато се ориентира повече към театрална теория, Василиев започва да разглежда театъра като абстрактна категория. В изследванията си той се позовава на Платоновите философски трактати. Резултатът от тези късни негови разсъждения е отделянето на  персонажа от личността. По този начин се разделя природата на театъра на две съставни части, две посоки, две структури, - психологическа и игрова. Когато персонажът е отделен от човека, тогава именно човекът сякаш не съществува, актьорското “аз”, сякаш е слуга на персонажа. Колкото по-прозрачна е личността на актьора, толкова по-убедително е онова, което той представя. Откъсването на персонажа от самия себе си и преобразуване на идеята не само в образ на идеята, но и  в плът, е като мисловния акт, като волевия процес. 

“Между персонажа, когото води актьорът и личността на самия изпълнител се образува пролука и през тази пролука прониква космическа енергия. Получава се сякаш отвесен отвор, през който преминава светлина…”  (9)
Вдъхновен от платоновите идеи и най-вече от диалога “Менон” Василиев достига до заключението, че  знанието е припомняне на видяното в отвъдния свят,  че няма учене, а припомняне. Усилията му се насочват към това да намери ключ, който до го отведе до това знание. 

Той все още търси. 

                “Новата реалност на пространството”

Програмната статия на Василиев всъщност представлява бележки на режисьора, последвани от коментара на критика П. Богданов. В първата част вниманието е фокусирано върху следните подтеми:

· театър в кутията;

· светът като природа;

· архитектурният обем;

· тайната на движението;

· образът.

        След това е поместен подробен анализ на спектакъла “Васа Железнова”, направен /от споменатия критик/ на базата на подробно разглеждане на сценографията и предвид принципите на режисьора за строене на художествен свят.          

           Василиев прави едно важно разграничение на вида театър според пространството - “театър на сценичната площадка” и “театър в кутията”. Във вътрешната театрална архитектура съществуват два обема – сценографският и обемът на сценичната кутия (пространството, затворено между рампата, рунда и джобовете). Когато сценографският обем просто се експонира в кутията и основното поле за действие остава сценичната площадка, говорим за “театър на сценичната площадка”. В случай, че сценографският обем е “сроден” на кутията, т.е. не е положен във, а произтича от нея, тогава имаме работа с “театър в кутията”. Тези два типа театър не бива да се смесват, тъй като предполагат различни принципи на анализ на драматургията, на мизансцениране, на игра и на създаване на художествен свят.

От своя страна “театърът в кутия” също има своите подразделения. Когато обемът на кутията напълно приема в себе си сценографският, така, че да изглежда като внесено съдържание във дадената форма, тогава имаме най-разпространения вариант – традиционен тип сценография. По-различен е случаят, когато стените на кулисите като че ли отрязват части от сценографския обем. Този вариант е т.нар. “срязан” декор. Това създава илюзията, че пространството продължава и зад кулисите, зад видимата за нас част. Този ефект прилича на ефекта от кадъра в киното и фотографията. Обективът не може да обеме всички хоризонти. 

“Срязаният” обем дава възможност за създаване в кутията на самостоятелна, обективна художествена реалност. Един безграничен и непознаваем свят. Този вид на сценографиране е доста сложен. Той изисква изключително внимание към мащабите и детайлите, за да може да се запази чувството за достоверност и за условност едновременно.

  Много важно е да се разбере, че в сценографията се съдържат вече скритите закони на движение в нея. Всяка сценография има свои, специфични закони на движение. Работата на режисьора е да ги открие.

         “Струва ми се, че сценографията трябва да се възприема като непознат град, в който човек влиза рано сутрин, когато всички още спят и е безлюдно. Планировката на града сама диктува на човека законите на движението. Той върви по улицата, излиза на площада, свива в пресечката. Самото направление на улиците му показва какъв маршрут да избере. Градът го повежда след себе си…Сценографията също като града, съдържа в себе си тайната на движението.”

            В един момент откритото движение се изчерпва и, за да се промени, е необходима някаква промяна в декора – изменяне на архитектурните отношения или внасяне на нов компонент, така, че да се появят нови движения. Композицията на спектакъла се строи на базата на тези промени в декора и движението. Те никога не са случайни. Но много често се откриват чисто интуитивно. 

         В “Новата реалност на пространството” Василиев разказва и самоанализира спектакъла си “Възрастната дъщеря на младия господин”. От този анализ той извежда принципите на композиране на цялостния спектакъл. Обобщението от двата примера на приложение на “новите“ възгледи за пространството оформят василиевата теория за “новата реалност на пространството”.

        Ето как изглеждат конкретните принципи, изведени като “тезиси”:

· движението на артиста се подчинява на законите за движение на точка в даден архитектурен декор;

· това движение трябва да се свързва с вътрешното движение, което диктуват пиесата, анализът, ролята;

· импровизацията при актьора е най-вярната форма на вътрешното движение, тя трябва да ръководи и външното движение;

· моментът на съотношение на вътрешното движение и външното се нарича “спрягане”;

· “спрягането” е неадекватност на съществуването. Неадекватността на поведението, най-точно от всичко, характеризира психиката на съвременния човек;

· в така построени спектакли съществува примат на сценографията, защото “спрягането” възниква от това, че мизансценът се строи съгласно законите на архитектурния обем;

· репетициите имат два  етапа: анализ на психологическото действие и търсене на композиция;

· идеалният вариант е постигането на паралелност на законите на сценографията и законите на вътрешното развитие на драмата. Мизансценът не е следствие на вътрешния живот! Той е независим. 

Каквито и пространствени закони и методи на мизансцениране да бъдат формулирани, Василиев все пак не забравя уникалността на актьора.

“Сценографията сама по себе си е нещо неодушевено. Ние я възприемаме чрез актьора. Актьорът усвоява и този рисунък, и тази пластика, и тази сценография. Едва тогава тя като че ли ни връща своя образ, но вече одушевен”.

                      Бумерангът “Васа Железнова”

           Спектакълът на Василиев - спектакълът на Камбарев

             /опит за сравнителна характеристика/

(“Майката” по “Васа Железнова – 1910” от М.Горки, превод – Красимир Спасов, реж. Стоян Камбарев, премиера 12.10.1995г. в ДТ “Стоян Бъчваров” – Варна,  сценография – Никола Тороманов, 1996 – награда за режисура на Театралните празници в Благоевград, 1996 – “Аскеер” за режисура.)

“Подтикът ми датира отпреди петнайсет години, от спектакъла на Анатолий Василиев “Васа Железнова”, първи вариант. Ако е имало два-три световни спектакъла по това време, то това е един от тях по мое мнение. Един принципиален огромен спектакъл, който съживи Горки в европейското театрално пространство, откривайки го като един от най-големите, ключови европейски градски писатели на века с някои негови текстове.”  (10)  
Повече от десетилетие разделя легендарната постановка на Василиев по първия вариант на пиесата на Горки “Васа Железнова” /1910г./ и спектакълът на Стоян Камбарев по същата пиеса, но със заглавие “Майката. Васа Железнова 1910” /”Клямзинският продавач”/. Силното влияние на василиевото представление върху българския режисьор е повече от очевидно. Приликите между двата спектакъла са толкова големи, че някой прибързан критик много лесно би се заблудил като каже, че вторият спектакъл копира първия. Бързам да кажа, че това не е така. Повече от десет години Стоян Камбарев не смее да посегне към този текст. Респектиран от Василиев, той използва времето като свой съюзник, за да осмисли и уталожи силните си впечатления. Този отскок във времето рационализира откритията на Василиев от неговата “Васа Железнова” и ги превръща в театрален пътеводител за откритията, които прави Стоян Камбарев в своята постановка на “Васа Железнова”, който той целенасочено кръщава “Майката”. Той стъпва върху идеите на руснака и ги прилага, доразвива, подлага на съмнение, на проверка в нова ситуация, задавайки нови въпроси, нови изисквания. Нека още сега стане ясно – Стоян не пренася готови решения! Той заема принципи, които изпробва в логиката на своя метод на работа с текста, пространството и актьорите, формиран от досегашния му режисьорски опит. Връзката между “Майката” и предишните му спектакли е толкова силна, че не може и дума да става за плагиатство на идеи от Василиев. Стоян отрива в неговата режисура неща, до които сам е бил достигнал. Това потвърждава и утвърждава собствените му открития. 

Да започнем от архитектурата на театралното пространство и базисното отношение “гледани-гледащи”. Според теорията на Василиев реалността на сцената и реалността на залата са две недокосващи се сфери. Зрителите са поставени в ситуацията на воайори. Случващото се на сцената е независимо от тях. Там, като че ли протича някакъв живот, на който публиката става неволен свидетел. Примери за такова използване на пространството в спектакли на Стоян Камбарев има много. Да вземем да речем “Любовникът” по Пинтър, където публиката е натикана в банята на любовната двойка и е принудена да наблюдава ставащото зад прозрачната стени на кабинката. В “Черна дупка”, “Майката” и “Три сестри” публиката е изведена на сцената (в сценичния кръг или джобовете) и поставена в позицията на свидетел на ставащото, като за целта е буквално вкарана в него. Разстоянието между първия ред със зрители и игралното пространство е по-малко от метър. 

Сценографията изгражда един колкото условен и метафоричен, толкова и достоверен и автентичен свят. Както в едната, така и в другата постановка на “Васа” е използван “срязан” тип декор (според терминологията на Василиев, представена по-горе). Декорът като че ли продължава и зад кулисите. Това, което зрителят вижда е част от някакво хипотетично цяло. Видимият план на сценографията има асиметрична планировка, а това  поражда усещането за тайнственост, мистичност, събужда любопитството на гледащите. Какво има отзад, какво има по-нататък, къде отиват актьорите, от къде идват шумовете? Този принцип важи, както за спектакъла на Стоян “Майката”, така и за следващата му работа – “Три сестри”.

Светът на камбаревите спектакли /от замислената трилогия по руска драматурия/ е изграден от стени, врати и парапети – едно нереалистично пространство, графично, грубо и потискащо. На такъв фон всеки детайл изпъква като поставен под микроскоп. Внесените елементи в декора са енергийни центрове и символни предмети. Във “Васа Железнова” на Василиев художественият свят на сцената е съставен също от стени, врати и парапети. Първият символен елемент там е масата. Тя е изведена на преден план. Функциите й са да уравновеси пространството, като създаде свое поле на физическо и емоционално притегляне. Тя е символ на семейната общност, която според сюжета и идеите на пиесата, е поставена под въпрос, а после се саморазрушава. В спектакъла на Стоян Камбарев маса се появява в последното действие, но вместо на преден план, в най-отдалечената точка на сценичното пространство. Притегателния център на предното пространство при него е самоварът – символ на семейното огнище. Традиционната руска вещ е поставена до малка пейка - единственото място за сядане в цялата къща.

“Образът  съдържа вътрешносмислова, пространствена, естетическа конфликтност, възникваща от нарушаването на мярата за правдоподобие, от пространствените смесвания, от алогизмите. Конфликтността ражда метафора. Нейната същност се разкрива в знаковата природа на вещите и бита, в символичното значение на пространствените сфери. Разшифрова се с цялата пълнота на историческите, социални и психологически асоциации.”  (11)

Нарушената мяра на съотношенията при Василиев е разположението на кабинета-гостна в тясното пространство между двете стени – на фабриката и на дома. Стена срещу стена, огромна масивна врата срещу две ниски вратички, а по средата – ничието пространство. То не е нито работно, нито семейно, защото се опитва да съвмести и двете. В спектакъла на Стоян Камбарев такова пространство също има, но то е образувано по друг начин.  Също е междинно – намира се между вратата на фабриката и стъкленото антре на дома, само че тук то е “отрязано” от тежката, метална противопожарна завеса на сцената и един парапет, успоредно на нея, образувайки по този начин нещо като ринг, нещо като клетка. Това е пространството на Васа - майката. Там, вътре в него се намира нейната каса – символът на самодържеца, в който тази жена се е превърнала. За да се влезе вътре в оградената от парапета територия, трябва да се мине през стъкленото антре, което прилича на дозатор. (Такъв “дозатор” в “Три сестри” е стъклената, въртяща се врата между салона и антрето.) Другият вариант е да се прескочи парапета. Но законите на движение в това пространство не позволяват такова преминаване. Несъобразяването с парапета означава нарушаване на конвенцията, разрушаване на правилата, “разбиване на стената” на семейството-дом. 

Това, което “оживява” пространството, прави го достоверно, това е движението. Непрекъснатото движение, хлопването на вратите, влизане, излизане, преминаване създават не само своеобразен ритъм на спектакъла, но и илюзията за реално протичащ живот. Това е принцип, формулиран от Василиев и приложен във всичките му спектакли. В своето виждане за пространството Стоян Камбарев достига същата идея още в “Женитба” на русенския театър.  Там, особено във втората част на представлението, това непрекъснато движение дори създава втора, несъществуваща по автор сюжетна линия, и то само чрез ритмизираната партитура на безмълвни влизания-излизания на второстепенни персонажи, на измислени персонажи, на сценични работници. 

Василиев казва, че декорът трябва да бъде обитаван, населен, както от реалните действащи лица, така и за духовете на присъстващи и отсъстващи персонажи. Обитаването на пространството изисква и постигането на усещането за автентичност на протичащия живот. И Василиев, и Камбарев са открили начините за реализация на това важно условие. На сценичното пространство се гледа като на отрязък от нещо, което е невидимо за зрителите. Протичането на живота в цялото не може  да бъде проследено във всичките му моменти и във всичките му сегменти. Това, което зрителят наблюдава, е само част от една скоростна отсечка, както е например при ралитата. Запалянковците не могат да обхванат с поглед целият маршрут, те само получават информация за цялото, а наблюдават само един завой, едно препятствие Това не пречи за усещането им, че са свидетели на случващото се.  

В теоретичните принципи на Василиев отношението към движението е от изключителна важност. То в никакъв случай не е просто мизансцениране, а начин за формиране на илюзия и на метафора едновременно  

“…движението, формиращо се по законите на архитектурния обем, няма нищо общо с пространствено-битовата мотивировка на рисунка. Илюзията за достоверност е само илюзия.”  (12) 

Развитието на откритото движение, зададено от сценографията, по протежение на спектакъла, се оформя като метафоричен “сюжет”. Този втори “пространствен” сюжет си има своята композиционност – с експозиция, конфликт, развитие, кулминация и развръзка. Отделните мизансценни успокоявания и взривявания формират този движенчески и знаков сюжет. Във “Васа Железнова” на Василиев първата пространствена колизия настъпва с премахването на масата. Вместо нея в центъра на гостната се появява дървен лабиринт от парапети.  В “Майката” тази промяна е предизвикана от вдигането на желязната завеса /гилотината/. Тук  също се появява една конфигурация от парапети. (Това е приложено като принцип и в “Три сестри”.) Новото пространство задава нови закони на движението. Когато те са изчерпят се вдига втората желязна завеса и открива трето пространство с принципно нови мизансцени и взаимоотношения. 

Отношението на Камбарев към пространствения сюжет е подобно на василиевото. Конкретно за “Майката” той го формулира по следния начин:

“…истинският сюжет проследява развитието на пространството и на стила: от камерното /преди вдигането на първата гилотина – б. а./, през епично-огромното /вдигането на втората гилотина – б. а./ до пробива в театралната кутия и излизането в безусловното пространство, сред природата /отварянето на естественият прозорец на сградата и показването на реалното дърво – б. а./ и обратно назад до камерно-интимното. Убийствен диапазон – от компресия в точка до космос. Това мутиране на пространството непрекъснато променяше и стила: от хиперреалистично съществуване на човека до почти чисто движение, танцов театър.”  (13) 

Оживяването на пространството до голяма степен се дължи и на художественото осветление. Отношението и на двамата режисьори към светлината и цветовете е изключително важно и прецизно. Осветлението не осветява декора, то е формообразуващо. Идващата през отворените врати светлина е още едно средство за създаване на илюзията за продължаващите и зад кулисите пространство и живот. И при Василиев, и при Стоян Камбарев много честа е употребата на нереалистично осветление – контражури, затъмнения вместо осветяване на важните сцени и монолози, създаване на “сфумато” очертания, мрачност, непрегледност, присъствие на метафизичното чрез лъч, “жив” лампион и т.н. Любим метод на Стоян Камбарев е осветяване на незначителни неща и оставянето на говорещия актьор в тъмнина. Преобръщане на логиката на бита в името на абсурдността. А самата абсурдност се възприема като бит.

Съчетаването на обективна реалност със субективна интерпретация създава усещането за двойственост. От една страна е автентичният, достоверно протичащ живот, а от друга – субективният ракурс, деформациите чрез “външни” средства. При Василиев това е наречено “субективен реализъм”. При Стоян Камбарев се отива по-далеч – до хиперреализъм и сюрреализъм. 

“…Вярно, че спектакълът е сюрреалистичен, но трамплин са му документални парчета, нещо, което обикновено не се прави в театъра.”  (14)

Работата върху “Майката” е първия тракт от упражнението продължило в “Три сестри” и замислено да завърши с “Бесове”. Упражнение за изпробване възможностите на пространството и движенията, зададени от него. Тази трилогия и предхождащият, подготтвящ я спектакъл “Черна дупка” са същинските занимания на Стоян Камбарев с режисура на пространството. 

    “…В последните години ме занимава проблемът за пространството, героите живеят днес и сега, те населяват конкретно пространство, в което се разполагат, страдат, обичат, живеят, умират… това пространство е магически кръг, кутия от страсти. Забавлявам се да попадам в тази кутия, но понякога искам отстранено да поставя похлупака й…” 

                                                                                    Стоян Камбарев

                            Режисура на пространството

Формулирането на понятието “режисура на пространството” е продиктувано от подробния анализ на спектаклите “Черна дупка”, “Майката”, “Три сестри” и изследването на влиянието на теорията на Василиев за “Новата реалност на пространството” върху принципите на театъра на Стоян Камбарев. Както стана дума в предходната глава, пространството поражда представлението и има примат над всички останали компоненти на спектакъла. Понятието “пространство” включва в себе си сценографията, но е далеч по-обхватно от декорацията на сцената, защото има своите, както физически, така и метафизически измерения. Пространството се разбира като външно и вътрешно. Вътрешното пространство също има своите обеми, форми, проявления и, както казва Василиев, то е като географска карта с хълмове, реки, морета, планини, неизследвани земи. 

“Когато сме говорили за пространство, сме имали предвид пространството, което отделя или сближава хората. Това флуидно пространство и онова пространство, което носиш вътре в себе си. Какво значи “широкоскроен човек’? Човек, който има повече пространство в себе си. Това не значи, че е нещо кухо. Това е такова място, където движенията на духа му имат по-голям простор, по-голям диапазон.” (1) 
Вътрешното пространство се отнася, както за персонажите, така и за актьорите. Актьорът е вместилище на енергия, работата на режисьора е да насочва тази енергия. 

Външното пространство съдържа законите за движение на попадналите в него енергетични частици. Заниманията на Стоян Камбарев в последните му спектакли е изследване на различните видове движения. “Черна дупка” (по Горан Стефановски, в ДТ “Стоян Бъчваров”, Варна, 1994г) е спектакъл със спираловидно, въртеливо кръгово и вертикално движение; “Майката” (пак там, 1995г) е спектакъл с възвратно-постъпателно движение, реализирано по хоризонтала; “Три сестри” (ДТ “София”, 1998г) също е с възвратно-постъпателно движение, но реализирано чрез двата въртящи се концентрични кръга на сцената; “Бесове” (нереализираният проект по Достоевски в Националния театър на Македония в Скопие) е трябвало да бъде спектакъл с комплексно движение – по хоризонтала, по вертикала и в спирала. 

Работата на режисьора, според Стоян Камбарев,  трябва да започне не с избора на текста и актьорското разпределение, а с избора на пространството. Всяко пространство е винаги конкретно, уникално, пораждащо. Например идеята за “Майката” се появява, когато режисьорът вижда как се движат противопожарните завеси на сцената на Варненския театър. Това движение създава възможност за отваряне (чрез два такта) на огромно пространство в дълбочина. Стоян Камбарев вижда възможност да използва естествената архитектурна даденост като декор. Сценографската работа е да естетизира “откритото” пространство и да го конкретизира. 

“Помня, че той беше вече видял как се движат тези противопожарни стени, и предложи да мислим за два варианта – за тази сцена с подвижните стени и за Филиала, нещо с кръг. Аз много харесах това със стените и направих така, че да го уверя да приеме първото решение – то беше най-силно като пространство. Той вече имаше готовност (и аз също) да почнем да работим представлението на базата на мястото, в което го работим, а не някак си да правим декор, който да може да пътува. И това стана после запазена марка на тандема. При нас беше важно да се намери архитектурата, конкретното необходимо място за конкретния текст. Може да се вкара натурно намереното място, но после става много трудно, ако почнат да го канят, не може да пътува. Винаги съм бил “за” този риск. “  (2)

Експериментите с “Майката” са дълго подготвяни и никак не са случайни. Случването на този спектакъл точно в това време, точно на това място става възможно благодарение на съвпадението на няколко много важни факта. Да започнем от желанието на Стоян да работи в извънстоличен театър, където свободата на творческите му търсения е далеч по-голяма в сравнение със София. Във Варна той намира трупа, която е готова да се впусне в дълбоките и неясни води на един жесток и всепоглъщащ метод на работа. Но най-важното е, че тук режисьорът открива пространство, което отговаря на неговите представи. Стоян отдавна има афинитет към противопожарните железни завеси. Използва ги за пръв път в “Женитба” на Русенския театър, само че там завесата-гилотина е една и е разположена успоредно на рампата. Това запазва в голяма степен конвенционалното сценографско пространство тип “кутия”. Във Варненския театър гилотините са две и са разположени така, че да “отрязват” задкулисното пространство. Те остават невидими за публиката, ако тя е в залата. Това е причината за решението зрителите да бъдат разположени в джоба. Така те имат възможност да наблюдават как едно много тясно пространство постепенно се разширява в дълбочина и достига огромни сюрреалистични  мащаби.  Към финала дори се достига до пробив, отваряне на прозорец, през който се вижда реалното извънтеатрално пространство. (Това е една идея, заимствана от "Три сестри" на Любимов, в театър “Таганака”, където на финала се събаря крайната стена и навън се вижда Москва.) 

Поставянето на публиката в нова, непозната за нея, неконвенционална среда създава нов ъгъл на гледане, изисква друга нагласа, нещо повече - разрушава всички съществуващи рефлективни навици и нагласи. До залата се стига по коридор, приличащ на лабиринт – неосветен и преобръщащ всякакви очаквания за нещо познато. Коридорът извежда зрителите на непознато за тях място. Там те се настаняват на груби, дървени и неудобни пейки. След като нарушава първата конвенция зала-сцена, режисьорът отива още по-далеч – атакува слуха и зрението! По време на целия спектакъл се чува непрекъснато тряскане на метална врата. В първо действие актьорите играят на половин метър разстояние от първия ред и крещят. Целият спектакъл се развива в тъмнина. Желанието е да се постигне нарочна (несценична), а в същото време реалистична непрегледност. Зрителят е в непрекъснато неудобство и напрежение, не чува всичко, не вижда всичко, не може да проследи едновременното протичане на няколко действия, не може да различи отделните реплики на едновременното говорене. Освен това няма антракт! Два часа и половина! 

Всичко изброено дотук е умишлено търсено от режисьора. Това е неговото изискване към средата, в която трябва да се случи неговият спектакъл. Иначе той не би бил възможен. Бих определила този принцип като “диктатура на пространството и средата”. Той е валиден за почти всички спектакли на Стоян Камбарев, но в най-висша степен за последните – “Черна дупка”, “Майката”, “Три сестри”.

По подобен начин е ситуиран и другият “голям” спектакъл на Стоян Камбарев “Три сестри”. (Тук, обаче,  някои компромиси са били неизбежни.) Публиката отново е в джоба, но стои на столове, вместо на пейки. Отново има метална врата, която непрекъснато се тряска. Това може и да дразни по-претенциозната част от зрителите, но в естетиката на камбаревия театър това изпълнява ритмозадаващи функции.  И тук пространството постепенно се разширява, но това става, не чрез подвижни стени, линеарно, в дълбочина, а чрез последователно завъртане на двата кръга, т. е, имаме не два, а четири такта на движение и развитие на пространството. 

Основното свързващо звено между двата спектакъла са дървените парапети. В “Майката” те служат за разделение и разграничение между света на работниците, фабриката и света на семейството, дома. В “Три сестри” парапетите ограждат зони, територии на движение, обособяват лични пространства – например цялата оградена лява половина от пространството в първо и второ действие е  запазената територия на Андрей. То е нещо като ясла на кон, в която никой освен него, а после и съпругата му Наталия, не може да влезе. Погледнати в перспектива парапетите образуват (постепенно разкривайки се сегмент по сегмент) кръст.  И в двата спектакъла тези странни дървени перила оформят игрални полета и задават основните маршрути на движение в пространството. Въпреки, че са изключително силно натоварени знаково, те въздействат достатъчно силно и със своята натурност. И, колкото и да е странно, те се оказват изключително функционални – служат за маса, за поставка, за стенка (на екзерсис), за преграда, за пейка, и т.н. Върху парапета може да се сяда (в “Майката” местата за сядане не достигат, всъщност има само една малка пейка, а на сцената има 10 души), да се разхожда (Тузенбах във второ действие на “Три сестри”), да се храни (работниците в “Майката”, Чебутикин в “Три сестри”), да се пие чай и т.н. И в двата спектакъла парапетите са грижливо почиствани. Това е нещо като ритуал с особени функции. В “Три сестри” почистването има почти магическо въздействие и за актьорите и за зрителите. Докато една прислужница търка парапета (появява се някакъв космически звук), всички насядали по пейките я проследяват с поглед като хипнотизирани от еднообразните и отривисти движения. Парапетите са правила - който се опита да мине под тях, да ги прескочи, игнорира правилата, плюе на тях. Например влюбената в женения Вершинин Маша (второ действие), потайният Андрей, непукистката Ирина. И това не остава безнаказано. 

Вещите в спектаклите на Камбарев са много важни. Те имат свой живот и биография. Вещите са тези, които сглобяват отделните части на образа. Нещо повече -  вещта е част от човека и го замества, когато него го няма. Например касата на Васа, четката за зъби на Силян (“Черна дупка”), пупмалът на Ирина, свещта на Наташа, книгата на Кулигин, вестникът на Чебутикин, палтото на Маша, часовникът на покойната госпожа Прозорова, и т.н. Вещите имат своя особена енергия. Те могат дори да насочват и променят мизансцена. Самоварът в “Майката” е притегателния център, около който се скупчват всички. Пепелникът в “Три сестри” е подобен “привличащ” предмет. Пумпалът и фотоапаратът, донесени от Федотик и Роде в “Три сестри” провокират интереса на групата и я стопират във вестибюла, въпреки че желанието на всички е да отидат в салона, където е трапезата, празника. Счупването на часовника от пияния Чебутикин се възприема като убийство, убийство на светлата памет на покойната майка на сестрите, в която той е бил влюбен (часовникът е бил неин.) И т.н., т.н. Вещите изграждат самостоятелен сюжет. Или по-скоро самостоятелна партитура. Тъй, както и актьорската игра, осветлението, музиката и фонограмата, шумовете. 

Всички отделни партитури изграждат полифонията, която е основният конструктивен принцип на камбаревия театър. Нито един компонент не е фон на друг. Не е правилно да се използва и определението “оформление”. Защото всички компоненти са самостоятелни, но придобиват значение единствено в съвкупност с останалите. Ансамбловост, както в актьорската игра, така и във всичко, което изгражда цялостния спектакъл. 

Синхронното случване, полифонията, едновременното съсъществуване, паралелността на действията във времеви и пространствен аспект са основата на заниманието “Черна дупка”. Пиесата на балканския драматург Горан Стефановски  е поставена от Стоян Камбарев чрез използването на мистериален принцип (но обърнат) на структуриране на пространството. Публиката е в центъра на сценичния кръг, а местата на действие са разположени около кръга. Не се сменят местата на действие, а публиката се мести към всяко следващо. В случая тя е местена, чрез завъртане на кръга при всяка нова картина. В началото на спектакъла има няколко оборота на пълно тъмно. Това, което се цели, е подобно на лабиринта от коридори при влизането в пространството на “Майката” и “Три сестри”, а именно – зрителят трябва да загуби ориентация къде се намира и да попадне в света на спектакъла, а не той да му се разкрива. (Най-забраненото нещо в представление на Стоян Камбарев е завеса и всички илюзии, които обслужва това показно театрално средство!) Позицията на публиката в спектаклите на Стоян Камбарев винаги е воайорска. В “Черна дупка” особено много. Тук няма промяна на декора, няма преправяне на едно пространство в друго, а вместо това всички места на действие съществуват предварително построени на сцената. Това, което ги съживява и поражда действието в тях, е зрителският поглед. Когато кръгът се завърти към съответното игрално пространство, тогава картината там се задвижва. На финала кръгът завърта публиката около всички места на действие и показва едновременния живот в тях. 

Освен синхронността на случващото се тук-и-сега, съществува и паралелност на живота тук и отвъд. Метафизичното присъства редом с физическото. Силиян продължава да се скита по земята и като дух, влиза в своя дом, наблюдава любовницата си, отива при ученичката и т.н. Докато тече реалният живот, тече и другият. 

Подобен принцип на едновременност на реално и иреално Стоян Камбарев използва в “Завръщане у дома” чрез въвеждането на мъртвите Джеси и Макгрегър. Те се появяват не само  в интермедийните сцени, но присъстват и по време на реалното действие в дома.  Желанието за показване на паралелното битие на реалното и метафизическото е  един от основните мотиви и в “Януари”. Завъртането на кръга там разкрива какво се случва отвъд, докато онези в кръчмата го обсъждат. Шумове от това “отвъд” влизат в самата кръчма. Метафизическото “влиза” в дома на семейство Прозорови в спектакъла “Три  сестри” чрез странното свирене на комина,  с предметите, с вакханалията на пожара. В “Майката”, пък, един полилей се превръща в метафизично същество, което заплашва да убие някого.  Стоян Камбарев винаги се е интересувал от присъствието на нереалното, ирационалното, метафизичното в живота на обикновения човек. Това негово пристрастие и търсене не е самоцелно, то се самопоражда от текста и оживялото пространство. Метафизичното стои като неоголена руда, която се разкрива най-неочаквано чрез дълбаенето в съзнанието на човека и връзките му със света. Някъде в празнините на текста, в мълчанието, в оживялото пространство пулсира духът на необяснимото отвъдно. Дали действията на персонажите го пораждат или то поражда действията на персонажите не е въпрос, на който може да бъде даден отговор. И двете възможности могат да бъдат валидни. 
                      “Три сестри” – отблизо и отвътре

Стоян Камбарев е от режисьорите, които обичат да се грижат за представленията си дълго време след премиерата, дори когато те поемат сами своя път. Винаги има нещо малко, което трябва да се дооформи, да се промени, да се шлифова. С течение на времето вместо да се изхабят, те отлежават, и се доизпипват до получаването на филигранност на изпълнението. Случаят “Три сестри” е по-особен. Това е един незавършен спектакъл. Премиерата му се състоя на 13 октомври 1998 година, три седмици след смъртта на Стоян Камбарев. Намеренията на режисьора бяха да доработи спектакъла, да го стегне, да промени някои сцени. Времето не му достигна. Представлението, което той гледа, в края на сезон 1997-1998 като закрито, не го задоволи. От това, което сподели с нас тогава, знаем, че е трябвало да се съсредоточим основно върху ритъма и движението. Представлението, което тогава беше с продължителност 2 часа и 40 минути, трябваше да се скъси с 30 минути. Големия недостатък беше ритъмът. Основните забележки на Стоян Камбарев бяха свързани преди всичко с пласирането на групите в пространството, със законите на движение, а не толкова с психологически верни или неверни изпълнения.  С помощта на бележките, които си беше водил режисьорът през лятото, гледайки видеото на спектакъла, композиторът Асен Аврамов и сценографът Никола Тороманов възстановиха “Три сестри” и “свалиха” излишните дължини. С музикантския си усет Асен Аврамов успя да оркестрира спектакъла и да стегне ритъма без да съкращава сцени или да променя нещо вътре в структурата. Никой не знае дали режисьора е доволен от това, което се получи като краен резултат, нито пък, какво би направил той, какво е щял да промени. Версията, която се игра близо 7 години, е на онова закрито представление, което е недовършено. Въпреки това брилянтната композиция на спектакъла и ясните “заковани” мизансцени удържаха “Три сестри” на нивото на режисьорския замисъл. 

 “Поради собствената си извисеност и поради трагичната загуба на своя създател, режисьора Стоян Камбарев, “Три сестри” съществува днес като спектакъл, който не би могъл да се възприема само като обект на анализ.” (3) 

И така, спектакълът започва с бързи и нервни стъпки в тъмното. Осветление. Току-що се е тряснала желязната врата и някой е излязъл през нея. Заварваме трите сестри да ходят нервно напред-назад в помещението, което ще наричаме вестибюл. Те си мърморят нещо, всяка на себе си, без да чува останалите. Пушат. Олга (Бойка Велкова), Маша (Снежина Петрова) и Ирина (Лилия Лазарова) са потънали в собствените си мисли и пребивават заедно само физически. Някаква нервност ги е обхванала и трите. Всяка се движи по своя траектория и като че ли не забелязва останалите. Тук, в това преходно пространство те са като притиснати от нещо, закотвени са и не могат да преминат оттатък в салона-празник. Имат да решат някакъв проблем, за да могат да се отдадат на тържеството с военните. И този “проблем” току-що е излязъл през вратата в тъмното с гръм и трясък и ги е оставил в цайт-нот. А те безпомощни и уплашени, вместо да помислят и да вземат някакво трезво решение, се лутат като бели мишки, на които са пуснали дим в клетката. Желанието за празник ги привлича неудържимо като магнит към въртящата се врата, зад която е салонът с гостите и трапезата, но на пътя към нея се появяват все нови и нови препятствия, прибавени към това първо и предварително притеснение от извънсюжетното време. И какво правят те? Съвсем по руски, на принципа “да поседнем преди тръгване”, остават тук и въобще не стигат до салона.  От там долитат шумове, икономката Анфиса (Майя Остоич), главен церемониал-майстор на празника, прехвърча като пчеличка от салона във вестибюла, навън и обратно. Посреща гости, дава нареждания, поддържа духа, пее си, пощипва именичката по бузката, усмихва се. Тя е единственият персонаж, който е адекватен на ситуацията. Празник е, именния ден на Ирина – вместо да се веселят, сестрите недоволстват, колко малко гости имат, колко са уморени, как нищо не е както преди и т.н. Само очакването на полковника, който бил от Москва, някак успява да ги държи ведри. Да, но докато се суетят около неговото пристигане, го пропускат. Той влиза и никой не го забелязва. Защото обратно на желанията им той е скромен, дребен и обикновен (Вершинин – Тодор Близнаков). Голямото събитие на купона е също провал. Както и целият празник. 

Основният Чехов мотив за осуетения празник, проследен и анализиран от големия изследовател на модерната драма Борис Зингерман, в спектакъла на Стоян Камбарев е още по-ярък и на места дори хиперболизиран. Нещо повече “Три сестри” на Камбарев е гигантска метафора за неслучването на празника, за непостигнатото щастие, за пропуснатите шансове и за огромното отчуждение между хората в една краевековна обобщеност. Целият спектакъл е подчинен на тази основна идея – от сценичното пространство, през актьорската игра и мизансцените, до привнесените текстове от Том Стопард (“Розенкранц и Гилдестерн са мъртви”) и Моамар Кадафи (“Зелената книга”). Но да се върнем на “празника” в първо действие. 

Преодоляването на препятствията по пътя към салона с военните изостря още повече апетита на гладните за любов сестри. Две от тях са неомъжени, а третата има нещастлив брак. Тук въобще не става въпрос за клишето “скука”! Сестрите мечтаят за любов, всяка фибра от тялото им, цялото им същество копнее за истинската, голямата…Те са изтъкани от импулси и желания, но ги потискат заради възпитанието си, от страх, от глупост. Само омъжената Маша се отдава на любовното желание и разкъсва златните вериги на окованата си душа. (“Крайморски дъб се зеленее с верига златна окован”.) 

Проваленият празник е резултат от мощни импулси и желание да се прави точно обратното. Тези импулси прозират през “необичайните” мизансцени, сублимират в хаотичните движения на актьорите и актьорските групи. В първо действие всички се стремят да идат в салона и да седнат на масата, но не успяват. Всички очакват да почне някакъв интересен разговор и се скупчват около заговорилия пръв, но се случва нещо и разговорът увисва недовършен, групата се пръска. Някой започва да прави нещо, обикновено несъзнателно, групата се нарежда и започва да повтаря действието. Например – Олга проверява тетрадки, останалите се нареждат до нея на пейката и започват и те да четат в тетрадките. Вершинин започва високопарен монолог за живота след двеста-триста години и през това време си човърка някакъв чвор в дървото на парапета. Всички се скупчват около него, сякаш от този чвор ще се появи някаква велика тайна. И т.н., и т.н. Всички мизансцени са построени на принципа на събиране на групата около предмет, или тема и разбиване на групата от появата на нов предмет или персонаж. Някаква почти детинска припряност и любопитство едновременно. Като ученици в голямо междучасие, които трябва интензивно да изживеят 15-те минути свобода без да пропуснат нищо от случващото се. 

Влиза Ферапонт (Николай Антонов) и носи торта – движение, надежда, че празника ей сега ще почне щом десертът е вече тук. Неуспех. Олга поръчва да я изнесат. Чебутикин (Васил Димитров) подарява голям грижливо увит в хартия предмет с червена панделка. Всички отиват да проверят какво е това. То се оказва самовар. Олга грубо се възмущава от нахалството да се подари такава интимна вещ и “разгонва зяпачите” като поръчва да махнат подаръка. Най-после пристига Вершинин и групата най-после си намира забавление. Сестрите сядат на пейките и започват да кокетничат, дори извикват Андрей (Николай Костадинов). Но никой не се сеща да даде начало на празника. Седят си тук, в антрето и чакат. 

Всички движения са съсредоточени в лявата половина на сцената. Дясната, както стана въпрос по-горе, е територията на Андрей. Съществува известно неравновесие в пространството, което не дава възможност за улягане, успокояване на мизансцена. И така, лявата половина е пренатоварена с хора, тясно е, и затова те непрекъснато се движат и не могат да си намерят място. Дясната е празна. Андрей се показва за малко, колкото да се запознае с Вершинин и се скрива пак. Голямото прегрупиране и раздвижване настъпва с идването на Федотик и Роде (Михаил Милчев, Росен Белов). Те донасят фотоапарат, който предизвиква истински бум и …решава въпроса с празника. Макар и за кратко, някакъв празник се получава, но по-скоро режисиране и фотографиране на нещо, което да прилича на празник. Олга ги поканва на масата и те най-после се изнасят през въртящата се врата. На финала на цяло едно действие. 

Между първо и второ действие настъпва промяна от няколко години. Изтеклото време се показва чрез промяна в пространството. Завърта се сценичния кръг (като завъртане на колелото на живота) и се отваря ново по-голямо пространство със сложна система от парапети, врати и коридори, които само обитаващите дома знаят къде водят. Зрителят отново е в неблагодарната позиция да гадае къде се намира, коя врата къде води, къде започва и къде свършва парапета, какво има зад стените и т.н. Актьорите познават този лабиринт и се движат без проблеми из него. Движенията са предимно групови.  В началото на действието – по двойки. Това са така наречените “интимни” сцени, които въобще не са интимни, защото все някой идва и нарушава уединението - я бродещата Наташа, я някоя прислужница. 

И във второ действие има осуетен празник, който всички очакват – Сирница. И докато чакат, всички ходят като призраци из къщата. Вървят и говорят, вървят и пият чай, вървят и спорят. Една непрекъсната въртележка, суетене на принципа “не ме свърта”, стадно движение “накъдето тръгне първата овца”. Всичко това продължава докато не става ясно, че празник няма да има. Виновникът е Наташа (Десислава Тенекеджиева) - новият церемониал-майстор и началник в къщата. Наташа, която в предишното действие беше жертвата, сега се е превърнала в палач. 

Трето действие показва хаоса на пожара. Паниката, нажежената атмосфера на напрегнатост и катастрофа се създават от тичащата прислуга, притеснената Олга, и като контрапункт на това – Наташа, която бавно, тържествуващо и спокойно се разхожда из къщата, пеейки глупава немска песничка. Коридорите от парапети образуват кръст. Завъртелият се кръг е отворил ново пространство, изминал е още един оборот време от колелото на живота. Апокалиптичността на цялото трето действие е обобщение на това, което става с душите на тези хора, а не толкова съчувствие към пострадалите от пожара. За никакво съчувствие не може да става въпрос, нещо повече – настъпва абсурдната безметежност на “пир по време на чума”. В пожара изгарят бариерите на блокираните желания. Маша отива да прави любов с Вершинин, Кулигин (Николай Урумов) се натиска с Олга, Андрей за първи път се отприщва и казва цялата истина за себе си на сестрите, Чебутикин се натрясква и издава извънбрачната връзка на Наташа. Всички като че ли умират да си правят самопризнания. Потисканото, критото с години излиза на бял свят. Пожарът като чистилище.

И кръгът отново се завърта. Нов оборот от колелото на живота. Не живи хора, а като че ли сенки бродят из дома на семейство Прозорови. Лабиринтът от парапети и врати става още по-сложен и неразгадаем. Някакво неясно и непрекъснато движение на хора. Влизат, излизат, носят куфари, пакети, книги, топка, появява се пумпалът на Ирина, количка с новото бебе на Наташа. До публиката като че ли достига само ехото на нещо случващо се. То е толкова далече, мътно, страшно и необяснимо! Познатите вече персонажи се държат не като  хора, а като марионетки. Техните неподозирани до този момент страсти са ги превърнали в жалки карикатури  на собствените им желания. Олга е по-студена и сурова отвсякога, съвсем като директорка на гимназия. Ирина окончателно се е отказала от любовта, а Маша е превърнала любовта си в световен океан, а себе си – в парцал, който трябва да го попие. Мяркат се случайно преминаващи силуети. Някой някъде отива. Някой прави нещо. Друг друго. И между тези неща няма връзка, няма необходимост, няма вече желания, няма общуване. Цялото мрачно четвърто действие е голямото обобщение за краевековното ни живеене – без посока, без светлина, без Другият до себе си, като сенки, като листа раздухани от есенния вятър. 

Чува се изстрел. Кръгът прави последният си оборот. Всичко си идва на мястото така, както го видяхме в началото на спектакъла. Нищо не се е променило. Само военните са си тръгнали и един барон е убит. Какво от това? Животът продължава по своите отъпкани коловози. И няма светлина, няма надежда. Поне не сега, не тук, не за нас. 

На финала на спектакъла, след поклоните на актьорите, постепенно се появява ярка светлина зад въртящата се врата, като че ли нечие невидимо присъствие идва, за да донесе надеждата. Актьорите се разделят на две и обръщат глави към струящата светлина. В салона е тъмно. Само тези прорязващи лъчи, извиращи като че ли от отвъдното…                                                                                                   

           Бележки:

(1) Приложение IV,  Косьо Станев, интервю

(2)  Приложение IV, Никола Тороманов, интервю
        (3) Венета Дойчева, “Литературен вестник”, бр.40, 1998г.
                       Заключение

Проследявайки творческия път на Стоян Камбарев до последния му спектакъл “Три сестри” и сравнявайки принципите на неговия театър с водещото в режисурата на Анатолий Василиев, се опитах да конституирам това, което  в театралната ни практика вече се нарича “театърът на Стоян Камбарев”. В заключение, за да обобщя изложеното по-горе, бих използвала обратния път като кажа  какво този театър не е.  “Via negativa”. 
Театърът на Стоян Камбарев не е:

                              - метафоричен;

                              - символичен;

                              - причинно-следствен;

                              - прегледен;

                              - логичен;

                              - еднопланов;

                              - хармоничен;

                              - лиричен;

                              - патетичен;

                              - дидактичен и др.

Вероятно този списък би могъл да бъде продължен и дописан, това е въпрос на време и на дистанция, каквато все още нямам. Работата около формулирането на принципите на този уникален режисьорски стил тепърва започва. Това е просто първият, макар и бегъл поглед и опит да се обхване една по-цялостна картина на творчеството на Стоян Камбарев, да се изведат някакви закономерности, да бъдат определени характеристиките на своеобразната режисура на пространството.   Това е терминът, с който нарекох специфичната работа на режисьора със сценографията и новото му мислене за свят, среда, пресонаж, подчинени на идеята за примат на пространството. Въпреки доминиращата роля на законите на движение, породени от конкретната сценография, както и огромното доверие в света на вещите (“новата вещественост” – термин на режисьора) театърът на Стоян Камбарев не е формалистичен! От изключителна важност е работата с актьорите. Методите, с които режисьорът се опитва да им въздейства, са близки до психоанализата. Той често се опира на подсъзнателните им реакции, опитва се да ги провокира, да прокара решението на дадена сцена през автентичните им първосигнални и неконтролирани от рациото реакции. Така актьорите остават с усещането, че те са стигнали сами до дадено сценично решение. Превръщат се в съавтори. Работата с пространството не им е наложена, а те самите са поставени в него и от тях се очаква да реагират максимално естествено на него. Това понякога се проточва твърде много, което създава характерната напрегнатост и несигурност по време на репетиции. Едни от основните принципи на работа с актьорите на сцена самият Стоян формулира така  “апология на неуместното” и “безотговорно случване”. Предварително се обявява война на всякакви авторитети, предразсъсъци, предоверяване, сакрализиране. Това е конвенция за работата, върху който и да е материал, независимо дали е Кънчо Стойчев, Константин Илиев, Горки или Чехов. Стоян много държи по време на репетиции да се постигне своеобразен “обществен договор”, да се договарят за реплики, реакции, мизансцени. 

Това се отнася и за текста. Всичко трябва първо да се деконструира, за да се конструира наново, само че като нещо друго, което по някакъв неведом начин се оказва ужасно близко до “духа на автора”. Неслучайно спектаклите на Стоян Камбарев получават адмирации и признание от толкова ревниви автори като Георги Данаилов, Константин Илиев, Йордан Радичков, Харолд Пинтър. 

В досегашните текстове за спектаклите на Стоян Камбарев се появиха редица термини, които се опитват да го определят – хиперреализъм, сюрреализъм, неолитературен театър, театър на пространството, магически реализъм, полифоничен театър, психологическа клоунада, кинематографичен театър и т.н. Всички те търсят най-адекватния начин да формулират специфичния стил на този граничен режисьор. Казвам “граничен”, защото той принадлежи на едно поколение, което твори в една изключително трудна ситуация на преход, както обществен - от тоталитаризъм към демокрация, така и културен – от идеологизъм  към плурализъм на идеи и форми. Нещо повече, Стоян Камбарев  беше режисьор, поставящ на границата не само на едно отиващо си столетие, но и на едно отиващо  се хилядолетие. В неговия почерк са отложени съзнателно и несъзнателно всички  театрални открития на ХХ век.  Стоян Камбарев успя да формира уникалност в света на безкрайния цитат, да изгради категорично нов стил и да го защитава през целия си творчески път, въпреки трудностите и благодарение на тях. Жалко, че не успя да възпита последовтаели. Сигурна съм, обаче, че има мнозина, които биха искали да се определят като негови ученици. И може би ще се появят.

Театърът на Стоян Камбарев е сред малкото български явления, успяли да прехвърлят границата на регионалното. Негови спектакли са участвали в редица международни фестивали. Абсолютно категоричен е успехът на последната му постановка “Три сестри”, която до този момент е играна на фестивала в  Нитра (Словакия), на престижния фестивал “Европалия” (Белгия), фестивала във Вроцлав (Полша). Спектакълът има много нереализирани покани за гастроли и селекция в Авиньон и Марсилия (Франция), Пекин (Китай), Швейцария, Сибиу (Румъния), Москва (Русия) и др. Убедена съм, че този спектакъл спокойно може да намери място в една хипотетична златна колекция на театрталните събития на века. Пожелавам му го!

Изказвам  благодарност към:

Бойка Велкова, Десислава Тенекеджиева, Виолета Радкова, Косьо Станев, Никола Тороманов, Никола Вандов, Тодор Близнаков, Василка Бумбарова, Силвия Серезлийска и всички, които пряко или косвено ми помогнаха за написването на тази работа!

                                        ПРИЛОЖЕНИЯ:

                                                       I
Сценографи, с които е работил Стоян Камбарев

1. Виолета Радкова:

     -   “Солунските съзаклятници” -  1984г;

                         -   “Идеалният мъж” - 1985г;
                         -   “От сняг помилвана душа” - 1985г;

                         -   “Женитба” - 1986г;

                         -   “Женитба” II – 1989г; 

                         -   “Междучасието” – 1988г;

                         -   “Музика от Шатровец” – 1988г;

                -   “Миналото лято в Чулимск” – 1990г.

2. Нейко Нейков:

                -   “Редници” – 1985г;

                -  “Любовникът” – 1992г.

3. Иван Попов:

                -   “Животът – това са две жени” – 1985г;

                -   “Побъркани от любов” – 1985г.

4. Иван Токаджиев: “1+1=1” – 1987г. 

5. Емил Митев: “Любовни булеварди” – 1988г.

6. Красимир Вълканов: “О, щастливи дни” – 1988г.

7. Младен Младенов: “Завръщане у дома” – 1991г.

8. Вячеслав Парапанов:

                 -    “Ревизор” – 1992г;

                 -   “Времето и стаята” – 1994г;

                9.       Невена Кавалджиева:

                -    “Пилешка глава” – 1993г;

                -   “Рожден ден” – 1994.

          10.      Тодор Игнатов: “Черна дупка” – 1994г.
          11.      Светослав Кокалов: “Януари” – 1995г.

              12.      Никола Тороманов:

                -    “Майката” – 1995г;

                -   “Три сестри” – 1998г;
                -     проект по “Бесове”.
                             II
Библиография за Анатолий Василиев

1. ТБ, 1986г., кн.6, “Новата реалност на пространството”;

“Режисурата – авторска професия” – разговор на Любомир Костов с А.В.

2. в. “Култура”, бр. 7, 18.02.1994г., “Робът на Менон”, лекция на Василиев от Вроцлав, април, 1993г., на тема “ К.С.Станиславски и Михаил Чехов”

3. сп. “Homo ludens”, 2002г., кн. 4-5, разговор на А.В. и Йежи Гротовски
4. сп. “Театър”, 1991, кн. 6., “63”.

5. =/=, 1999г., кн. 1-2, “С Дон Жуан в девическия манастир”, Ласло Берцеш.

6. сп. “Советский театр”, 1983г., кн.3, интервю на Галина Кожухова с А. В.

7. =/=, 1988г., кн. 4, “Портрет своенравного человека”, Алла Гербер.

8. сп. “Современная драматургия”, 1989г., кн. 3., “Рядом с пьесой”

9. =/=, 1987г., кн 4, “Настроение индиго”.

10. сп. “Театральная жизнь”, 1988г., кн. 12, (колаж-портрет на А.В.)

11.  =/=, 1988г., кн. 6, “Разбить вазу”, А. В.

12.  =/=, 1990г., кн.6.

13.  сп. “Театр”, 1983г., кн. 4, “Творческая лаборатория”.

                                    Използвана литература
1. ”Огледала”, Еt cetera, София, 2000г.

2. в. “Възраждане”, ”независим опозиционен седмичник”,              

    “Великата русенска стена”, Стоян Камбарев, 11.07.1990г.

3. Алън Роб-Грийе, “Миналата година в Мариенбад” стр. 
    314, Народна култура, София, 1985г.
4. ”От празника към жертвоприношението в театъра на

      Пинтър”, Жана Андре Нелсон, ТБ, кн.2, 1987г.

    “Текст-представление”, ТБ, бр. 4-5, 1987г.

               5.  “Към беден театър”, ТБ, 1984г., кн.2.

           6. “Моят живот в изкуството”, Станиславски. К.С., С.,                          

               “Наука и изкуство”, 1976г.; 
    “Работата на актьора върху ролята”, “Наука и изкуство”, 
7. Зингерман, Б., “Очерки истории драми ХХ века”, М., 
   “Наука”, 1979г.
                                                              III

                     Дневник на репетициите на “Три сестри”
                   (оригинална, нередактирана версия)
I  Разпределение:
(в Сатиричния театър, 1996г.)
Олга – Мария Статулова
Маша – Снежина  Петрова
Ирина – Албена Павлова
Наташа – Десислава Тенекеджиева
Анфиса – Пепа Николова
Ферапонт – Велизар Бинев
Чебутикин – Димитър Георгиев (Пушо)
Вершинин – Тодор Близнаков
Андрей – Николай Костадинов
Кулигин – Стефан Стефанов
Тузенбах – Георги Кадурин
Сольоний – Христо Гърбов
(начало – 26.04.1996г., 9.30 часа, петък)
…
II. Разпределение:
(в Театър “София”, 1997г.)
Олга – Бойка Велкова
Маша – Снежина Петрова
Ирина – Лилия Лазарова
Наташа – Десислава Тенекеджиева
Андрей – Ивайло Герасков
Вершинин – Веселин Мезеклиев
Тузенбах – Георги Кадурин
Кулигин – Петър Русев
Сольоний – Деян Донков (студент от НАТФИЗ)
Ферапонт – Николай Антонов
Чебутикин – Богдан Глишев
Помощник-режисьор – Стефка Константинова, март 1997
                                               *             *              *
Принципът на паралелно протичащи действия!
Да не се заучава предварително текста!
Монтажна работа. 
Редактиране.
Предлага дебат по редактирането. Промисля всяка дума, иска съвет, вслушва се в другите, иска мнението им.
Предлага им договаряне за обръщенията в текста, защото “са” и “играят” семейство. Обяснява им всичко, дава им максимално изчерпателна информация за ситуациите, думите, и т.н. Учи ги в процеса на заедното обмисляне. Всички вземат участие в обмислянето на всяка реплика.
(“Аз ти предлагам…”, “Как е по-добре?…”, “Не е ли по-добре?… “На мен това повече ми харесва, но важното е на теб да ти е удобно!”, “Опитай! Пробвай така!”, “Прав си!”, “Кое те тормози?” - Стоян)
Влизат, излизат, тихо, на пръсти. Той не им пречи и не реагира на шума и дразненията.
Стоян говори в 1 л., ед. ч. – “Да направим…”, извинява се, когато ги прекъсне и ги забави повече с обясненията.
Разделя действието на епизоди.
Тук още не става въпрос за интонация, търси се смисъла в думите, ключът за образите, отношенията. Мимоходом покрай репликите, Стоян прави анализ на героите.
Прозоров е хазартен тип. Стоян обяснява това като разказва историята на собствения си брат – авантюрист. Стоян говори на актьорите за персонажите така сякаш ги познава, живял е с тях, бил е с тях и сега просто си спомня и разказва. Той познава персонажите, но не и актьорите. На втората, третата от “техническите репетиции” Стоян се поотпуска и свиква с тях. Усмихва се повече, пуска шеги, изравнява се постепенно с тях, влиза в техния език.
Появява се разглезена актриса. Стоян не й обръща внимание. Не я назидава, а просто си трае и пак постига своето, налага се над нея неусетно.
“Аз не си измислям! Така е преведено!” – Стоян за първи път леко повишава тон.
                                 *     *     *
Стоян говори за това, че няма нито една идея, която да звучи убедително в тази ситуация “края на века”.
Говори за това, че “3 сестри” са извън времето си и мястото. Какво казва тази пиеса днес.
Говорят за “звученето” на пиесата. У актьорите се пораждат въпроси за техните герои, за общите отношения между тях, за цялостния замисъл. Репетициите са още на етап “техническо четене” (до IV действие) на пиесата. Стоян ги изслушва внимателно, но задържа отговорите си за общия замисъл. Директният въпрос за ролята той веднага парира и отлага за следващия етап.
Те май още не му вярват. Срещу него като че ли се надига глас, защо се прави всичко това.
Стоян разказва за Олга Книпер и пуска следния лаф: “Олга Книпер – тази Йоко Оно на руския театър”.
Той като че ли крие някаква тайна. Те го питат “За какво ни е това?, а той  им отговаря: “Ще видим! Ще видим!”

26 март, 1997г.

Край на техническата работа. Работи се върху пиесата. Дели се на смислови части.
I. Увертюра.

Изясняват се отношенията между героите. Стоян прави характеристика на героите в тази начална ситуация и въобще. 

Празникът на Ирина. Тя единствено живее в “сега”, защото това е нейния празник.

Маша “не е тук”, “сега”, тя е вън от ситуацията. После ще влезе с гръм в нея. И миналото и сегашното не я занимават. Тя е свободна, вън от нещата. Но не е иронична. Отказва да бъде въвлечена в семейния си живот, професионални занимания, някакъв кръг. Тя няма задръжки. Маша вярва, че еманципацията не е възможна и не я търси. Тя доброволно слага свободата си в краката на един човек.

Олга – копнежите й.

Сцената е от летящ старт. Има напрежение. Това не е идилична картина.

Стоян им разказва сцената. Обяснява им каква е ситуацията. Разнищва конфликтите, поведението. Всичко го слушат. Той ги учи.

Четат същия откъс след неговите обяснения. Работи се по репликите. Стоян пита актьорите за това как те разбират нещата. Изясняват си смисъла и звученето на репликите.

                                    *           *           *

II.откъс – “Поругаването на Вершинин пред Ирина”.

Вмъква се една кратка, неочаквана, несвързана със ситуацията реплика на Сольоний. Прави се пълна характеристика на този герой. Стоян обръща внимание най-много на него. Дават се варианти на ситуацията. Всеки има правото да даде мнение, но Стоян води мисленето им, насочва ги. Но ги и изслушва. Някой разказва виц, близък до ситуацията.

28 март, 1997г., 10, 30ч, 301 зала

Нищят образа на Андрей.

Фантазиите на Ивайло Герасков са много силни. Той има много силен усет за ролята си, но този усет е съвсем различен от този на Стоян. Двамата говорят като равностойни партньори. Кой ще се наложи?

Ивайло не чете пиесата си вкъщи. Старае се да работи само тук. Нарочно. 

Разсъждава се около образа, който не присъства пряко в действието, но се говори за него. Този образ е ключ към образа на Андрей. Чрез отношението към Протопопов се изгражда образа на Андрей.

Чете се откъса. Актьорите постигат нещо изключително! Случва се нещо неочаквано. Стоян ги слуша и се радва като дете. Страх го е да ги прекъсне.    

…

Сцената “Маша – Вершинин”

Веско (Мезеклиев) – “Според мен сцената няма нужда от анализ, тя има нужда от технология”.

Стоян – дълго мълчание.

Четат отново.

Стоян никога не казва директно, че нещо не му харесва. Само намеква.

…

Сцената “Тузенбах – Ирина” (или “Влюбен картоф”)

Когато на Стоян му харесва и е доволен, той се увлича и гледа артистите в очите. А, ако не е удовлетворен, забива глава в текста.

Стоян сравнява сцената с играта на шах. Наблюдавал е шахматистите пред Народния и ги дава за пример като ключ за поведението в тази сцена. Диалогът, спорът са като спорт с наблюдатели, които пускат реплики.

Как говорят актьорите за ролята си? Като за “Той”, “Тя” или “Аз”?

Режисьорът задължително говори в 3 л., ед. ч.!

Веско Мезеклиев говори за Вершинин  в “аз” –форма.

…

Стоян дава пример с игра на деца, които са много жестоки един към друг, защото са големи егоисти.

За друга сцена, Стоян дава пример със салон за игри, занимания по интереси на групички.

…

30.03.1997

I репетиция с мизансцен. Маркиран декор, маркиран реквизит. Жените – с поли. Дойде времето на сценографа. Той “обзема пространството” на режисьора”. На свой ред той ги въвлича в своята си игра, омагьосва ги с представите на собствените си визии и фантазии. Актьорите питат като деца. Разказът на сценографа изгражда нов свят, съвсем непознат и различен. “Пуска се мъгла”, в която трябва да играят. Те играят в неяснота.

Репетицията започва отново с текста, който вече е научен.

Всеки се движи, както иска. Още няма мизансцен.

Движенията се мотивират от “психически мутации”, а не от отношение към света, другите. Стоян разказва за жената пред Унгарския център, която е наблюдавал. Дава я за пример на “отнесено” движение. (Това е една жена, която е луда, стои на автобусната спирка и брои автомобилите, без въобще да забелязва какво става около нея. Игнорирайки “нормалния” свят.)

Стоян няма предварително решен мизансцен. В момента пробват варианти.

…

01.04.1997

Мизансцен при маркиран декор. Все още на камерна сцена. Стоян търси правилното решение на движението. Поставя сценични задачи, за да види реакция.

Когато мизансценът зацикли, изведнъж всички намират някакво решение и се стремят да го пласират. Изявяват се като режисьори. Не всички вникват в изискванията на Стоян. Не го разбират или не искат да го разберат, държат си на своето. Но то не минава, защото Стоян несъзнателно (за тях) ги убеждава в собствената си правота и …те му се подчиняват. Решенията им увисват, но това пък ги мобилизира и ги въвлича в играта. 

В момента на правене на мизансцен, актьорите се превръщат в марионетки, защото режисьорът ги поставя ту тук, ту там. Движенията се връщат, повтарят. На текста не се обръща голямо внимание.

Мизансцените – групи, скупчвания, разбиване на групи. Единични хаотични движения. Изключително значение на разпределението на актьорите в пространството.

…

Отчуждението от ролята. На репетициите на маса за персонажите се говори все още като за други. Актьорите ги усещат като нещо друго, а не като себе си и по време на правене на мизансцена. Съвсем инцидентно от време на време някой изтърсва “аз”, вместо “той/тя”. Още никой не е “влязъл в ролята”. Може би, защото те се движат още като актьори. Тепърва се мисли как ще се движат героите им. Ролята-дете е родена чрез текста, но това дете трябва да се учи да ходи, да се движи – ето това е правенето на мизансцен.

Единственият артист, който казва “аз”, вместо “той” (Веско Мезеклиев) поражда у режисьора подобно отношение. Той не му вика по име, а “твоя човек”. (“Как ще реагира твоя човек, ако…?”)

Рядко се обясняват състояния и чувства, обикновено се изясняват отношения, конфликти, ситуация.

…

08.04.1997

(голяма сцена, маркиран декор)

Повтарят се вече правени мизансцени. Изчистват се. Не всички имат еднаква памет за направеното. Когато говори Стоян и разяснява ситуацията, е абсолютно тихо. Той търси верния за спектакъла мизансцен.

…

Важно е “влизането” на нов герой. Необходима е адекватна реакция в ситуацията, в която попада. Оценката на новия човек!

III  Разпределениe:
(в театър “София”, февруари, 1998г.)

“Сестриада”

Олга – Бойка Велкова

Маша – Снежина Петрова

Ирина – Лилия Лазарова

Андрей – Цветан Алексиев/Николай Костадинов

Сольоний – Деян Донков

Вершинин – Наум Шопов/Тодор Близнаков

Тузенбах – Виктор Бисеров

Чебутикин – Богдан Глишев/Васил Димитров

Кулигин – Николай Урумов

Федотик – Виктор Калев

Роде – Михаил Милчев

Анфиса – Майа Остоич

Наташа – Десислава Тенекеджиева

Ферапонт – Николай Антонов

Вершинина – Светлана Славова

Помощник-режисьор – Диана Кондева

Сътрудници – Кремена Димитрова, Гергана Ботева, Стойко Ангелов

(репетиции на маса – 19.02.1998)

При Стоян репетициите на маса са много важни. Водят се педантично, детайлно, стриктно. Обикновено са повече от обичайните необходими репетиции на маса.

…

20.02.1998

Всяко действие си има своята рубежна точка, фокус, към който се стреми.

Гласи се празник – там, в непроницаемото (пространство), зад голямата стена. Първото пространство е транзитно. Всички са устремени към “салона/празник”.

В Първо действие – именният ден на Ирина (по-важен е от рождения ден);

Второ действие – Сирница (маскираните);

Трето действие – пожарът (като контра празник), едно надбитово поведение, една по-висока степен…

Четвърто действие – изпращането на военните.

Смесени чувства – не само празнични, не само трагични.

Пожарът – изгарят не само материални неща, но и задръжки, бариери. Отприщват се препънатите копнежи.

…

Първо действие – всички се подготвят за празника. Заедно с празника им и някакво безобразие, свинщина, осуетяване.

Пиесата се занимава със статични неща, а не с вървенето към някакви цели. Има празнота. Статиката, обаче, не означава скука! При Чехов няма скука! Ресурсите не са впрегнати в една генерална цел, не е постигнат консенсус. Всеки дърпа нанякъде. Усилията са не толкова да се направи именния ден, а да се тръгне нанякъде – да се излезе от статиката.

На сцената актьорите трябва да попаднат от летящ старт. Мотивацията не е само в текста. Ситуационно, надбитово играене. Още в първата сцена с трите сестри трябва да се заложи някакъв ключ, а не просто да се говори и мързелува, докато, там, оттатък се приготвя празника. Тук в тази сцена е заложен експлозива, който ще гръмне по-късно.

Никой не мисли, че семейство Прозорови е деградирало и е в нещастие. Но съществува една каша, която тегне от фатализъм. Когато се играе началото, трябва да се има в предвид края.

Започва се отново с техническата работа върху текста.

…

Наташа – Анфиса

Анфиса държи къщата, тя се грижи за реда, тя е целесъобразността. Тя е основният противник на Наташа, която иска да влезе в тоя дом и тя “да държи ключовете” и да наложи своята целесъобразност.

Има нещо вавилонско в цялата работа. Всички говорят на различни езици и накрая се разпръскват, разбягват. Езиците се употребяват, за да крият някакви тайни. 

“Чуждите” (на друг език – немски, френски, италиански) фрази държат любопитството в кондиция. Френскоговорящата Наташа влиза в тоя дом, за да направи “съкращения в щата”, да реформира. Анфиса има функциите на церемониал-майстор. Тя държи ключовете.

В първата сцена има паралелни действия. Сестрите говорят носталгично, докато оттатък се подготвя празника. Още тук, в тази сцена се появява мотива за Москва – като незабавно решение на всички проблеми.

Олга – тя е в голяма криза, защото е и мъж, и баща и майка, и баба, защото работи, и на всичкото отгоре не е омъжена. Тя вижда опасностите преувеличено.

Ирина – пренебрегва опасностите, прави се, че не ги забелязва, омаловажава ги.

Втората сцена – влизат мъжете. Тузенбах споменава за Вершинин.

Третата сцена – когато Ирина заговаря за труда, Тузенбах подема от нея темата. Това е един вид свалка. Говоренето за труда, идеята за труда, вероятно е “вложена” в главата на Ирина от Тузенбах, който иска да я примами с гръмки идеи. 

Четвъртата сцена – Маша забързва темпото и “изпуска” енергията.

Стоян: (на Снежина Петрова) “Ти сама не можеш да го постигнеш. Не се мъчи. Това аз трябва да го постигна заедно с всички вас.”

Застоят се разколебава. Изведнъж се сменя темпото. Забързан ритъм. Избухва първата бомба – Маша си тръгва. Чебутикин отива за подаръка, Анфиса влиза, Сольоний си бръщолеви нещо. Извенъж стават 100 неща едновременно и бързо. Насъбралата се енергия се разпръсква на всички страни.

…

21.02.1998г

Когато се включи Наум Шопов, настъпва паника. Когато той чете, всъщност играе, а другите маркират, мънкат, дръпват рязко назад. Неговитв сцени минават без поправки.

Стоян: “Ние няма да правим “костюмирана” пиеса, не целим да възстановим някакъв бит, някаква бивша житейска, културна или каквато и да е действителност. Това не значи, че ще правим условна пиеса.”

Наум Шопов прави пълен анализ на явлението Вершинин. В случая, търсейки ключа към собствения образ. Той изземва несъзнателно функциите на режисьора, който разяснява ситуацията и обстоятелствата около появата и действията на съответния образ.

Ники Урумов прокарва хипотезата, че Андрей е незаконороден син на Вершинин и госпожа Прозорова, защото Вершинин помни трите сестри, а него – не.

Работи се бавно, на парче. Обсъждат се реплики, думи, възможности, обстоятелства. Стоян дава прекомерна свобода на разсъжденията, които на момент с превръщат в свободни съчинения от страна на актьорите. Дали и как тези отклонения ще се използват, ще дадат ли някакъв резултат?!

(Сконфузената ситуация с почивката. Наум Шопов  моли за пропускане  на почивката, защото се разсейвал, отпускал, разпилявал.)

Репетицията продължава. Въведен е Андрей.

Стоян: “Безсмислено е да искаме от Цветан Алексиев да правим тих и смутен човек! Андрей трябва да е безпардонен, непукист.”

(по повод провокациите на Маша спрямо Вершинин)

“Ние трябва да изследваме как провокациите стигат до нещо.”

Наум Шопов: “Не искам да дърпам ролята към себе си, искам аз да отида при нея!” Според него има много възможности за ролята, но той избира да бъде човек, който привлича и придърпва аудиторията с прелестни словесни излияния. Всички се опитват да разнищят правилен ли е този нюанс. Н.Ш. леко се гневи, защото вече направил решението си за този момент, а ситуацията е интересна за всички и те си позволяват да коментират и да го разколебават.

Появата на Кулигин. Обсъжда се образа.

Ники Урумов разпитва Стоян за Кулигин, така сякаш той го познава.

…

22.02.1998г.

Любовната сцена между Ирина и Тузенбах. Виктор дава своето разбиране и версия на сцената. Но като че ли не е съвсем убедителен. Стоян също не знае точно как ще изглежда тази сцена, затова им казва:

“Я, дайте да го видим пак!” При повторното четене актьорите вече дават своята интерпретация. Това подейства като повод за решението и разсъжденията на Стоян. Той се хваща за нещо от тяхната игра и оттам извежда обяснението.

Следва  сцената с Наташа. Деси си изчита репликите, когато свършва Стоян започва обясненията, разгадава ситуацията. Деси го парира като му казва: ”Това ще го решим после.” Стоян за пръв път се ядосва и казва: “Не, тук аз решавам! Ще го направим сега!”

…

24.02.1998г.

(частична)

Ферапонт и Андрей.

Обсъждат се двата образа. Всички партньори плюс Стоян са равностойни в обсъждането. 

Стоян отново търси енергетично решение. Механика. За него в тази сцена е важна статиката. Сцената между Наташа и Андрей в края на първо действие е огледална на тази – разменяне на активности. Понеже за Стоян са важни движенията, мизансцена, пространствената конфигурация, пластиката, то сега, тук, на репетициите на маса той търси и гради мотивациите, отговарящи адекватно на съответните движения и мизансцени.

…

25.02.1998г.

Маша – Вершинин.

В края на първо действие има групиране. Героите се появяват по двойки (във второ). Това ни подготвя за второ действие – празника с маскираните (Сирница). Преобладава някакво приповдигнато театрално настроение в дома на сестрите. 

Работи се технически по текста, но сцената се получава на прима виста. Наум просто няма нужда от наставления и обяснения на мотивациите.

Следва “Ирина – Тузенбах”.

Стоян разказва поредица от истории за пример:

· за чистача от метрото в Париж;

· за романа на Алън Роб Грийе “Миналата година в Мариенбад”;

· за прототипа на главния герой в “Белият гущер” на Павел Вежинов.

Защо той разказва три последователни истории, които имат съвсем малко нещо общо с работата?

…

Възможните обръщения на Стоян към съответния актьор/персонаж:

· Той/Тя;

· Ти;

· Аз. Поставяйки себе си в кожата на персонажа, обяснява как би реагирал в съответната ситуация. Фантазира си несъщестуващи реплики, импровизира. Прави всичко, което би помогнало за по-точното разбиране на мотивациите.

Сцената “Ирина –Тузенбах”.

По повод зловещата шега, която Тузенбах си прави, Стоян дава пример с приказките на Вилхелм Хауф. Малко преди това, отклонение на тема “Утопии”. И тук се завързва разговор с невероятни политически и исторически компетенции по повод комунизма, евреите, немците, Пол Пот (тероризма) и т.н.

Когато Стоян обяснява някоя сцена, той винаги я свързва, сравнява, съотнася към предишни подобни и последващи. Поддържа нишката на развитие на взаимоотношенията в обясненията си.

…

26.02.1998

(частична)

27.02.1998

(обща, Второ действие)

Сирница. Маскираните.

Когато се поправят репликите, Стоян не се налага, защото не той ще ги произнася. Дава свобода всеки да избере сам каква реплика най-добре ще му стои в устата

…

04.03.1998

(Трето действие) 

Олга, Маша, Ирина.

Много сложна сцена, която затруднява работата по коригиране на текста…Стоян ги оставя сами да си поправят репликите. За него е важно не какво се казва като думи, словоред, а какво стои зад тези думи. Има малко страх от патетиката на някои реплики. Остава само формата им, изговарянето им е някакъв вид реакция, упражнение, а някакво смислено решение.

Бойка: “Много е трудно! Това не трябва да е патетика, не трябва да е равно. Аз не знам какво е. Не го разбирам. Много е трудно.”

Сцената от финала:

Стоян: “Единственото, с което съм съгласен в този финал, е СТАТИКАТА.”

Сравнява състоянието на сестрите в този финал със САТОРИ, свръхсетивност, хармония, съсредоточаване, просветление, прояснение, виждане на всичко в детайли…

Бойка си записва състоянията и задава въпроси от типа: “Отчаянието в края на трето действие ли беше или на финала?”

Докато Лили чете монолога на Ирина Стоян й задава провокативни въпроси, подмята й разни думички, за да насочи състоянието й в този момент, реакциите на собствените й думи, интонацията.

Лили:” Ох, не мога да го кажа! Не разбирам к’ви ги приказва тая!”

05.03.1998

(монтировъчна)

06.03.1998

На сцена! Обяснява се сценографията и декора. (маркиран декор)

Първата сцена с трите сестри. Актрисите се държат като деца. Разпитват Стоян за всякакви дреболийки, свързани с “къщата”, движенията. Глезят се. Декора, неговата странност ги провокира към странно поведение.

Начало!

Нищо не е ясно. Те още не са влезли в телата на героините си и не знаят как да се движат, как да почнат.

Бойка: “Аз тука права ли съм?”

Вече говорят в 1л. Чувстват се като персонажи, но не знаят как  изглеждат отстрани и затова постоянно разпитват.

…

Започва сцената. Стоян не им казва какво да правят. Снежина (Маша) става и ходи до пепелника. Стоян после я пита: “Маша, ти защо така ходиш – като на паници?”.

Снежина (Маша): “Ами, не знам, нервно ми е.”

Мизансценът коренно променя звученето на текста, смисълът му се преобръща. Текстът се убива, но заживява друг живот, по-различен от досегашния си.

Стоян (към трите сестри): “Изпълнен съм с вяра към вас, ако се съмнявам, то аз се съмнявам в себе си.”

…

07.03.1998

Стоян: “Всичко тук е много смешно. Нещата, които стават в този дом, са смешни и няма никакъв смисъл да търсим излишен драматизъм. Това всъщност е моя работа, мое задължение.

Моят възглед за мизансцен е в липсата на мизансцен. Ние тепърва ще узнаваме възможностите на това пространство.”

Стоян започва да се държи като дете. Радва се като стане мизансцена, който се получава спонтанно, почти на импровизация. Стоян започва да задава въпроси относно състоянието и мотивациите на съответния образ. 

Стоян: “Нещата, които се разбират защо се случват, са скучни неща. Тук ние търсим друго. Търсим всякакви сблъсъци. Предложение за сблъсък? Щом е сблъсък – може! Тези текстове са възможни само в неуместна ситуация. Ние това правим – търсим неуместна ситуация.”

Всички актьори са равностойни на режисьора. Всяко предложение се изслушва., изпробва се всяка възможност. Стоян няма решение за образите (като мизансцен), и актьорите също нямат. Правят го в момента, изпробват, докато усетят, че става, докато Стоян усети, че е уместно. Това, което той знае, а те не знаят, е представата за цялото, връзката между отделните  сцени, персонажи. Той има знание за цялото, за неговата логика и сега търси правилната, уместната конфигурация и нюанс на частите.

(Тъй като това става много бавно, сред актьорите се появява нетърпение и нервност)

Стоян: “Не ме коркайте! Не ме карайте да препускам! Няма да преминем към следващата сцена, докато не изпробваме всяка възможност за тази сцена. Докато не я направим на премиерно ниво. Докато не я изчистим максимално. Аз така работя.”

…

08.03.1998 (Честит празник! Стоян не се интересува от такива “суетни” неща! Поздравява набързо и се захваща за работа.)

Първа сцена – “Психология на човека от чакалнята.” 

Тази сцена е очакване. Цялото представление е чакане.

Обсъждане на обстоятелствата, предшестващи и съпътстващи сцената.

Стоян предлага решения (на Бойка): “Предлагам ти решение, което ще съживи част от текстовете ти, които иначе висят.”

Днешната сцена се е работела и вчера, но някои от решенията се оказват неверни с оглед на днешните решения и следователно се отричат, поправят, изчистват.

Сценична задача: Да се помисли за неща, които са характерни като реакции, поведение в чакалня!

…

10.03.1998

Ирина – Тузенбах.

(пропада поради неявяване на някои от актьорите)

Стоян: “Чувствам се като жена, която чака реда си в графика, за да я ощастливят, за да е доволна. Но аз нито съм доволен, нито съм щастлив.”

…

11.03.1998

Наташа – Андрей.

(тук се успах, но репетиция всъщност нямаше)

…

12.03.1998

Трите сестри и Анфиса.

Вещите на сцената са толкова важни, че сглобяват частите на един образ. Вещта е част от човека.

Стоян учи актьорите да мислят за вещите тук като част от себе си, като нещо с особени функции. Вещите предизвикват определено отношение. Те са заместител на персонажа, когато той отсъства.

Стоян: “Трябва да се намери абсолютна плътност на спектакъла. Не трябва да има нито една излишна буква…Да говорим за представлението е като да говорим з неродено дете…Трябва да намерим максималната концентрация и мотивация, да си представим представлението.”

…

17.03.1998

Стоян: “Всички неща, които са направени досега, може и да са верни, но може и да не са. Сега налучкваме стила, в който ще изградим това представление.”

Най-после стигнахме пета страница! (етюд “Убийството на кибрита”) Край на първото парче. Пробва се текста на второто парче. Все още няма никакво решение. Търси се. Включва се на въоръжение въображението. Проблемът с предметите. Стоян прави дълги обяснения за взаимоотношенията. Това не е, за да се оспорят практическите решения, а за да мотивират нагласите. Трябва да се създаде подходящ фон на текста. В момента фонът е прекрасен, но текстът увисва. Трябва фон и текст да си паснат.

Стоян: “Да си позволим да хипертрофираме  дадено средство. Да видим неговите възможности.”

…

18.03.1998

Стоян: “Посоката, която сме избрали дава възможност за индивидуално творчество на всеки един. Нашата задача е да постигнем консенсус. Етюдите трябва да се напълнят с обем, но не като този на “Война и мир”, защото прекалената обемност и съсредоточеност в етюда убива текста. Ние търсим нещо средно. Целта е не да правим говорилня. Ще ми се във всеки един момент всеки от тези персонажи да има собствен живот, но без основното (случващо се) да бъде убито. Всеки си има своя акция, свое очакване. (Затова сме в чакалня!)”

Ирина – трябва да изложи своя манифест-изповед. Тя очаква именния си ден;

Сольоний и Тузенбах – очакват ставането на Ирининия имен ден, защото Тя има имен ден. (Удобен повод за любовни обяснения);

Олга и Маша – след новината за Вершинин, очакват самия него;

Чебутикин – да подари самовара и да види реакцията от този “скъп подарък”;

Чакат се да дойдат: Наташа (ужасът), Вершинин (интересът, любопитството), именния ден (самоварът, балът, масата).

Стоян: (По повод на манифестите) “Хората в млада възраст си падат по манифестите. Така заявяват себе си…

”Ето го проблемът  с формата. Тази форма не сме я избрали, тя просто се получи. Тя ни беше удобна, но в един момент ни стана тясна. Да видим как ще я напуснем!”

“Текстовете на Чехов, пътувайки през ХХ век, днес стават сакрални. Всяко изречение звучи христоматийно, библейско. Но ние трябва да разберем ситуацията, която го е породила.”

…

19.03.1998

Маша: ”Тук да остане ли това с цигарата – фалическия символ?”

…

Стоян: “Очакването на нещо и неговото неслучване ни прави живи. Прави възможно случването на случайностите. Очакване на нещо и реакциите от неговото неслучване.”

…

20.03.1998

(с части от истинския декор)

От това как ще потече една сцена зависи следващата. И, ако не потече в определена посока, не може да се мине нататък. 

“Тук трябва да го изпипаме, защото се вижда “белия конец”!”

…

21.03.1998

(Маркиран костюм, първо действие)

Стоян: “Хайде да видим как става! Ще видим какво ни е изгодно.”

…

22.03.1998

Въвеждане образа на Андрей.

Стоян: “ Трябва да се договорим за неговото поведение. Да решим какъв тип е той, как реагира на всичко. “

По отношение на играта на трите сестри досега Стоян няма намерение да променя нещо, а напротив – иска да култивира играта им, да я изчисти.

Стоян: “Мъча се да чета без сантименти. Това е един неимпресионистичен текст. Той е експресионистичен.”

Цецо: ”Извинявай, че аз така малко, неуверено, неубедително. Още не съм го усетил.”

…

24.03.1998

Сцената с прислужницата и чакането. (тук съм аз, така че не мога да пиша) Как едно повтарящо се делнично поведение действа хипнотизиращо и става по-важно от монолозите на Кулигин. Влиза мистичният пласт.

…

25.03.1998

Когато Стоян обяснява характера на движенията, той дава примери от живота. Как човек се държи в аналогични ситуации. Тези обяснения звучат малко нелепо, така сякаш актьорите не познават живота. Режисьорът има повече наблюдения, повече опит, повече познавателски и изследователски качества. Затова, когато стане въпрос за ординерни, обичайни неща от живота, режисьорът винаги има поглед за тяхното естествено протичане. В такива случаи обясненията звучат малко даскалски, от типа “Ти тези неща не си ги забелязъл, не ги знаеш.” Знанието и наблюдателността на режисьора използват усета на актьора.

Бойка: (за сестрите) “Поведението им  е безпардонно!”

Стоян: “Какво означава “безпардонно”? Ти как го разбираш? Обясни ми го!”

Тук става въпрос за уточняване на понятията. За обяснение, изясняване на смисъла на думите.”

…

26.03.1998

Мизансцен с група. Общата координация, взаимоотношения и мотивация на цялостното, общо поведение на групата се постига много трудно. Всеки дърпа конците към себе си, мисли изключително само за своето си поведение, без да се отчита “ансамбъла”.

Стоян: “Колективната психология на групата е колективна психоза – обвивка на един хаос. Трябва да се намерят индивидуалните белези, специфичния “мирис” на всеки един в групата. “

Търси се обертона на всеки един, характерното му поведение, реакции, живост във всяка една ситуация, независимо от участието си в нея.

…

27.03.1998 (Честит празник! Двойна репетиция.)

Второ действие.

Ирина – Тузенбах.

Стоян започва всяка репетиция с предисловие. Нещо като настройване на актьорите и едновременно с това разясняване на ситуацията, отношенията, възможното поведение.

“Публиката” на репетициите е полезна. Често от реакциите й Стоян разбира, че дадена сцена е станала. Той се обръща към нея, за да види в очите им отношението към ставащото.

Всяка хрумка се пробва, но се прави само, че в случая осигурява “печалба” за спектакъла.

…

28.03.1998

Сцената с Федотик и Роде.

Фотоапаратът!

Поведението на хората пред обектива е някакво суетене, кокетничене, подчинение на човека с обектива. Той има невероятна власт над тях. Обективът е фалически символ.

…

31.03.1998

Отначало първо действие.

Стоян: “Събитията тук са реакциите, които сме намерили на репетициите, а не репликите. Не е важен текста. Тук няма пиеса, на която да робуваме.”

Вкарването на нов персонаж е пауза за другите. (А не трябва!)

…

01.03.1998

Стоян не харесва играта. Вижда му се семпла.

“Играйте преувеличено! После ще уберем ненужното. Трябва да намерим верния тон! Сега играете малко импресионистично.”

Снежина опитва варианти.

Стоян: “Не ме интересува какво има в главата ти, но ми харесва това, което правиш. Струва ми се уместно…

…Средството, което се използва, трябва да е много точно намерено, трябва да е правилно и точно използвано. Тези сцени трябва да се изчисляват изключително прецизно, иначе средството няма да работи, няма да си постигне ефекта…

…Величествените и христоматийни текстове трябва да звучат нелепо, а не като лист, откъснат от пиеса. Трябва да звучат нелепи, за да станат реални.”

Когато сцената не стане, т.е. Стоян не я хареса, той разказва сюжета на сцената, но по начина, който я усеща, с необходимото отношение, но като разказ (със свои думи).

Стоян: “Сцената трябва неизбежно да се случи, да се породи, да тръгне от само себе си. от някакъв повод, знак, а не като част от пиесата. Всичко са навързани брънки и работата е да намерим верния начин да закачим, захванем тази сцена за нещо.”

Сценичният разказ на Стоян се извършва в минало свършено време.

(За декора): “От тези стени се получава кутия. Огромна кутия, която действа като лупа, увеличително стъкло. Всичко дребно се забелязва. Декорът е абсолютно чист, без финтифлюшки. Всичко изпъква на него. В тази кутия трябва да се чувствате по съвсем друг начин. Трябва да усещате това пространство с кожата си!”

…

02.04.1998

Пледоарията на Стоян.

По повод “конското” за закъсненията на репетициите, Стоян направи самопризнания. Нещо такова: “Когато човек има нещо в главата си и най-после го вижда ето тук, на сцената, да стъпва на крака, да става, прохожда, да се вижда, да е излязло вече от главата му, тогава трябва да се работи като при военно положение, за да се задържи “това нещо”.

…

03.04.1998

(На Богдан Глишев, който се съпротивлява): “Довери се на моята интуиция за образа, защото, ако продължиш така, няма да се получи.”

Богдан Глишев: “Добре! Сигурно е грешно. Спирам, щом не ти харесва. Няма да спорим. Кажи ми ти как да стане!”

Стоян: ”Не сме дошли да се изпитваме.Така, както играеш, образът не е верен. Аз мога да говоря само за композиция на образа 3 месеца. Няма да ти казвам как да го направиш. Ти трябва да намериш как.”

…

Наташа – Андрей.

Стоян: “Когато човек може да направи една материя по един, два, три различни начина, значи я владее. Затова трябва да се опитва какви възможности имаме.”

Деси: “Добре, бе, Стояне, ти кажи, ти си режисьорът!”

…

04.04.1998

Стоян: “Обсъжда се, че много се приказва. Това, което се приказва, се повтаря. Но се приказва, защото се налага.”

…

07.04.1998

(Аз съм в ролята на помощник-режисьор)

Парапетите са правила. Те задават начина на движение, пътя, траекторията. Който прескочи парапета, прескача правилата. Маша се качва върху тях – “плюя на правилата”.

Стоян: (по повод на Ники Урумов) “Дал съм му свобода сега да се настанява. Осъзнавам опасността да изпадне в комизъм, защото той е склонен. После нещата ще се регулират.”

Вж.: “Повест за разума” на Михаил Зошченко (библ. “Панорама”)

…

08., 09.04. 1998

Маша – Вершинин.

Диалог – размяна на философски тези, наподобяващ партия шах на гросмайсторите, играещи без дъска.

…

10.04.1998

Сольоний – Тузенбах

Сцената не е настанена. Това й е хубавото.

12.04.1998

Стоян: “ Аз се мъча да ми е интересно, не търся верността в пиесата според автора…Това поведение на персонажа е адски неподходящо, затова много ми харесва.”

I действие – чакането на празника

II действие – случване на чакането. Движение по спиралата. Маскираните са самите те. Всеки играе своя спектакъл, своята роля. Важна е не целта и нейното постигане, а превръщането на целта в средство, в процес, в ставане.

…

14.04.1998

Групата, която се подготвя за посрещане на маскираните. “Да бъдеш гледан и да гледаш”.

…

В следващите репетиции не мога да пиша, защото съм на сцената с актьорите. И все пак, последните репетиции минават под надслов “аз съм режисьорът!”. Стоян става изключително любопитен какво става с всеки един от актьорите, какво мислят, какво ги дразни, притеснява, какво си говорят извън сцената.  Има някаква инвазия от негова страна спрямо техния живот. От тяхна страна има една демобилизация и неподчиненост, както и страшно много самоинициатива. Те вече са научили “тайната” на представлението, загубили са любопитството да научават нови тайни. Сега се държат като учени и дават акъл на човека, който знае всичко и негодуват, когато той не приема техните предложения. Най-често повтаряната фраза: “Аз съм режисьорът!”

…

Тук моите записки свършват. Междувременно се смениха трима актьори.

Чебутикин – Васил Димитров

Вершинин – Тодор Близнаков

Андрей – Николай Костадинов

Причините за това – никой не разбра, но се досещахме. Стоян беше притиснат от времето, неговото лично и това на театъра и имаше нужда от хора, на които може да разчита. Имаше нужда от опора. Тези трима актьори бяха такава опора, заради опита, ерудицията и таланта си.

Записките на Тодор Близнаков

(Сатиричен театър, 26.04.1996г., 9.30ч.)

Антон Павлович Чехов – 1860 –1904

Вершинин, Александър Игнатиевич

AMO ERGO SUM! (Обичам следователно съществувам!)

“Три  сестри” – превод Венцел Райчев

Начало! (I действие)

· Датата е 5 май!

· Батареята от известно време е атракцията на града.

· Траурът като че ли е приключил. Завръщане към нормален живот.

· Вершинин идва за първи път в тази къща!

· Семейството бавно, лека полека, отива надолу!

· Пиесата е написана през 1900 година

· Знаят много излишни неща. Знаят езици

· Подаряване на самовар – конфузна ситуация. Защо? Непозволена граница се прехвърля!

· Демонстрират постоянна готовност, като че ли веднага ще започнат! Кипящи от готовност за действие, олицетворение на енергията…

· 6 май, 1996г. – Гергьовден – Маша е оворила вратата и е видяла майка си и Вершинин на калъп! 10 години е пазила тайна!

· Вершинин – все пак е благодарен на Маша, че е пазила тайната!

01.05.1998 (петък)

За Вершинин

· Фамозна фигура от миналото, влюбен в майка им.

· Това го знае Маша! Може би ги е мярнала в неудобна сцена! Но не е сигурна, че е той. Гласът не се променя – хората, не!

· С доктора се познават отдавна. Опозиция с него – влюбени в една жена!

· Баронът кани Вершинин за вечерта!

· От известно време е тук! Чул е за Прозорови! Но не отива! Помни историята с майката. Чакал е удобен случай!

· Остри отношения между Маша и мен!

· “Излишни неща!” – като ви зачукам тука! Какви са тия простотии! Като ядосан баща! Ядосан!

· Дошъл недошъл и ги насмете. Ловък пич, използва конкретната ситуация, интелектуални екскурзии!

· В движение да се ориентира. Коя да бъде?

· Ерозия от бита за семейството.

· Оеснафяването тръгнало у тях!

· Начина, по който носи нещастието си!

· Там, в дома е Доктора, младоците.

· Мобилизациата може да изглежда отпуснатост – готов за всички!

· Влиза ненапомпан с нищо – празна туба, готова да се напълни с новото!

· Да влезе, да седне на пейката или да отиде по посоката до въртящата врата? Аха-аха да излезе и го вижда Барона.

· Не иска да е господар на положението…

· Степния вълк! Може да помирише въздуха. Може да вдъхне въздух! Да! Хубаво! Дом!

· “Имам чест да ви се представя! – тихо, ненатрапчиво, изчаквателно.

02.05.1998 (събота)

Разговор със Стоян Камбарев

1. Има място за “нахалство” в повече. Окрупняване.

2. След разминаването с Маша. Малко да задържа, подушването продължава и отпред и по-устремно към въртящата врата!

3. Страхува се да не обърка имената!

4. Да не спирам докато не се свлече Маша! Посягам нещо да …, но зад гърба ми някой скача. И се обръщам.

5. Идвал съм у вас в Москва – II – то към доктора.

…

Подчинените му не го ебават!

“Влюбеният майор” – влюбен в бъдещата си жена!

Ако си спомня не с радост, ще изникне въпросът на Маша “Защо?

…

06.05.1998

“Римувам събитията!” – Стоян Камбарев

07.05.1998 

”Всяка сцена стига до своето дъно  и в тоя момент следващата я сварва  по бели гащи.” – Стоян Камбарев

· “Заекването” от монолога за излишните неща да утихне плавно и незабелязано до влизането на Кулигин. Не погнуса от полуинтелигента, а покруса и конфузия от собственото осиране!

· Да не забравям! Тя ме е видяла как чукам майка й!!!

· Преглед на семейното положение!

· Аз вече не мога да се влюбя. Страхотном искам, но не мога! Не мога да задвижа пълнокръвния мотор на любовта!

· Трябва да не изглежда смешен в своите и чужди очи…Организира си любовта! С презумпция за интелигенция.

· Спокойната еротика е порнография

· Коректност – висша форма на йезуитщина!

· Да чуваме думите! Да не върви мътно диалога в опасната си част! По-категорично!

· Дуел и себемотивация! Ясно, точно състезание! Да бягаме от Самосъжаление!!!

· “канадска борба на ценностите”

· II-ро действие – подготовка за празник. Маскарад. Празник на отворените врати! Всички са маскирани.

…

11.05.1998

(III-то дейсвтие)

Не е важно, че е изгорял градът. Важни са войниците!

(IV-то действие)

На тръгване – не искам да се чувствам мръсник. Искам да си тръгна на чисто! Работи за спомена на другите за себе си.

                                                       IV 

Виолета Радкова за Стоян Камбарев

           (03.01. 2003г, Русе)
“Той правеше детайлизиран театър. Изискваше максимално точно пространство, което да е автентично в детайл до сюрреализъм. Така, както сюрреалистите вземат съвем автентични детайли, а ги комбинират според подсъзнателна логика в пространството, така работеше и той. Но не го разбираха. Сюрреализмът беше много на мода  (1984 – 1990).”
1. “Солунските съзаклятници”:

 “ Бойка, Косьо, Венци Петков, Любо Фърков тъкмо бяха дошли в театъра, млади актьори, амбициозни, нахъсани. Сценографията – огромно, черно, звездно небе. Това е материя, в която са направени дупки, а през тях  влизат лъчи светлина, наподобяващи звезди. Полиетилени, зад които се играе, за да изглежда като през воал. Интермедията  представляваше огромна черна дъска, върху се пише с тебешир – героите решават задачите си.”

 Г. Данаилов много е харесал спектакъла и е споделил, че си ги е представял точно така – да излизат от тъмното и да се връщат пак там. По същото време Красимир Спасов е направил много силен спектакъл по тази пиеса в София.

Смъртта е представлявала една безкрайно красива жена, облечена в бяло, с много дълъг шлейф – десетина метра, като булка (под влияние вероятно на “Ах, този джаз”), тя обикаля цялата сцена и нежно ги прибира в шлейфа-платно. Този финал е имал много противници.

2. “Идеалният мъж” – всъщност е трябвало да се казва “Идеалната жена” заради ролята на Бойка.

3. “Женитба” в Русе е като широкоекранно кино. По-мащабно и въздействащо пространство в сравнение с “Женитба” в Младежкия.
В русенската “Женитба” има таван. Сценографията е разрез на стая в къщата на Агафя, развиваща се в перспектива към дъното. На нива, с по едно стъпало.
I вариант на сценографията е бил огромен шкаф в маслено зелено, всяка вратичка е отделна стая. Действието е трябвало да върви успоредно, кинематографично. Все едно е къща в разрез на два етажа.
II вариант – внезапно, преди да се пусне проектът по ателиетата. Отказват се по взаимно съгласие. На Стоян му е “хрумнало” друго решение. Споделил, че вижда цялото действие на едно място – в къщата! Възникнал проблем как ще се направи дома на Подкальосин и дома на Агафя едновременно. Тогава Стоян си признал, че видял спусната желязната завеса на сцената и това го поразило. Пожарникарската завеса с малката вратичка на нея маркирала къщата на Подкальосин. Това се првърнало в преддверие! Той говори със слугата си, докато той лъска обувки. Така се стигнало до тази безкрайна редица от обувки, от най-малките до най-големите. Завесата се вдига и там е домът на Агафя, това е къща като клетка. Уж руска къщичка, уж паянтова, прилича на къщичка за птици – фактурата е олющена боя, с полепнали перца, с петна, като бивше бяло, малко плесенясало… като дъска на съблекалня на края на плажа.  Таванът е като решетка и през него влиза светлина отгоре. Цялото изображение 

е на черти от тази светлина. Жените стъпват по дебели вълнени чорапи направо върху дъскения под. Агафя е младо наивно момиче, а не стара мома! Облечена в басмяна рокля с воланчета, млада и хубава. Чува се потракването на лъжичките. Естествени звуци!

Осветлението е странично! Запазена марка на тандема, а по-късно на спектаклите на Стоян. 

Елена Стефанова (Фьокла), обута в мъжки ботуши! Тя е бачкатор, работник, подвижна брачна агенция, вечно уморена от тичане напред назад, като седне и хапне, заспива. Отегчена сватовница. Тя е като уморен войник. 
Пържени яйца е слаб, а не дебел, както е по автор.

Въртящите се врати – за бърза смяна на декора, за невидимо появяване и изчезване на актьорите, на декор и реквизит, освен така са по-безшумни и ненатрапчиви. Трявва всичко бързо да се изчиства. Когато са отворени през тях минава насечена странична светлина.  

Прозорецът е осветен отвън и от него се вижда върха на най-горното клонче на едно дръвче. Истински прозорец, а не маркиран.

Появяват се пет различни по големина и вид масички, които се събират и покриват с бяла покривка. Обяснението – бърза сватба с подръчни материали!
Костюмите не са театрални, а реални. Не са стилистично обединени от някаква концептуална идея, а са конкретни, за всеки персонаж според съответното решение и характер. Автентични до такава степен, че ако влезе някой отвън да се виждат капчиците от дъжда по дрехата. Това са обикновено носени костюми, обигравани, оживени, с полепнал по тях минал живот. От гардероба!

Абсурдните елементи в декора и реквизита – появява се люлка за бебе, количка, а годявката още не е приключила. Съществуването на всички времеви измерения синхронно – минало, бъдеще, настояще (“Миналата година в Мариенбад!”) Дори се появява дете, което е вече е пораснало! 

Преминаването на слугинажа по всяко време, особено при интимни или скандални сцени. Използва сценични работници, неактьори – форма на автентичност. Пак “запазена марка”! Има ги в почти всички спектакли на Стоян.
В Краков Стоян е играл ролята на Степан. Като млад слуга.

4. “Междучасието” от Кънчо Стойчев. Подготвен специално за прегледа, Елена Цикова е извикала Стоян от Пловдив, за да направи този не толкова добър, но младежки текст. Пиесата е репетирана от друг режисьор, в стил “соцреализъм” – циментови тръби, които се събират и там учениците се крият да пушат. Стоян започва работа върху текста начисто. С ново решение! Историята е за десетокласници. Тинейджърите са идвали сами на представлението по няколко пъти, на финала запалвали запалки и пеели заедно с актьорите финалната песен.

Изходната точка – тетрадката на Ралица (дъщеря на В. Радкова) от английската гимназия, наблюденията върху задните, вътрешните дворове, където всъщност се крият гимназистите. В програмката са вкючени три домашни от тетрадката на Ралица. Обикаляли са вътрешните дворове на Русе, за да направят автентична среда. Един такъв двор е построен на сцената. Абсолютно автентичен. Мълчаливи свидетели – старецът, жената, чиято врата е обрасла в бръшлян, варелите, балкончето, забравената детска количка и топка на терасата, чиято врата е зазидана, тенекиена барака, дувар, улуци, керемиди, пейка с поникнала трева, волейболната мрежа. Вратата е три метра, пак в дъното, светлината идва отвън. Много голяма височина, не се вижда края на къщата.   
“Стоян умееше да работи с художника. Пълен синхрон! Никаква ревност към това, кой какво е измислил. Непрекъснато доплълване един на друг, като скачени съдове. Тотално разбирателство!”

Представлението има награда за сценография на фестивала в Търговище. Кънчо Стойчев – също. Годината е 1987г. Авторът се отказва от представлението си. Неясно защо.
 /за работата с режисьора/

“ Сценографията не трябва да доминира, тя трябва да е удобна, да върши работа. Актьорите и осветлението са най-важните неща за въздействието на спектакъла. Дори режисурата трябва да е част от вътрешния мир на актьора! “

5. “Музика от Шатровец”. Първият динамичен, а не статичен декор!
Революционна сценография! Фактурата – груби дървени греди, огромни подвижни стени, които се движат като капаци на стара ретро фотокамера. Решението тръгва от стари снимки, които все едно се гледат на аспектомат. Принципът е отново отворена кутия, в перспектива, най-отгоре чигите са направени като огромни носещи греди (облечени са), по тях се движат стени-кулиси, през определено разстояние и откриват различни пространства, места на действия, движат се по релси. Първата е на височина 4 метра, следващата на 3,50, следа 3, и т.н в дълбочина назад. Първата – плътно дърво, отгоре до долу, с вратичка (като желязната завеса в “Женитба”), това е пространството пред кръчмата. В ляво са разположени огромни прозорци, осветявани отстрани, когато трябва да играят екстериор, фасада, и обратно осветяване, когато трябва да бъдат интериор. Масичките за кръчмата са се появявали за миг и се е получавала гледка в стил картината на Мърквичка. Миг след това масичките се скриват, отваря се ново пространство, актьорите преминават от другата страна на прозорците, надигат чаши, кипи някакъв живот, от който само нещо се дочува, нещо се мярва – гледната точка е улицата, където пристига каруца, чиито трополене дори се чува съвсем реално. Притичват влюбени двойки, някакви минувачи, тече реален живот. А в каруцата е раненият партизанин. 

Цветът на спектакъла е кафяв, керемиден, дори червилата ана актрисите са в този цвят.

Имало е над 15 промени на декора по време на представлението.

Различни нива и обеми, отваря се и подземието. 

В един момент от работата, когато ателиетата вече са изпълнявали декора, Стоян решава да промени декора. Иска разрез на къща. Статичен декор. Това решение е странно и е крачка назад. 

Вероятно нещо в работата с актьорите е осуетило първият замисъл. Те може би са се съпротивлявали, или са достигнали неща, които изискават статика. Не е ясно... А може би се е появил страх, че това пространство не може да се овладее. Съществува хипотезата, че се е повлиял от Косьо Станев, който е гледал легенадарната постановка по “Шатровец” на Любен Гройс. Самият Стоян не я е гледал. Тогава в благоевградското представление декорът е бил статична къща, направена от дебели греди, която е стояла много масивно, без бутафория, с истински груби дървени греди.

Заслугата за връщане на Първия вариант е до голяма степен на Елена Цикова, тогавашен директор на Русенския театър.

Представлението на Гройс е обрало овациите на V-ия преглед през 1976г. Това на Стоян – също, но през 1989 г., на VIII-ия преглед.

Сценографката е отказала категорично да промени решението.

Не си говорят известно време. Идва време за монтировъчна. Стоян Мълчи, пуши, гледа. Виолета Радкова решава да го победи използвайки следния коз - помолила осветителите да поставят прожектори, зад прозорците (любимото странично осветление на Стоян). Качили се на балкона да гледат. Тогава се загасва цялото осветление и остават само тези страничните, отблясъците удрят отсрещната страна, светлината лизва по някой и друг обем и така се открива нещо наистина живо. 

Така сценографията спечелила.

6. “Миналото лято в Чулимск” – всичко започва от една снимка, която Стоян донесъл, на една стара, но красива къща. Отляво върви дълга, почти безкрайна ограда с еданакви врати, на които пише поредни номера, това отива към дъното в перспектива. Статична среда.

7. “О, щастливи дни” – Иван Самоковлиев (Уили): “Стоян малко прекаляваше с перфекционизма си. Особено по отношение на Елена Стефанова, особено по отношение на “О, щастливи дни”.- разказва актьорът Иван Самоковлиев, който влиза на мястото на починал актьор в ролята на Уили – той непрекъснато репетираше с нея, до последната секунда преди представление, дори, когато то се играе 30-ти път. Стоян вървеше обратно на ремарките на Бекет, понякога това беше объркващо, но решението изцяло издържаше. Уили ужасно мрази  Уини, чак накрая се сеща, че има добри чувства към нея и се обръща, загражда я като музеен екземпляр...Имаше един куриоз при турнето ни в София. За да стигне за начало на представлението до дупката си в средата на сцената, Елена Стефанова трябваше да минава през един тесен тунел по пода. Стоян беше решил така, за да усети тя как се чувства героинята й. В София на финала, мушвайки се в тунела Елена припада. Аз довършвам финала сам. В пълна паника. Наложи се да кажа и нейния текст и да си отговарям сам. Отивам зад кулисите и я измъквам от тунела, слагам я на един стол, тя се свестява постепенно, през това време текат аплодисменти,, аз я питам “Ще се поклоните ли?” и тя ми отговоря”Разбира се! Защо?”

 Интервю с Косьо Станев
  (01.03. 2003г., Шумен)

1. Защо Стоян се е отказал временно от сценографското решение на Шатровец и е поискал статичен декор с разрез на къща? А след това се е разколебал и е върнал стария и последен вариант с подвижните плоскости? Имал ли е проблем с актьорите за това решение?

“Стоян се отказа от къщата на два етажа, защото струва ми се, че щеше да го затрудни невъзможността да създаде плътен и смислен поток на живот и присъствие на героите и на двата етажа. Горният – кръчмата и дома на кръчмаря и долният – скриваллището на партизанина. По драматургия сцената с партизанина е само една, а в кръчмата има много действие и много повече живот. Стоян искаше да направи пълнокръвен живот и на горния етаж и на долния. Долу – това беше съпротивата, и Стоян искаше да покаже какво става там, докато животът горе си тече. Цяло село се опитва да скрие един партизанин, но се оказва, че не може. Защо са толкова неадекватни, наистина ли става въпрос за предателство или за национална черта? Пряко никой не го предава, но и никой не успява да го скрие. Но нямаше текстове. Чудихме се какъв живот да вкараме на долния етаж. И което по-важно, то ще излиза напред. Просто драматургичният материал явно не се поддаваше на подобна постановъчна интервенция, а и струва ми се или почти съм сигурен Константин Илиев категорично отказа да дописва текстове, които Стоян искаше от него (текстове за действието долу, в мазето). И тогава се отказа от този вариант. Отиде на този плоския, но динамизиран вариант.

Спрямо Стоян от актьорите постоянно имаше някаква съпротива, особено в една група от театъра. Той ги караше да играят малко по-сложно от това, което са свикнали. За тези хора театърът беше да се покажат на сцената и да си кажат правилно текста. Провинциализмът си ходи по хората. Аз имах само четири реплики, играх Майка плаче, обаче взех награда на Прегледа за нея, защото от най-малката роля успях да я направя главна. И Стоян 

го усещаше това и за това ми я даде. Но за мен театърът е нещо много сложно, то е като игра на пинг-понг, а не да се изтипосаш да те гледат и да ти се радват.” 

2. Кое русенско представление е първото направено под влияние на Василиев и срещите на Стоян с него?

“Мисля, че първото представление 1+1=1 (“Любов” на Петрушевска и “Картината” на Виктор Славкин). Аз играх в “Картината” и си спомням безкрайно дългите разговори за Василиев и неговия спектакъл “Серсо”. Мога да говоря за пространственото състояние на енергията на звука и т.н., но не мога да го напиша.

Много говореше за Василиев и в театъра и в частни разговори, защото нашата работа продължаваше и извън театъра. Когато правеше пиеса денонощно се говореше и се работеше.

Днес си мислех кои са жалонните му спектакли. И “редници” беше хубав спектакъл, но някак в страни от пътя, и “Солунските съзаклятници” също, но пък той беше първият. Мога да подердя така – “1+1=1”, “Женитба”, “Музика от Шатровец”, “Миналото лято в Чулимск”. И от “Чулимск” просто нямаше как да не отиде до “Завръщане у дома” на Пинтър и до Пинтър въобще. Той говореше за нея още преди да направи “Миналото лято в Чулимск”.  

3. Искам да науча още нещо за двата плана на игра. И за значението на незначителните неща.

“Това е една двойствена реалност на поведение и реакции на героя, който той започна с “Любов” и “Картината”, мина през “Женитба” и “Музика от Шатровец” и кулминира в “Миналото лято в Чулимск”. Знам за какво ме питаш, до болка ми е скъпо но не мога да го напиша.

Двата плана на игра се подсказваха от пиесата и от героите. Например в “Женитба” – сцената между Подкальосин и Агафия – ами те всичко друго си казват, но не и това, което мислят. Седят двамата и трябва да си кажат “Женим се и тръгваме”, но не могат. Има много голяма степен на двуплановост.”

4. Каква е връзката с “Миналата година в Мариенбад”? Едновременното съществуване на минало, бъдеще и настояще? Кое представление е направено на този принцип?

“За Роб-Грийе двамата говорихме страшно много, защото само той и аз го бяхме чели. Той е един от основоположниците на новия роман, на новата пластика във френската проза. Разбрахме, че Вампилов познава този роман и ние решихме да отидем към него. Има някаква връзка, някаква алюзия между “Миналата година в Мариенбат” и “Миналото лято в Чулимск”. Стоян обаче не тръгна да търси под вола теле, защото това са съсвършено различни неща – Грийе и Вампилов. Просто разсъждаваше. Например, какво значи да си на 2000 версти от най-близкия цивилизован населен пункт. Човек усеща ли реалността, в която живее. Ти идваш от големия град, който е на 2000 версти и попадаш в някакво селце, дето има една къща, в която се сервира водка и ядене, едно хубаво момиче, полуидиоти събрани на това място и нищо друго. А ти си от хайлайфа и си попаднал тук насила. Все едно си в лагер. Реално ли живееш в този живот или живеейки в него, ти непрекъснато живееш с връзката в онзи другият живот – в големия град?! Не могат просто да ти подхвърлят лъжицата, а ти да си свикнал да ядеш с три чифта прибори. Тива не може да не те накара да живееш двойнствено – в реалността и в миналото едновременно. Какво е “Завръщане у дома” на Пинтър – същото, един двойнствен живот, на всички почти герои. Стоян търсеше това не предумишлено, заради Грийе. Гриййе дойде после. Ние вече бяхме стигнали до много такива неща, когато го открихме. Като прочетохме и текста на Мариенбад решихме да вкараме откъс. Никой не  разбра, че единият монолог не е Вампилов, а е Роб-Грийе. Имаше два финала – когато момчето стреля по мен, аз казвам монолога от Грийе и потича кръв от сакото, и втори вариант – затъмнение, сменях сакото и сцената започваше отначало, с диалога с момчето и той втори път стреля, но не ме улучва и всичко си продължава. Това беше единствената директна и нагла препратка към Грийе. Имаше и други неща вътре особено при Шаманов, които имаха някаква връзка. Например, когато говори с някого, той все едно говори с друг човек, защото главата му е някъде там, в големия град, в миналото.

  Много важно е да знаеш, че пространствено-времевата философия на Грийе се роди и изкристализира като идея в  “Миналото лято в Чулимск”.

                       *              *             *

“Стоян никога не ме режисираше на сцената, той ме режисираше в разговори.”

                       *              *              *

“В Краков Стоян влезе на мястото на бачо Коста в “Женитба” и трябваше да си партнираме. Много ни ръкопляскаха тогава и то след паузите. Защото в мълчанието също се играе. Не е важно как ще си кажеш текста, а как ще мълчиш, как ще направиш паузите. Какво ще правиш в мълчанието си.” 

5. Защо “1+1=1” е “големият завой”? Защо толкова малко се е играло?

“ Завоят беше заради Василиев. А се игра малко, защото тогава театърът нямаше сграда и спектакъла го направихме в мазето на Младежкия дом. Това предреши пазарната му съдба.”

6. Имаше ли нещо, от което Стоян се страхуваше?

“Не знам. Не го е показвал очевадно, но мисля, че се страхуваше от ужаса, че може да не бъде разбран.”

7.      Отново за работата с актьорите:

” В анализите на маса той си позволяваше да се лута, да опипва, да изпробва колкото се може повече варианти. Или изграждаше един много последователен анализ на маса и като се качим на сцената започвахме всичко отначало. Константни величини, намерения, решение при Стоян предварително нямаше. На сцената се решаваха много неща. Не мога да кажа, че е идвал неподготвен, просто не искаше да предрешава нещата на сцената. 

Той не обичаше два типа артисти – такива, които са много старателни и непременно всичко са разбрали, пък нищо не става и такива, които не обичат да се мъчат. Защото едно нещо, за да стане трябва много да се страда, да се опитва. Как ще кажеш на един артист “Играй ми двойнствено! Или играй ми спомена си!” –  не може! Няма такава терминология! Трябва да се стигне до отделни, конкретни детайли на такова поведение.”

8. …за пространството:

     “1+1=1” – като сме близо, говорехме високо, а като сме далеко – тихо. Когато сме говорили за пространство сме имали предвид пространството, което отделя или сближава хората. Това флуидно пространство и онова пространство, което носиш вътре в себе си. Какво значи “широк човек’? Човек, който има повече пространство в себе си. Това не значи кухо. А  място, където движенията на духа му имат по-голям простор, по-голям диапазон.”

          9. …за вещите:

          “новата вещественост” – термин от живописта, появил се малко след сюрреализма. Вещите, които те свързват с нещо. 

Много бяха важни плановете на игра. В пълнокръвния живот, никога не се случва едно нещо. Случват се няколко едновременно, но кое е най-важното? Всяко от тях може да бъде важно. Всичко тече едновременно, живее. Понякога основното заглъхва, после излиза напред и т.н. “

                  *             *              *

 “Отношението му към професията беше безкрайно честно. Защото той искаше истински да разбере една ситуация, един герой, неговите причини, мотиви за действие, стойностите…Това изграждаше спектаклите му. На него му трябваха актьори, които да му повярват истински, защото интелектуалното и емоционално напрежение, когато се играеше в представление на Стоян, беше много високо.”

                Никола Тороманов 

“Стоян ме покани специално за “Майката”, аз познавах жена му. Аз знаех кой е той и той ме знаеше, но даже не се поздравявахме. Аз си мислих, че е някакъв надут човек. Бях гледал негови представления. Някои много ми харесваха, други - не толкова. Най-много харесвах “Времето и стаята”, въпреки, че тогава всички харесваха пинтъровото му представление “Зад канала” – “Завръщане у дома”. Сценографията на “Времето и стаята” бяха пак някакви прозорци, мисля, че по диагонал бяха като в Пинтър. Помня костюмите и грима на Петя Стойкова, беше дръпнала към такъв, малко немски стил, арийски изглед. Като чувственост това представление беше много особено. Там имаше пак някакви от стояновите разправии с дирекции. И го спряха. 

“Януари” много харесвах. И “Черна дупка” естествено, но нея я гледах доста по-късно. “Ревизор” не ми беше харесало, защото не беше много стояново, а по-скоро типично задканалово представление. И “Пилешка глава” не ми харесваше. Въобще имах някакво такова двойствено отношение към нещата на Стоян до този момент.

Когато Ст. ме покани за “Майката” те вече бяха почнали на маса. Много бързо сприятеляване имаше. Много отворено поведение от негова страна. В този предиод работейки и пробвайки, сме се опознавали. Много приятно беше. Помня, че той беше вече видял тези противопожарни стени, как се движат, и предложи да мислим за два варианта – за тази сцена със стените и за Филиала, нещо с кръг. Аз много харесах това със стените и просто така направих да го уверя, че първото е най-силно като пространство. Той вече имаше готовност и аз също, да почнем да работим представлението на базата на мястото, в което го работим, а не някак си да правим декор, който да може да пътува. И това стана после запазена марка на тандема, обратно на репертоарната политика, когато се кани някакъв режисьор от София, той прави представление на голямата сцена, която е класическа италианска кутия, с портал, завеси и т.н. – то си влиза в репетоара. Обратно беше при нас – важно беше да се намери архитектурата, конкретното необходимо място за конкретния текст. Може да се вкара натурно намереното място, но после става много трудно, ако почнат да го канят, не може да пътува. Винаги съм бил “за” този риск. 

Помня, че той много харесваше Василиев, но не сме си говорили специално за това. Той беше за него нещо като любим режисьор, може би, учител, нещо такова. Не съм гледал на Василиев “Васа Железнова”. Знам пространството от снимки. 

Стоян никога не е бил теоритизиращ човек. Винаги всичко ставаше в действие. Това не значи, че не е бил интелигентен човек, напротив – имаше много богата култура и интереси и в другите изкуства, но не се правеше на всезнайко, не му беше интересно това. Вкарваше всичко, което знае в играта, в действие. Приемайки, че всяка среща и всяко случване е уникално, един път, човек си носи опита, носи си багажа, но отново и отново открива топлата вода. 

…Едно пространство не се прави, за да е картинка. То се прави, за да постави група хора в едни условия, и те да намерят лека полека органичен начин, по който да живеят в него. В този смисъл Стоян страшно много работеше с пространство. Много от режисьорите пропускат това нещо, защото мислят пространството като картина в края на краищата, но не си признават. Докато той изстисква пространството. Ето примера с “Майката” – първо много тясно пространство, широко и плоско в дълбочина, плитко, след това се отваря, почват совалки напред-назад, вкарва се масовка, за да се преподчертае отварянето на пространството, и т.н. Може да се направи графика на представлението, да се види този железен закон, който е конституиран, закон на движението вътре в това пространство, той е и закон на живеенето. Има го и в “Три сестри”. Той се опияняваше и се хранеше с това нещо – пространство. 

В “Завръщане у дома” е по-прост принципа – един диагонал, който действа и като интериор и като екстериор, обръщане на гледната точка на зрителя на 180 градуса. Това е генералният закон тук.

В “Януари” има бленди. Първо има една триизмерна картина, която е качена на кръг, сменящо се на две пространство чрез завъртане, едното е кръчмата, другото е някакво отвъдно. Другото са отворите, черни бленди, прозорци, които кадрират горното. Също железен принцип.

Много интересни станаха нещата в “Майката” и след това продължиха в “Три сестри” като опит. И трябваше да има и трети тракт, както би се изразил Стоян, в Скопие, в националния им театър, с “Бесове”. Трилогията, честно да си кажем, не е била концептуална измислена от начало докрай. Като се направи “Васа…” се направи “3 сестри” и тогава Стоян получи предложение за Скопие. Отидохме заедно няколко пъти на огледи. И там видяхме на голяма сцена една възможност да наптавим този трети такт. И тогава се появи в публичното пространство, или в частното и от там в публичното, тази идея за трилогията. Ето един пореден пример за концептуалната неконцептуалност на  мисленето. В движение се измисли всичко, след като видяхме, че това е възможно. Най-общо този принцип, който изследвахме най-общо звучи “човек в огромно пространство, или много хора в малко пространство, или хоризонтали, вертикали на придвижване, кръгово движение, винтово и т.н.”. “Бесове” щеше да бъде “влакче на ужасите”. То започва като “Черна дупка” – публиката е в кръга (шайбата), и тя се върти, декора не се мести, а публиката се мести. Това е подобна схема на форматиране на пространството. Освен, че се върти този кръг може и да пропада надолу и да се вдига. Може да се движи и по равнината на сцената. Много кинаджийско се получава. Не се сменя пространството, а публиката се движи. Тя е поставена в един определен “комфорт”, не се налага да ходи, а самата е премествана. Просто се сменят обстоятелствата като във влакче на ужасите, по определен закон.

…Няма такава професия “сценограф”. Няма и такова изкуство, както е живописта, където е задължително почерка му да се познава и всяка следваща работа да е стъпила на базата на предната. При сценографията логиката на движение е вътрешна, а не външна, по някакви изобразителни белези. Много ми е важна тази среща със Стоян, защото сега си давам сметка, че съм бил узрял за някакви такива работи, но ми е било нужно някой да ме провокира, за да стигна до тях. И може би само благодарение на него аз успях. Той имаше огранично отношение към пространството, а не декоративно и не формално. …Помня случаи, при които на “Васа…” сме пили вечерта до не знам си кога и на сутринта отиваме и той не знае какво да прави, какво да почне. Актьорите седят и чакат да им се каже какво да правят, и той не може да им каже – не иска да ги лъже, и  нещо дребно такова забелязва, влиза някой и нещо се усмихва и той казва ”Я пак се усмихни! Я нещо такова…” И виждаш как за три четири минути моментално от нещо дребно се е запалил, пак е настръхнал, пак двете цигари димят, и пак започва някакъв екшън. Накакво такова увличане от нещо нищожно, и той много го уважаваше. И пак казвам, той се хранеше с тях, с дреболиите. Метод на работа, който е много увличащ и за актьорите. По мои наблюдения. Те по природа плачат винаги, че режисьорът е диктатор, но като им се даде възможност сами да предлагат, те абсолютно увяхват. А това е някакъв междинен, игрови способ, в който не е ясно дали става въпрос за театър или просто живеем, пием кафета, пушим цигари. И лека полека нещата стават. Неговата любима формулировка беше “Да проверим това!” И се проверяват до безкрайност разни дребни неща. С едно пушене например, той може да се занимава 20 дена. Да проверява как става, или как може да се обърне. Превид опита си в тази посока, той много добре е знаел накъде върви, но на мен ми се струваше, че някои решения са много насилени, изсмукани от пръстите, изглеждаха парадоксално. Една проста ситуация, която за два три шахматни хода се преобръща и стига до страхотни преувеличения, и аз съм се чудил не е ли твърде намислено, изкуствено. Но след това като се навърже, се вижда, че цялото може да бъде изтъкано от такива съмнения и противоречия. Проверката е част от неговото изконно и генерално недоверие към табуираните, твърдите истини. Недоверието към авторитетите е запазена марка на Стоян. Непризнаването дори. Горки, какво като е Горки, Чехов, какво е като Чехов. В смисъл не на недоверие, а на потентно творческо съмнение. Тези неща трябва да се обръщат и да се атакуват. Това беше негово и житейско поведение, много активно опозиционно политическо поведение, дори и в моментите, когато вече беше big star и всепризнат и прочие. 

…От една страна е пространственото пробване, а другата е тази линия на характери, енергии, актьорски присъствия и т.н. и накрая от наслагването на едното върху другото се получава представлението. Това са двата кита, върху които се балансира. Събирането им в даден момент той прави изключително умело. Ако направя графика на движението, тя ще бъде много точна и почти неизменна, и ще прилича на патитура на движенческо представление. За разлика от някои такива предсатавления, това не остава просто ей така като движения, а се мотивира от текста и психологията, смисъла, сюжета. Не случайно чужденци, които гледат негови представления, без да знаят езика, по някакъв начин са захапвали какво става, са влизали в тази естетика. Защото този телесен език, е преди словото, преди сюжет и психология. 

… Във “Васа” няма декор. Има пространствена даденост. Едни стени, които отсичат въздуха. Всъщност има наслагване черно на черно, ако говорим за форматиране. Разбира се осветлението играе ролята на формиращо пространство средство, на декор. Моите предложение често не му бяха додтатъчни и той добавяше още, за да е по-категорично, по-крайно. Много разбираше от осветление. Ако говорим генерално – осветление/декор е 50 на 50 в изграждането на пространството. Светлината е това, което довършва озвучването на цялата партитура. Много охотно Стоян се отказваше от обратни, нелогични решения на осветлението. Една близка картина, вместо да се освети, за да се видят лицата, той оставяше в тъмнина. И обратното – всичко е полято със светлина, но там няма никой, а всичи са скупчили и пушат в тъмното, образувайки нещо като комин от пушек. Винаги има едно приятно напрежение. Ицко казва, че винаги се е чувствал наблюдаван по време на репетиции.

…На финала на “Майката” слугинята се качва на една стълба в дъното и поглежда през естествения прозорец, който е даденост на сградата. И от там се вижда градът, дървета, осветени с една вана отвън. Просто трябваше да има един пробив на това голямо страшно пространство. Това дава единствения въздух. Това е прощаването с нея. Изглежда като картичка.

…Полилеят-чудовище. Много трудна работа. Той е първо играчка, после уред за мъчение, луна по време на пикника на Прохор и Ана, има и едно изнасилване, което не се вижда, но ритъма на клатене на глобуса подсказва, че това е такова. Това е много опасно решение, защото има нещо на сцената и в един момент то започва да се използва по игрови начин, в един контекст на представление, който звучи много мощно т.е. е поставен наедро и няма такива някакви заигравки. Това е куклен театър, но използван по много деликатен начин. Много трудно е, на ръба на кича, това нещо да влезе естествено. Това е цитат от кукления теаър, който е вкаран в един съвсем друг жанр, в една драма, и се работи по него, за да бъде използвано по много краен начин. Ако е постепенно и плахо, то ще седи като кръпка. Така радикално въведено то някак си става органично. Те го приемат. То е в техния дом, то е даденост и те започват да го ползват, както ползват столовете, например. 

…Абсурдната пауза с бърсането на парапета в “Три сестри” е също такова опасно решение. Това са едни много нахалани обрати на нормалната логика. Цялото първо действие се прерязва от някакво съвсем друго изразно средство. Изведнъж парапетът започва да пее. “Песента на парапета”?! Като четеш пиесата такова нещо няма и не трябва да има. Кулигин влиза, прави цирка с книгата и почва да говори за учителите. Няма никаква пауза. А тука изведнъж става Бекет. Разрязване, тишина, отново имаме хореография – цялата дасна страна е празна, а всички са насядали по пейките в лявата, в една абсолютно неверна в битово отношение конфигурация, и какво правят?! Това е проведено абсолютно крайно, и в същото време е много убедително. В “Три сестри” тези абсурдизми за по-финни. Безобразия.

…Самоварът – центъра на дома, в центъра на кръга. (“Три сестри”) Самоварът скупчва хората, събира ги. В “Майката” има една почти самостоятелна сцена със запарването на чая. Във “Васа” има много Чехов, и то не само финала, а въобще. 

…Битовите неща трябва да се изчистват максимално. Колкото по-малко толкова по-добре. Ако ги има трябва да са подвижни, да се вкарват, да се изкарват. Самоварът не е такова нещо, той е от надбитов характер. 

…Тряскащата се врата в “Три сестри” е реплика. В “Майката” имаше врата коридор ограден от парапет и двойна врата.  А тук – врата, кориодор от парапети и летящата врата. И това задава закона за движението. Очевидно става въпрос за модификация на един и същи принцип. Когато има едно затворено пространство с два изхода и едният маркира вънка, а другият вътре, това е достатъчно ясна фигура, която може да се разработи. Това между двете врати е проходно пространство. Така сме го назовавали. Да няма усядане. Да са под напрежение, да се движат, да не сядат. Няма столове, няма гарнитури. Движат се и който има какво да каже спира, подпира се на парапета и го казва, после заминава, продължава си. 

… Кръговете маркират време. По елегантен начин показват изтичането на времето, заедно с промяната в пространството. Най-голямата стрелка се оказва Наталия. 

